
Նախաբան

Ձեզանից յուրաքանչյուրը պետք է նորովի քննի Աստծուն հավատացողի իր ճանապարհը՝ տեսնելու համար, թե արդյոք Աստծուն հետևելու ընթացքում իսկապես հասկացել, իսկապես ըմբռնել և իսկապես ճանաչել է Աստծուն, արդյոք իսկապես գիտի, թե ինչ վերաբերմունք ունի Աստված տարբեր տեսակի մարդկանց նկատմամբ և արդյոք իսկապես հասկանում է այն գործը, որն Աստված կատարում է իր վրա, և թե ինչպես է Աստված բնորոշում իր յուրաքանչյուր արարքը։ Իրականում որքա՞ն ես հասկանում և ճանաչում այս Աստծուն, ով քո կողքին է, ընկերակցում է քեզ, ով առաջնորդում է քո առաջընթացի ուղղությունը, իշխանություն ունի քո ճակատագրի նկատմամբ և հոգում է քո կարիքները։ Արդյոք գիտե՞ս, թե Նա ամեն օր ինչ գործ է կատարում քեզ վրա։ Արդյոք գիտե՞ս Նրա յուրաքանչյուր արարքի սկզբունքներն ու նպատակները։ Արդյոք գիտե՞ս՝ ինչպես է Նա ուղղորդում քեզ։ Գիտե՞ս՝ ինչպես է մատակարարում քեզ։ Գիտե՞ս, թե ինչ մեթոդներով է առաջնորդում քեզ։ Գիտե՞ս՝ ինչ է ցանկանում ձեռք բերել քեզնից և ինչի է ցանկանում հասնել քո մեջ։ Արդյոք գիտե՞ս, թե Նա ինչ վերաբերմունք ունի քո տարբեր դրսևորումների հանդեպ։ Գիտե՞ս, որ դու այն մարդն ես, ում Նա սիրում է։ Գիտե՞ս Նրա ուրախության, զայրույթի, տխրության և երջանկության ծագումը, դրանց հետևում կանգնած մտքերն ու գաղափարները և Նրա էությունը։ Արդյոք գիտե՞ս, թե ճիշտ ինչպիսի Աստված է այս Աստված, ում հավատում ես։ Արդյոք այս և նմանատիպ այլ հարցերն այն բանե՞րն են, որոնք երբեք չես հասկացել կամ որոնց մասին երբեք չես մտածել։ Աստծուն հավատալու քո ընթացքում արդյոք Աստծու խոսքերի իրական ընկալման և փորձառության միջոցով փարատե՞լ ես Նրա մասին քո թյուրիմացությունները։ Աստծու կարգավարժանքն ու խրատումը ստանալուց հետո Աստծու հանդեպ ճշմարիտ հնազանդություն զարգացրե՞լ ես և ճշմարտապես հաշվի առե՞լ ես Աստծուն։ Աստծու հանդիմանության և դատաստանի մեջ ճանաչե՞լ ես մարդու ըմբոստությունն ու սատանայական բնությունը և դրանով իսկ որոշակի հասկացողություն ձեռք բերել Աստծու սրբության մասին։ Աստծու խոսքերի ուղղորդման և լուսավորության ներքո սկսե՞լ ես նոր հայացք ունենալ կյանքի նկատմամբ։ Քեզ ուղղված Աստծու փորձությունների մեջ զգացե՞լ ես վիրավորանքի հանդեպ Նրա անհանդուրժողականությունը և զգացել, թե Նա ինչ է պահանջում քեզնից, ինչպես նաև քո հանդեպ Նրա փրկությունը։ Եթե չգիտես, թե ինչ է Աստծու հանդեպ թյուրիմացությունը, կամ ինչպես փարատել այդ թյուրիմացությունը, ապա կարելի է ասել, որ երբեք ճշմարիտ հաղորդակցության մեջ չես մտել Աստծու հետ և երբեք չես հասկացել Աստծուն, կամ առնվազն կարելի է ասել, որ երբեք չես ցանկացել հասկանալ Նրան։ Եթե չգիտես, թե որոնք են Աստծու կարգավարժանքն ու խրատումը, ապա, անշուշտ, չգիտես, թե որոնք են հնազանդությունն ու հաշվի առնելը, կամ առնվազն երբեք ճշմարտապես չես հնազանդվել կամ հաշվի չես առել Աստծուն։ Եթե երբեք փորձառաբար չես ապրել Աստծու հանդիմանությունն ու դատաստանը, ապա անշուշտ չգիտես, թե ինչ է Նրա սրբությունը, և առավել ևս քեզ համար պարզ չէ, թե ինչ է մարդու ըմբոստությունը։ Եթե երբեք չես ունեցել ճշմարիտ, ճիշտ հայացք կյանքի նկատմամբ կամ ճիշտ նպատակ կյանքում, այլ դեռևս շփոթված և անվստահ ես կյանքում քո ապագա ուղու հարցում և նույնիսկ վարանում ես առաջ շարժվել, ապա հաստատ է, որ երբեք չես ստացել Աստծու լուսավորությունն ու ուղղորդումը. կարելի է նաև ասել, որ երբեք ճշմարտապես չես մատակարարվել կամ նորից լցվել Աստծու խոսքերով։ Եթե դեռ չես անցել Աստծու փորձությունների միջով, ապա ինքնին հասկանալի է, որ անշուշտ չգիտես, թե ինչ է վիրավորանքի հանդեպ Աստծու անհանդուրժողականությունը, ոչ էլ հասկանում ես, թե կոնկրետ ինչ է Աստված պահանջում քեզնից, առավել ևս չգիտես, թե կոնկրետ որն է մարդուն տնօրինելու և փրկելու Նրա գործը։ Անկախ նրանից, թե քանի տարի է մարդը հավատում Աստծուն, եթե նա երբեք չի ունեցել փորձառություն կամ չի ընկալել որևէ բան Աստծու խոսքերում, ապա նա հաստատապես ոտք չի դրել փրկության ուղու վրա, Աստծու հանդեպ նրա հավատը հաստատապես զուրկ է փաստացի բովանդակությունից, Աստծու մասին նրա ճանաչողությունը նույնպես հաստատապես զրո է, և ինքնին հասկանալի է, որ նա ընդհանրապես գաղափար չունի, թե ինչ է Աստծուց վախենալը։

Այն, ինչ Աստված ունի և է, Աստծու էությունը, Աստծու բնույթը՝ այս ամենն արտահայտվել է մարդկությանն ուղղված Նրա խոսքերում։ Երբ մարդը փորձառաբար ապրում է Աստծու խոսքերը, դրանք կիրարկելու ընթացքում կհասկանա Աստծու ասած խոսքերի հետևում եղած նպատակը, կհասկանա Աստծու խոսքերի աղբյուրն ու նախապատմությունը և կհասկանա ու կգնահատի Աստծու խոսքերի ակնկալվող արդյունքը։ Մարդու համար սրանք այն բոլոր բաներն են, որոնք նա պետք է փորձառաբար ապրի, ընկալի և որոնց պետք է հասնի՝ ճշմարտությունը և կյանքը ձեռք բերելու, Աստծու մտադրություններն ընկալելու, իր խառնվածքի մեջ փոխակերպվելու և Աստծու գերիշխանությանն ու կարգավորումներին հնազանդվել կարողանալու համար։ Միևնույն ժամանակ, երբ մարդը փորձառաբար ապրում, ընկալում և ձեռք է բերում այս բաները, աստիճանաբար հասկացողություն կունենա Աստծու մասին, ինչպես նաև Նրա մասին գիտելիքի տարբեր աստիճանների։ Այս հասկացողությունն ու գիտելիքը չեն ելնում մարդու երևակայած կամ հորինած որևէ բանից, այլ ավելի շուտ այն բանից, ինչ նա ինքն է գնահատում, փորձառաբար ապրում, զգում և հաստատում։ Միայն այս բաները գնահատելուց, փորձառաբար ապրելուց, զգալուց և հաստատելուց հետո է Աստծու մասին մարդու գիտելիքը բովանդակություն ստանում. միայն այն գիտելիքն է փաստացի, իրական և ճշգրիտ, որը մարդը ձեռք է բերում այդ ժամանակ, և այս գործընթացը՝ Նրա խոսքերը գնահատելու, փորձառաբար ապրելու, զգալու և հաստատելու միջոցով Աստծու մասին ճշմարիտ հասկացողության և գիտելիքի հասնելը, ոչ այլ ինչ է, քան ճշմարիտ հաղորդակցություն մարդու և Աստծու միջև։ Այսպիսի հաղորդակցության մեջ մարդը ճշմարտապես հասկանում և ըմբռնում է Աստծու մտադրությունները, ճշմարտապես հասկանում և ճանաչում է ինչ Աստված ունի և է, ճշմարտապես հասկանում և ճանաչում է Աստծու էությունը, աստիճանաբար հասկանում և ճանաչում է Աստծու բնույթը, հասնում է իրական համոզվածության և ճշգրիտ սահմանման բոլոր բաների նկատմամբ Աստծու գերիշխանության փաստի վերաբերյալ և էական կողմնորոշում ու ճանաչողություն է ձեռք բերում Աստծու ինքնության և կարգավիճակի վերաբերյալ։ Այսպիսի հաղորդակցության մեջ մարդն աստիճանաբար փոխում է Աստծու մասին իր գաղափարները՝ այլևս դատարկ տեղից Նրա մասին երևակայություններ չզարգացնելով, կամ իր սեփական կամքի հիման վրա Նրա հանդեպ կասկածամտություն չդրսևորելով, կամ Նրան սխալ չհասկանալով, կամ Նրան չդատապարտելով, կամ Նրան չդատելով, կամ Նրան չկասկածելով։ Հետևաբար, մարդն ավելի քիչ վեճեր է ունենում Աստծու հետ, ավելի քիչ դիմակայություն Աստծու հանդեպ և ավելի քիչ ըմբոստություն, մինչդեռ Աստծուն հաշվի առնելն ու Նրան հնազանդվելը մեծանում են, և Աստծու հանդեպ նրա երկյուղը դառնում է ավելի իրական և ավելի խոր։ Այսպիսի հաղորդակցության մեջ մարդը ոչ միայն ճշմարտության մատակարարումը և կյանքի մկրտությունն է ստանում, այլև Աստծու ճշմարիտ ճանաչողություն է ձեռք բերում։ Այսպիսի հաղորդակցության մեջ մարդը ոչ միայն փոխակերպվում է իր խառնվածքի մեջ և փրկություն ստանում, այլև ձեռք է բերում արարածի ճշմարիտ երկյուղն ու երկրպագությունն Աստծու հանդեպ։ Այսպիսի հաղորդակցություն ունենալուց հետո Աստծու հանդեպ մարդու հավատն այլևս դատարկ թուղթ չէ, կամ շուրթերով տրված խոստում, կամ կույր հետևելու և կուռք դարձնելու ձև. միայն այսպիսի հաղորդակցության դեպքում է մարդու կյանքն օրեցօր հասունանում, և միայն այսպիսի հաղորդակցության դեպքում է նրա խառնվածքն աստիճանաբար փոխակերպվում, և Աստծու հանդեպ նրա հավատը քայլ առ քայլ աղոտ հավատից վերածվում է ճշմարիտ հնազանդության և նկատառման, ճշմարիտ երկյուղի, և Աստծուն հետևելիս մարդը նաև աստիճանաբար պասիվից անցնում է ակտիվ դիրքի, բացասականից՝ դրականի. միայն այսպիսի հաղորդակցության դեպքում է մարդը հասնում Աստծու ճշմարիտ հասկացողության և ըմբռնման, Աստծու ճշմարիտ ճանաչողության։ Քանի որ մարդկանց ճնշող մեծամասնությունը երբեք ճշմարիտ հաղորդակցություն չի ունեցել Աստծու հետ, Աստծու մասին նրանց գիտելիքը կանգ է առնում տեսության մակարդակում, բառերի և վարդապետությունների մակարդակում։ Այսինքն՝ մարդկանց ճնշող մեծամասնությունը, անկախ նրանից, թե քանի տարի է հավատում Աստծուն, Աստծուն ճանաչելու հարցում դեռևս գտնվում է նույն տեղում, որտեղից սկսել է՝ մնալով ավանդական պաշտամունքի ձևերի հիմքի վրա՝ դրանց ուղեկցող ֆեոդալական սնահավատություններով և առասպելական երանգներով։ Այն, որ Աստծու մասին մարդու գիտելիքը կանգ է առել իր մեկնարկային կետում, նշանակում է, որ այն գործնականում գոյություն չունի։ Բացի Աստծու կարգավիճակի և ինքնության հաստատումից՝ Աստծու հանդեպ մարդու հավատը դեռևս աղոտության վիճակում է։ Քանի որ դա այդպես է, որքա՞ն ճշմարիտ երկյուղ կարող է մարդը զգալ Աստծու հանդեպ։

Որքան էլ հաստատակամորեն հավատաս Աստծու գոյությանը, դա չի կարող փոխարինել Աստծու մասին քո ճանաչողությանը, ոչ էլ Աստծու հանդեպ քո երկյուղին։ Որքան էլ վայելած լինես Նրա օրհնություններն ու Նրա շնորհը, դա չի կարող փոխարինել Աստծու մասին քո ճանաչողությանը։ Որքան էլ պատրաստակամ լինես նվիրելու քո ամեն ինչը և ամբողջությամբ ծախսվելու հանուն Նրա, դա չի կարող փոխարինել Աստծու մասին քո ճանաչողությանը։ Գուցե շատ ես ծանոթացել Աստծու ասած խոսքերին կամ նույնիսկ անգիր գիտես դրանք և կարող ես արագ ասել, բայց դա չի կարող փոխարինել Աստծու մասին քո ճանաչողությանը։ Որքան էլ հաստատակամ լինես Աստծուն հետևելու հարցում, եթե երբեք ճշմարիտ հաղորդակցություն չես ունեցել Աստծու հետ կամ ճշմարիտ փորձառություն չես ունեցել Աստծու խոսքերի վերաբերյալ, ապա Աստծու մասին քո ճանաչողությունը կլինի լոկ դատարկություն կամ անվերջ ցնորք. որքան էլ պատահաբար անցած լինես Աստծու կողքով կամ դեմ առ դեմ հանդիպած լինես Նրան, Աստծու մասին քո ճանաչողությունը դեռևս զրո կլինի, իսկ Աստծու հանդեպ քո երկյուղը՝ ոչ ավելին, քան դատարկ կարգախոս կամ ձգտում։

Շատ մարդիկ ամեն օր վերցնում և կարդում են Աստծու խոսքերը, նույնիսկ այն աստիճան, որ խնամքով անգիր են անում դրանցում եղած բոլոր էական հատվածները՝ որպես իրենց ամենաթանկ ունեցվածք, և ավելին՝ ամենուր քարոզում են Աստծու խոսքերը՝ Աստծու խոսքերով մատակարարելով և օգնելով ուրիշներին։ Կարծում են, թե դա անելը նշանակում է վկայել Աստծուն, վկայել Նրա խոսքերի մասին, թե դա անելը նշանակում է հետևել Աստծու ճանապարհին. նրանք կարծում են, թե դա անելը նշանակում է ապրել Աստծու խոսքերով, թե դա անելը նշանակում է Նրա խոսքերը բերել իրենց իրական կյանք, թե դա անելը հնարավորություն կտա իրենց ստանալու Աստծու հավանությունը, փրկվելու և կատարելագործվելու։ Բայց նույնիսկ երբ նրանք քարոզում են Աստծու խոսքերը, երբեք գործնականում չեն ենթարկվում Աստծու խոսքերին, կամ չեն փորձում իրենց համապատասխանեցնել այն ամենի հետ, ինչը մերկացվում է Աստծու խոսքերում։ Փոխարենն օգտագործում են Աստծու խոսքերը՝ խաբելով ուրիշներին, որպեսզի աստվածացնեն ու վստահեն իրենց, զբաղվում են սեփական ձեռնարկությամբ և խարդախությամբ ձեռք են բերում ու գողանում Աստծու փառքը։ Նրանք զուր հույս ունեն օգտագործելու Աստծու խոսքերը տարածելու միջոցով ընձեռված հնարավորությունը, որպեսզի ստանան Աստծու գործն ու Նրա հավանությունը։ Որքա՜ն տարիներ են անցել, բայց այս մարդիկ ոչ միայն անկարող են եղել վաստակել Աստծու հավանությունը «Աստծու խոսքերը քարոզելու» ընթացքում և ոչ միայն անկարող են եղել բացահայտել այն ճանապարհը, որին պետք է հետևեին «Աստծու խոսքերը վկայելու» ընթացքում և ոչ միայն չեն օգնել կամ մատակարարել իրենք իրենց «Աստծու խոսքերով ուրիշներին օգնելու և մատակարարելու» ընթացքում և ոչ միայն անկարող են եղել ճանաչել Աստծուն կամ իրենց մեջ զարգացնել ճշմարիտ երկյուղ Աստծու հանդեպ այս բոլոր բաներն անելու ընթացքում, այլ, ընդհակառակը, Աստծու մասին նրանց թյուրիմացություններն ավելի են խորանում, Նրա հանդեպ նրանց կասկածանքն ավելի է լրջանում, իսկ Նրա մասին նրանց երևակայություններն ավելի ու ավելի չափազանցված են դառնում։ Մատակարարվելով և ուղղորդվելով Աստծու խոսքերի մասին իրենց տեսություններով՝ նրանք թվում են լիովին իրենց տարերքի մեջ, կարծես անկաշկանդ կերպով գործադրում են իրենց հմտությունները, կարծես գտել են կյանքում իրենց նպատակը, իրենց առաքելությունը և կարծես նոր կյանք են շահել ու փրկվել են, կարծես, երբ Աստծու խոսքերը սահուն կերպով հնչում են իրենց շուրթերից, ձեռք են բերել ճշմարտությունը, ընկալել են Աստծու մտադրությունները և բացահայտել են Աստծուն ճանաչելու ուղին, կարծես Աստծու խոսքերը քարոզելու ընթացքում հաճախ դեմ առ դեմ հանդիպել են Աստծուն։ Նաև հաճախ «հուզվում են» մինչև արտասվելը և, հաճախ առաջնորդվելով Աստծու խոսքերում եղած «Աստծով», թվում է՝ անդադար ընկալում են Նրա մանրակրկիտ մտադրությունները և միևնույն ժամանակ ընկալել են մարդու հանդեպ Աստծու փրկությունն ու Նրա տնօրինումը, ճանաչել են Նրա էությունը և հասկացել են Նրա արդար բնույթը։ Այս հիմքի վրա նրանք կարծես էլ ավելի հաստատուն կերպով են հավատում Աստծու գոյությանը, ավելի շատ են տեղյակ Նրա պատվավորությանը և էլ ավելի խոր են զգում Նրա մեծությունն ու անդրանցականությունը։ Ընկղմված լինելով Աստծու խոսքերի մակերեսային ճանաչողության մեջ՝ կարող է թվալ, թե նրանց հավատն աճել է, տառապանք կրելու նրանց վճռականությունն ամրապնդվել է, իսկ Աստծու մասին նրանց ճանաչողությունը՝ խորացել։ Նրանք չգիտեն, որ մինչև իրականում փորձառաբար չապրեն Աստծու խոսքերը, Աստծու մասին նրանց ողջ ճանաչողությունն ու Նրա մասին նրանց գաղափարները բխում են իրենց իսկ ցանկալի երևակայություններից և ենթադրություններից։ Նրանց հավատը չէր դիմանա Աստծու կողմից որևէ ստուգման, նրանց այսպես կոչված հոգևորությունն ու հասակը պարզապես չէին դիմանա Աստծու փորձությանը կամ զննմանը, նրանց վճռականությունն ընդամենը ավազի վրա կառուցված ամրոց է, իսկ Աստծու մասին նրանց այսպես կոչված ճանաչողությունը՝ ոչ ավելի, քան իրենց երևակայության արգասիք։ Իրականում այս մարդիկ, որոնք, այսպես ասած, մեծ ջանքեր են գործադրել Աստծու խոսքերի մեջ, երբեք չեն գիտակցել, թե որն է իրական հավատը, որն է իրական հնազանդությունը, որն է իրական հաշվի առնելը կամ որն է Աստծու իրական ճանաչողությունը։ Նրանք վերցնում են տեսությունները, երևակայությունները, գիտելիքը, շնորհները, ավանդույթները, սնահավատությունները և նույնիսկ մարդկության բարոյական արժեքները և դրանք դարձնում են «կապիտալ» ու «զենք»՝ Աստծուն հավատալու և Նրան հետևելու համար, նույնիսկ դրանք դարձնելով Աստծուն հավատալու և Նրան հետևելու իրենց հիմքերը։ Միևնույն ժամանակ նաև վերցնում են այս կապիտալն ու զենքը և դրանք դարձնում կախարդական թալիսմաններ՝ Աստծուն ճանաչելու, ինչպես նաև Աստծու զննումներին, փորձություններին, հանդիմանությանն ու դատաստանին դեմ առ դեմ կանգնելու և դրանց հետ գործ ունենալու համար։ Ի վերջո այն, ինչ հավաքում են, դեռևս բաղկացած է միայն Աստծու մասին եզրահանգումներից, որոնք տոգորված են կրոնական ենթատեքստով, ֆեոդալական սնահավատությամբ և այն ամենով, ինչն առասպելական է, անհեթեթ և առեղծվածային։ Աստծուն ճանաչելու և բնորոշելու նրանց ձևը կերտված է նույն կաղապարով, ինչ այն մարդկանցը, որոնք հավատում են միայն Վերևի Երկնքին կամ Երկնքում եղող Ծերունուն, մինչդեռ Աստծու գործնականությունը, Նրա էությունը, Նրա բնույթը, ինչ Նա ունի և է, և այլն՝ այն ամենը, ինչ վերաբերում է Իրեն՝ իրական Աստծուն, բաներ են, որոնք նրանց ճանաչողությունը չի կարողացել ընկալել, որոնցից նրանց ճանաչողությունը լիովին բաժանված է, և նույնիսկ այնքան հեռու է, որքան հյուսիսային և հարավային բևեռները։ Այսկերպ, թեև այս մարդիկ ապրում են Աստծու խոսքերի «մատակարարման և սնուցման» ներքո, այնուամենայնիվ, ի վիճակի չեն ճշմարտապես ոտք դնելու Աստծուց վախենալու և չարից խուսափելու ճանապարհի վրա։ Դրա իրական պատճառն այն է, որ երբեք չեն ծանոթացել Աստծու հետ, ոչ էլ երբևէ Նրա հետ ճշմարիտ շփում կամ հաղորդակցություն են ունեցել, ուստի նրանց համար անհնար է հասնել Աստծու հետ փոխադարձ հասկացողության, կամ իրենց մեջ զարգացնել ճշմարիտ հավատ, հետևում կամ երկրպագություն Աստծուն։ Այն, որ նրանք այսպես են վերաբերվում Աստծու խոսքերին, այն, որ այսպես են վերաբերվում Աստծուն՝ այս տեսակետն ու վերաբերմունքը դատապարտել են նրանց դատարկաձեռն վերադառնալու իրենց ջանքերից, դատապարտել են նրանց երբեք ի վիճակի չլինելու ոտք դնել Աստծուց վախենալու և չարից խուսափելու ճանապարհի վրա։ Նրանց ձգտման նպատակն ու ուղղությունը նշանակում են, որ նրանք Աստծու թշնամիներն են հավիտյան, և որ երբեք ի վիճակի չեն լինի փրկություն ստանալու։

Եթե այն մարդու դեպքում, որը երկար տարիներ հետևել է Աստծուն և երկար տարիներ վայելել Նրա խոսքերի մատակարարումը, Աստծու վերաբերյալ նրա սահմանումն ըստ էության նույնն է, ինչ կուռքեր պաշտող և դրանց երկրպագող մարդունը, դա կնշանակի՝ այս մարդը չի հասել Աստծու խոսքերի իրականությանը։ Պատճառն այն է, որ նա պարզապես մուտք չի գործել Աստծու խոսքերի իրականության մեջ, և այդ իսկ պատճառով իրականությունը, ճշմարտությունը, Աստծու մտադրությունները և մարդկության հանդեպ Աստծու պահանջները, որոնք բոլորը ներհատուկ են Աստծու խոսքերին, բացարձակապես ոչ մի կապ չունեն այդ մարդու հետ։ Այսինքն՝ որքան էլ նման մարդն աշխատի Աստծու խոսքերի մակերեսային իմաստի վրա, ամեն ինչ ապարդյուն է։ Քանի որ այն, ինչին նա ձգտում է, լոկ բառեր են, այն, ինչ նա կստանա, նույնպես անխուսափելիորեն լոկ բառեր կլինեն։ Անկախ նրանից՝ Աստծու ասած խոսքերն արտաքուստ պարզ են, թե խոր, դրանք բոլորը ճշմարտություններ են, որոնք անփոխարինելի են մարդու կյանքի մուտքի համար։ Դրանք կենդանի ջրերի աղբյուրն են, որը մարդուն հնարավորություն է տալիս ողջ մնալու և՛ հոգով, և՛ մսեղիով։ Դրանք մատակարարում են այն, ինչ մարդուն անհրաժեշտ է ողջ մնալու համար՝ նրա առօրյա կյանքում անձնական վարքի կանոններն ու դավանանքը. այն ուղին, որով պետք է գնա դեպի փրկություն, ինչպես նաև փրկության հասնելու նպատակներն ու ուղղությունը, յուրաքանչյուր ճշմարտություն, որը որպես արարած պետք է ունենա Աստծու առջև. և յուրաքանչյուր ճշմարտություն այն մասին, թե մարդն ինչպես պետք է հնազանդվի և երկրպագի Աստծուն։ Դրանք այն երաշխիքն են, որն ապահովում է մարդու ողջ մնալը, դրանք մարդու հանապազօրյա հացն են, և դրանք նաև այն ամուր հենարանն են, որը հնարավորություն է տալիս մարդուն ուժեղ լինելու և հաստատուն կանգնելու։ Դրանք հարուստ են ճշմարտության իրականությամբ, որով արարված մարդկությունը կյանքով արտահայտում է բնականոն մարդկայնություն, հարուստ են այն ճշմարտությամբ, որով մարդկությունն ազատվում է ապականությունից և դուրս գալիս Սատանայի որոգայթից, հարուստ են այն անկեղծ ու համբերատար ուսուցմամբ, հորդորով, քաջալերանքով և մխիթարությամբ, որն Արարիչը տալիս է արարված մարդկությանը։ Դրանք այն փարոսն են, որն ուղղորդում և լուսավորություն է բերում մարդուն՝ հասկանալու բոլոր դրական բաները, այն երաշխիքը, որն ապահովում է, որ մարդը կյանքով կարտահայտի և ձեռք կբերի այն ամենը, ինչն արդար է, գեղեցիկ և բարի, այն չափանիշը, որով չափվում են բոլոր մարդիկ, իրադարձություններն ու բաները, ինչպես նաև այն ուղենիշը, որը մարդուն առաջնորդում է դեպի փրկություն և լույսի ճանապարհ։ Միայն Աստծու խոսքերի գործնական փորձառության մեջ մարդը կարող է մատակարարվել ճշմարտությամբ և կյանքով։ Միայն այստեղ կարող է հասկանալ, թե որն է բնականոն մարդկայնությունը, որն է իմաստալից կյանքը, որն է իսկական արարածը, որն է իրական հնազանդությունն Աստծուն. միայն այստեղ մարդը կարող է հասկանալ, թե ինչպես պետք է հաշվի առնի Աստծուն, ինչպես կատարի արարածի պարտավորությունը և ինչպես ունենա իսկական մարդու նմանություն. միայն այստեղ կարող է հասկանալ, թե ինչ է նշանակում ճշմարիտ հավատ և ճշմարիտ երկրպագություն. միայն այստեղ կարող է հասկանալ, թե ով է երկինքների ու երկրի և բոլոր բաների Իշխանը. միայն այստեղ կարող է հասկանալ այն միջոցները, որոնցով Նա, ով բոլոր բաների Իշխանն է, կառավարում, առաջնորդում և մատակարարում է բոլոր բաները. և միայն այստեղ կարող է հասկանալ և ընկալել այն միջոցները, որոնցով Նա, ով բոլոր բաների Իշխանն է, գոյություն ունի, հայտնվում է և գործում։ Եթե մարդը զուրկ լիներ Աստծու խոսքերի իրական փորձառությունից, Աստծու խոսքերի և ճշմարտության իրական ճանաչողություն կամ ներըմբռնում չէր ունենա։ Նման մարդը կլիներ կատարյալ կենդանի դիակ, կատարյալ դատարկ պատյան, և Արարչին վերաբերող ողջ գիտելիքը բացարձակապես ոչ մի կապ չէր ունենա նրա հետ։ Աստծու աչքերում նման մարդը երբեք չի հավատացել Իրեն, ոչ էլ երբևէ հետևել է Իրեն, ուստի Աստված նրան չի ճանաչում ո՛չ որպես Իր հավատացյալի, ո՛չ որպես Իր հետևորդի, առավել ևս՝ որպես իսկական արարածի։

Իսկական արարածը պետք է իմանա, թե ով է Արարիչը, ինչի համար է մարդու արարումը, ինչպես իրականացնել արարածի պարտականությունները և ինչպես երկրպագել Արարչին, պետք է հասկանա, ըմբռնի, ճանաչի և հաշվի առնի Արարչի մտադրությունները, ցանկություններն ու պահանջները, և պետք է հետևի Արարչի ճանապարհին՝ վախենա Աստծուց և խուսափի չարից։

Ի՞նչ է Աստծուց վախենալը։ Եվ ինչպե՞ս կարելի է խուսափել չարից։

«Աստծուց վախենալը» չի նշանակում անբացատրելի սարսափ և վախ, ոչ էլ խուսափում, ոչ էլ հեռավորության պահպանում, ոչ էլ աստվածացում, ոչ էլ սնահավատություն։ Ավելի շուտ, այն նշանակում է հիացմունք, ակնածանք, վստահություն, ըմբռնում, հաշվի առնել, հնազանդություն, նվիրում, սեր, ինչպես նաև անվերապահ և անտրտունջ երկրպագություն, հատուցում և անձնատուր լինել։ Առանց Աստծու ճշմարիտ ճանաչողության՝ մարդիկ չեն ունենա ճշմարիտ հիացմունք, ճշմարիտ վստահություն, ճշմարիտ ըմբռնում, ճշմարիտ հաշվի առնել կամ հնազանդություն, այլ միայն սարսափ և անհանգստություն, միայն կասկած, թյուրիմացություն, խուսափում և հեռավորության պահպանում. առանց Աստծու ճշմարիտ ճանաչողության՝ մարդիկ չեն ունենա ճշմարիտ նվիրում և հատուցում. առանց Աստծու ճշմարիտ ճանաչողության՝ մարդիկ չեն ունենա ճշմարիտ երկրպագություն և անձնատուր լինել, այլ միայն կույր աստվածացում և սնահավատություն. առանց Աստծու ճշմարիտ ճանաչողության՝ հնարավոր չէ, որ մարդիկ հետևեն Աստծու ճանապարհին կամ վախենան Աստծուց կամ խուսափեն չարից։ Հակառակը, յուրաքանչյուր գործունեություն և վարքագիծ, որով մարդիկ զբաղվում են, լի կլինի Աստծու դեմ ըմբոստությամբ և դիմակայությամբ, Նրա մասին զրպարտություններով և դատողություններով և չար գործերով, որոնք հակասում են ճշմարտությանը և Աստծու խոսքերի ճշմարիտ իմաստին։

Երբ մարդիկ իրական վստահություն ունենան Աստծու հանդեպ, իսկապես կհետևեն Նրան և կապավինեն Նրան։ Միայն Աստծու հանդեպ իրական վստահությամբ մարդիկ կարող են ճշմարտապես հասկանալ և ըմբռնել Նրան. Աստծու ճշմարիտ ըմբռնման հետ գալիս է Նրան ճշմարտապես հաշվի առնելը. միայն Աստծուն ճշմարտապես հաշվի առնելով՝ մարդիկ կարող են ճշմարիտ հնազանդություն ունենալ. միայն Աստծուն ճշմարտապես հնազանդվելով՝ մարդիկ կարող են ճշմարիտ նվիրում ունենալ. միայն Աստծուն ճշմարտապես նվիրվելով՝ մարդիկ կարող են անվերապահորեն և անտրտունջ կերպով հատուցում ունենալ. միայն ճշմարիտ վստահության, ճշմարիտ ըմբռնման և հաշվի առնելու, ճշմարիտ հնազանդության, ճշմարիտ նվիրման և հատուցման դեպքում կարող են ճշմարտապես ճանաչել Աստծու բնույթն ու էությունը և Արարչի ինքնությունը։ Միայն երբ ճշմարտապես ճանաչեն Արարչին, նրանց մեջ կարող են առաջանալ ճշմարիտ երկրպագություն և անձնատուր լինելը։ Միայն երբ ունենան իրական երկրպագություն և անձնատուր լինեն Արարչին, կկարողանան ճշմարտապես ազատվել չար գործերից, այսինքն՝ խուսափել չարից։

Սա կազմում է «Աստծուց վախենալու և չարից խուսափելու» ողջ գործընթացը և նաև Աստծուց վախենալու և չարից խուսափելու ողջ բովանդակությունն է։ Սա այն ճանապարհն է, որով պետք է անցնել՝ Աստծուց վախենալուն և չարից խուսափելուն հասնելու համար։

«Աստծուց վախենալն ու չարից խուսափելը» և Աստծուն ճանաչելն անքակտելիորեն կապված են բյուրավոր թելերով, և դրանց միջև կապն ինքնին հասկանալի է։ Եթե ցանկանում ես հասնել չարից խուսափելուն, նախ պետք է իրական երկյուղ ունենաս Աստծու հանդեպ. եթե ցանկանում ես հասնել Աստծու հանդեպ իրական երկյուղի, նախ պետք է Աստծու իրական ճանաչողություն ունենաս. եթե ցանկանում ես հասնել Աստծու ճանաչողությանը, նախ պետք է փորձառաբար ապրես Աստծու խոսքերը, մտնես Աստծու խոսքերի իրականության մեջ, փորձառաբար ապրես Աստծու խրատումն ու կարգավարժանքը, Նրա հանդիմանությունն ու դատաստանը։ Եթե ցանկանում ես փորձառաբար ապրել Աստծու խոսքերը, նախ պետք է դեմ առ դեմ կանգնես Աստծու խոսքերին, դեմ առ դեմ կանգնես Աստծուն և խնդրես Աստծուն դասավորել մարդկանց, իրադարձությունները և բաները, ինչպես նաև ամեն տեսակ միջավայրեր, որպեսզի հնարավորություններ ունենաս փորձառաբար ապրելու Նրա խոսքերը։ Եթե ցանկանում ես դեմ առ դեմ կանգնել Աստծուն և Աստծու խոսքերին, նախ պետք է պարզ ու ազնիվ սիրտ ունենաս, ճշմարտությունն ընդունելու վերաբերմունք, տառապանք կրելու վճռականություն, չարից խուսափելու վճռականություն և քաջություն և իսկական արարած դառնալու ցանկություն… Այսկերպ քայլ առ քայլ առաջ գնալով՝ էլ ավելի կմոտենաս Աստծուն, քո սիրտը էլ ավելի մաքուր կդառնա, և քո կյանքն ու ողջ լինելու արժեքը, երբ ճանաչես Աստծուն, կդառնան էլ ավելի իմաստալից և էլ ավելի պայծառ կշողան։ Մինչև մի օր կզգաս, որ Արարիչն այլևս հանելուկ չէ, որ Արարիչը երբեք չի թաքնվել քեզնից, որ Արարիչը երբեք Իր դեմքը չի թաքցրել քեզնից, որ Արարիչը հեռու չէ քեզնից, որ Արարիչն այլևս Նա չէ, ում կարող ես միայն տենչալ գիշեր ու ցերեկ, բայց չընկալել քո զգայարաններով, որ Նա իրականում և ճշմարտապես կանգնած է քո կողքին՝ պահպանելով քեզ, և որ Նա մատակարարում է քո կյանքը և վերահսկում քո ճակատագիրը։ Կզգաս, որ Նա հեռավոր հորիզոնում չէ, ոչ էլ թաքնվել է բարձր ամպերի մեջ, որ Նա հենց քո կողքին է՝ իշխանություն ունենալով քո ամեն ինչի նկատմամբ, և որ Նա քո ամեն ինչն է և քո միակը։ Այսպիսի Աստված քեզ թույլ է տալիս սրտանց սիրել և պաշտել Իրեն, կապվածություն զգալ Իր հանդեպ, մոտ լինել Իրեն, հիանալ Իրենով, վախենալ Իրեն կորցնելուց և այլևս չցանկանալ լքել Իրեն, այլևս չըմբոստանալ Իր դեմ կամ այլևս չխուսափել Իրենից կամ հեռավորություն պահպանել Իրենից։ Այն ամենը, ինչ ուզում ես, Նրան հաշվի առնելն է, դու միայն ցանկանում ես հնազանդվել Նրան, հատուցել այն ամենը, ինչ Նա տալիս է քեզ և անձնատուր լինել Նրա տիրակալությանը։ Այլևս չես հրաժարվում Նրա կողմից ուղղորդվելուց, մատակարարվելուց, հսկվելուց և պաշտպանվելուց, այլևս չես դիմադրում քեզ վերաբերող Նրա գերիշխանությանն ու կարգավորումներին։ Միայն ցանկանում ես հետևել Նրան, ուղեկցել Նրան։ Միայն ցանկանում ես ընդունել Նրան որպես քո միակ կյանքի, ընդունել Նրան որպես քո միակ Տիրոջ, քո միակ Աստծու։

Թեման, որի մասին հաղորդակցվեցինք նախորդ անգամ, Աստծու սրբությունն էր։ Աստծու սրբությունն Աստծու ո՞ր կողմին է վերաբերում։ Արդյո՞ք վերաբերում է Աստծու էությանը։ (Այո։) Ուրեմն, ո՞րն է այն թեման, որին անդրադարձանք Աստծու էության մասին մեր հաղորդակցության մեջ։ Աստծու սրբությո՞ւնը է։ Աստծու սրբությունն Աստծու եզակի էությունն է։ Ո՞րն էր մեր նախորդ հաղորդակցության հիմնական բովանդակությունը։ (Սատանայի չարասիրության զանազանումը։ Այսինքն՝ ինչպես է Սատանան ապականում մարդկությանը։ Օգտագործում է գիտելիք, գիտություն, ավանդական մշակույթ, սնահավատություն և հասարակական միտումներ՝ մարդուն ապականելու համար։) Սա էր այն հիմնական թեման, որը քննարկեցինք նախորդ անգամ։ Սատանան օգտագործում է գիտելիք, գիտություն, սնահավատություն, ավանդական մշակույթ և հասարակական միտումներ՝ մարդուն ապականելու համար։ Սրանք են այն եղանակները՝ ընդհանուր առմամբ հինգը, որոնցով Սատանան ապականում է մարդուն։ Ձեր կարծիքով՝ սրանցից ո՞րն է Սատանան ամենաշատն օգտագործում՝ մարդուն ապականելու և ամենախորն ապականելու համար։ (Ավանդական մշակույթը։ Պատճառն այն է, որ Սատանայի փիլիսոփայությունները, ինչպիսիք են Կոնֆուցիոսի և Մենցիուսի ուսմունքները, խորապես արմատավորված են մեր մտքերում։) Ուստի որոշ եղբայրներ և քույրեր կարծում են, որ պատասխանը «ավանդական մշակույթն» է։ Իսկ ի՞նչ կասեն մյուս եղբայրներն ու քույրերը։ (Գիտելիքը։ Գիտելիքը երբեք թույլ չի տա մեզ երկրպագել Աստծուն։ Այն ժխտում է Աստծու գոյությունը և ժխտում է Աստծու գերիշխանությունը։ Այսինքն՝ Սատանան ասում է մեզ սկսել սովորել վաղ տարիքից, և որ միայն սովորելով ու գիտելիք ձեռք բերելով կունենանք լավ ապագա և լավ ճակատագիր։) Սատանան գիտելիք է օգտագործում՝ վերահսկելու քո ապագան ու ճակատագիրը, և ապա քեզ քթից բռնած ման է ածում։ Կարծում ես, որ այսպես է Սատանան ամենախորը կերպով ապականում մարդուն։ Ուստի ձեր մեծամասնությունը կարծում է, որ Սատանան հենց գիտելիք է օգտագործում մարդուն ամենախորն ապականելու համար։ Ուրիշ որևէ մեկն ունի՞ այլ կարծիք։ Իսկ ի՞նչ կասեք գիտության կամ հասարակական միտումների մասին, օրինակ։ Մի՞թե որևէ մեկը սրանք կնշեր որպես պատասխան։ (Այո։) Այսօր Ես կրկին կհաղորդակցվեմ այն հինգ եղանակների մասին, որոնցով Սատանան ապականում է մարդուն, և երբ ավարտեմ, ձեզ ևս մի քանի հարց կտամ, և կտեսնենք, թե այս բաներից կոնկրետ որն է Սատանան օգտագործում մարդուն ամենախորն ապականելու համար։

Հինգ եղանակ, որոնցով Սատանան ապականում է մարդուն

ա. Սատանան գիտելիք է օգտագործում մարդուն ապականելու համար, և համբավ ու շահ՝ նրան վերահսկելու համար

Այն հինգ եղանակների մեջ, որոնցով Սատանան ապականում է մարդուն, առաջինը, որ նշեցինք, գիտելիքն է, ուստի եկեք գիտելիքը վերցնենք որպես հաղորդակցության մեր առաջին թեմա։ Սատանան գիտելիքն օգտագործում է որպես խայծ. ուշադիր լսեք, դա պարզապես մի տեսակ խայծ է՝ ստիպելու մարդկանց ջանասիրաբար սովորել և օրեցօր կատարելագործվել, ստիպելու մարդկանց գիտելիքն օգտագործել որպես զենք՝ զինվելու համար, որպեսզի հետո կարողանան գիտելիքն օգտագործել գիտության դարպասը բացելու համար. այլ կերպ ասած՝ որքան շատ գիտելիք ձեռք բերես, այնքան շատ կհասկանաս։ Սատանան այս ամենն ասում է մարդկանց. նաև ասում է մարդկանց վեհ ձգտումներ դնել գիտելիք սովորելիս՝ հրահանգելով նրանց փառասիրական ձգտումներ և նկրտումներ զարգացնել։ Մարդու համար անհայտ կերպով Սատանան սնուցում է նրան բազմաթիվ նման ուղերձներով՝ ստիպելով մարդկանց անգիտակցաբար զգալ, որ այս բաները ճիշտ են և օգտակար։ Անգիտակցաբար մարդիկ բռնում են այս ուղին՝ անգիտակցաբար առաջնորդվելով իրենց իսկ ձգտումներով և նկրտումներով։ Քայլ առ քայլ ակամայից սովորում են Սատանայի տված գիտելիքից մեծ կամ հայտնի մարդկանց գաղափարները, ինչպես նաև սովորում են հերոս համարվող մարդկանց որոշ արարքների մասին։ Ի՞նչ է Սատանան քարոզում մարդուն այս «հերոսների» արարքներում։ Ի՞նչ է ուզում սերմանել մարդու մեջ։ Որ մարդը պետք է լինի հայրենասեր, ունենա ազգային ազնվություն և հերոսական ոգի։ Ի՞նչ է մարդը սովորում պատմական գրվածքներից կամ հերոսական կերպարների կենսագրություններից։ Ունենալ անձնական հավատարմության զգացում, պատրաստ լինել կյանքն ու առողջությունը վտանգի ենթարկելու իր ընկերների և մտերիմների համար։ Սատանայի այս գիտելիքի մեջ մարդն անգիտակցաբար սովորում է շատ բաներ, որոնք դրական չեն։ Մարդու անգիտակցության մեջ Սատանայի կողմից պատրաստված սերմերը ցանվում են մարդկանց մատաղ սրտերում։ Այս սերմերը ստիպում են նրանց զգալ, որ պետք է լինեն մեծ մարդիկ, պետք է լինեն հայտնի, պետք է լինեն հերոսներ, լինեն հայրենասեր, լինեն մարդիկ, որոնք սիրում են իրենց ընտանիքները, և լինեն մարդիկ, որոնք կյանքն ու առողջությունը վտանգի կենթարկեն ընկերոջ համար և կունենան անձնական հավատարմության զգացում։ Գայթակղվելով Սատանայի կողմից՝ նրանք անգիտակցաբար բռնում են այն ճանապարհը, որը պատրաստել է իրենց համար։ Այս ընթացքում Սատանան ստիպում է մարդկանց ընդունել ողջ մնալու Սատանայի օրենքները։ Առանց գիտակցելու դա և առանց հասկանալու, թե ինչ է կատարվում, մարդիկ նաև զարգացնում են ողջ մնալու իրենց սեփական օրենքները, այսինքն՝ ողջ մնալու Սատանայի օրենքները, որոնք Սատանան բռնի կերպով սերմանել է նրանց մեջ։ Ուսուցման գործընթացում Սատանան ստիպում է նրանց սնուցել իրենց սեփական նպատակները և որոշել ողջ մնալու իրենց սեփական նպատակակետերը, ողջ մնալու օրենքները և ողջ մնալու ուղղությունը՝ միաժամանակ նրանց մեջ սերմանելով Սատանայի բաները՝ օգտագործելով պատմվածքներ, կենսագրություններ և հնարավոր բոլոր այլ միջոցները՝ մարդկանց քիչ-քիչ հրապուրելու համար, մինչև կուլ տան խայծը։ Այսպիսով, իրենց ուսանելու ընթացքում ոմանք սկսում են նախընտրել գրականությունը, ոմանք՝ տնտեսագիտությունը, մյուսները՝ աստղագիտությունը կամ աշխարհագրությունը։ Ապա կան ոմանք, ովքեր սկսում են հավանել քաղաքականությունը, ոմանք, ովքեր հավանում են ֆիզիկան, ոմանք՝ քիմիան, և նույնիսկ կան այնպիսիները, ովքեր նախընտրում են աստվածաբանությունը։ Սրանք բոլորը գիտելիքի մաս են կազմում։ Ձեր սրտերում ձեզանից յուրաքանչյուրը գիտի, թե իրականում ինչի մասին են այս բաները. ձեզանից յուրաքանչյուրը նախկինում առնչվել է դրանց հետ։ Հենց որ գիտելիքի այս ճյուղերը հիշատակվում են, ձեզանից յուրաքանչյուրն ունակ է անվերջ խոսելու դրանցից մեկի կամ մյուսի մասին։ Եվ այսպես պարզ է, թե որքան խորն է այս գիտելիքը մտել մարդկանց մտքերի մեջ. պարզ երևում է այն դիրքը, որ զբաղեցնում է այս գիտելիքը մարդկանց մտքերում, և թե որքան խորն է դրա ազդեցությունը նրանց վրա։ Հենց որ որևէ մեկի մոտ սեր է առաջանում գիտելիքի որևէ ճյուղի հանդեպ, երբ մարդը խորապես սիրահարվում է դրան, ապա անգիտակցաբար ձգտումներ է զարգացնում. որոշ մարդիկ ուզում են գրողներ դառնալ, ոմանք ուզում են գրական հեղինակներ դառնալ, ոմանք ուզում են քաղաքականության մեջ կարիերա ստեղծել, իսկ ոմանք էլ՝ զբաղվել տնտեսագիտությամբ և գործարարներ դառնալ։ Ապա կա մարդկանց մի մաս, որն ուզում է հերոսներ լինել, լինել մեծ կամ հայտնի։ Անկախ այն բանից, թե ինչպիսի մարդ է ուզում լինել որևէ մեկը, նրա նպատակն է վերցնել գիտելիք ձեռք բերելու այս մեթոդը և օգտագործել այն իր սեփական նպատակների համար՝ իրականացնելու սեփական ցանկություններն ու ձգտումները։ Որքան էլ լավ հնչի դա՝ անկախ այն բանից՝ ուզում են հասնել իրենց երազանքներին, իզուր չվատնել իրենց կյանքը, թե ունենալ որոշակի կարիերա, ըստ էության, ո՞րն է այն նպատակը, որը թաքնված է մարդկանց կողմից այս վեհ ձգտումներն ու նկրտումները դնելու հետևում։ Նախկինում երբևէ մտածե՞լ եք այս հարցի շուրջ։ Ինչո՞ւ է Սատանան այսպես վարվում։ Ո՞րն է Սատանայի նպատակը՝ այս բաները մարդու մեջ սերմանելիս։ Ձեր սրտերը պետք է հստակ լինեն այս հարցում։

Այժմ եկեք խոսենք այն մասին, թե ինչպես է Սատանան գիտելիքն օգտագործում մարդուն ապականելու համար։ Նախ՝ պետք է հստակ հասկանանք այս բաները. գիտելիքով ի՞նչ է Սատանան ուզում տալ մարդուն։ Ինչպիսի՞ ճանապարհով է ուզում առաջնորդել մարդուն։ (Աստծուն դիմակայելու ճանապարհով։) Այո, դա հաստատ այդպես է՝ դիմակայել Աստծուն։ Սա է այն հետևանքը, որը տեսնում ես այն բանից հետո, երբ մարդիկ գիտելիք են սովորում. դիմակայում են Աստծուն։ Ուրեմն որո՞նք են Սատանայի նենգ դրդապատճառները։ Հստակ չգիտեք սա, այնպես չէ՞։ Մարդու կողմից գիտելիք ձեռք բերելու գործընթացում՝ կիրառելով ամեն տեսակ մեթոդներ՝ լինի պատմություններ պատմելը, պարզապես որևէ գիտելիք տրամադրելը, թե իր ցանկությունները կամ ձգտումները բավարարելու հնարավորություն տալը, ի վերջո ի՞նչ ճանապարհով է Սատանան ուզում առաջնորդել մարդուն։ Մարդը կարծում է, որ գիտելիք ձեռք բերելու մեջ ոչ մի վատ բան չկա, որ դա կատարելապես բնական և արդարացված է։ Գրավիչ հնչող ձևով ասած՝ վեհ ձգտումներ դնելը կամ նկրտումներ ունենալը նշանակում է եռանդ ունենալ, և սա պետք է լինի կյանքի ճիշտ ուղին։ Եթե մարդը կարող է իրականացնել սեփական ձգտումները կամ իր կյանքի ընթացքում հաջողակ կարիերա ստեղծել, մի՞թե դա ապրելու ավելի փառահեղ ձև չէ։ Այս կերպ մարդը կարող է ոչ միայն պատվել իր նախնիներին, այլև հնարավորություն ունենալ իր հետքը թողնելու գալիք սերունդների համար. մի՞թե սա լավ բան չէ։ Սա լավ բան է աշխարհիկ մարդկանց աչքերում, և նրանց համար դա պետք է լինի պատշաճ և դրական։ Սակայն արդյո՞ք Սատանան իր նենգ դրդապատճառներով առաջնորդում է մարդուն նման ճանապարհով և վերջ։ Իհարկե ոչ։ Իրականում, որքան էլ մեծ լինեն մարդու ձգտումները, որքան էլ իրատեսական լինեն մարդու ցանկությունները կամ որքան էլ պատշաճ լինեն դրանք, այն ամենը, ինչին մարդն ուզում է հասնել, այն ամենը, ինչին մարդը ձգտում է, անքակտելիորեն կապված է երկու բառի հետ։ Այս երկու բառը կենսականորեն կարևոր են յուրաքանչյուր մարդու համար իր ողջ կյանքի ընթացքում, և այն բաներն են, որոնք Սատանան մտադիր է սերմանել մարդու մեջ։ Որո՞նք են այս երկու բառերը։ Դրանք են՝ «համբավ» և «շահ»։ Սատանան օգտագործում է շատ մեղմ մեթոդ՝ մի մեթոդ, որը շատ համահունչ է մարդկանց պատկերացումներին, և որն այնքան էլ ագրեսիվ չէ, ստիպելու մարդկանց անգիտակցաբար ընդունել ողջ մնալու դրա միջոցներն ու օրենքները, զարգացնել կյանքի նպատակներ ու կյանքի ուղղություններ և սկսել ունենալ կյանքի ձգտումներ։ Որքան էլ վեհ հնչեն մարդկանց կյանքի ձգտումների նկարագրությունները, այս ձգտումները միշտ պտտվում են համբավի և շահի շուրջ։ Այն ամենը, ինչին որևէ մեծ կամ հայտնի մարդ՝ կամ, իրականում, ցանկացած մարդ, հետամուտ է լինում իր ողջ կյանքի ընթացքում, վերաբերում է միայն այս երկու բառին՝ «համբավ» և «շահ»։ Մարդիկ կարծում են, թե հենց որ ունենան համբավ և շահ, կապիտալ կունենան՝ վայելելու բարձր կարգավիճակ և մեծ հարստություն և վայելելու կյանքը։ Կարծում են, թե հենց որ ունենան համբավ և շահ, կապիտալ կունենան՝ հաճույք փնտրելու և տրվելու մսեղիի սանձարձակ վայելքին։ Հանուն այս համբավի և շահի, որը փափագում են, մարդիկ ուրախությամբ և անգիտակցաբար հանձնում են իրենց մարմինները, սրտերը և նույնիսկ այն ամենը, ինչ ունեն, ներառյալ իրենց հեռանկարներն ու ճակատագրերը, Սատանային։ Դա անում են առանց վերապահումների, առանց անգամ մի պահ կասկածելու և առանց երբևէ իմանալու, որ պետք է ետ պահանջեն այն ամենը, ինչ երբևէ ունեցել են։ Կարո՞ղ են մարդիկ պահպանել որևէ վերահսկողություն իրենց վրա, երբ իրենց հանձնում են Սատանային և այսպես հավատարիմ դառնում նրան։ Իհարկե ոչ։ Ամբողջովին և լիովին վերահսկվում են Սատանայի կողմից։ Ամբողջովին և լիովին խրվել են այս ճահճի մեջ և անկարող են ազատել իրենք իրենց։ Հենց որ որևէ մեկը խրվում է համբավի և շահի մեջ, այլևս չի փնտրում այն, ինչ լուսավոր է, այն, ինչ արդարադատ է, կամ այն բաները, որոնք գեղեցիկ են և բարի։ Պատճառն այն է, որ համբավի և շահի գայթակղությունը չափազանց մեծ է մարդկանց համար, և սրանք այնպիսի բաներ են, որոնց մարդիկ կարող են անվերջ ձգտել իրենց ողջ կյանքի ընթացքում և նույնիսկ ողջ հավերժության համար։ Մի՞թե սա իրական իրավիճակը չէ։ Որոշ մարդիկ կասեն, որ գիտելիք սովորելը ոչ այլ ինչ է, քան գրքեր կարդալ և սովորել որոշ բաներ, որոնք արդեն չգիտես, որպեսզի ետ չմնաս ժամանակից կամ չլքվես աշխարհի կողմից։ Գիտելիքը սովորում են միայն սեղանին ուտելիք դնելու, սեփական ապագայի կամ հիմնական կարիքները հոգալու համար։ Կա՞ արդյոք որևէ մարդ, ով կդիմանար տասը տարվա ծանր ուսմանը միայն հիմնական կարիքների համար, միայն ուտելիքի հարցը լուծելու համար։ Ոչ, այսպիսի մարդիկ չկան։ Ուրեմն ինչո՞ւ է մարդն այսքան տարի կրում այս նեղությունները։ Դա համբավի և շահի համար է։ Պատճառն այն է, որ համբավն ու շահը հեռվում սպասում են նրանց՝ կանչելով, և հավատում են, որ միայն սեփական ջանասիրության, նեղությունների և պայքարի միջոցով կարող են ոտք դնել այն ճանապարհին, որը տանում է դեպի համբավ և շահ՝ դրանով իսկ ձեռք բերելով այս բաները։ Նման մարդը պետք է կրի այս նեղություններն իր իսկ ապագա ուղու համար, իր ապագա վայելքի համար և ավելի լավ կյանք ձեռք բերելու համար։ Ի վերջո ի՞նչ է այս գիտելիքը։ Կարո՞ղ եք ասել Ինձ։ Մի՞թե դա ողջ մնալու օրենքներն ու փիլիսոփայությունը չեն, որոնք Սատանան սերմանում է մարդու մեջ, ինչպիսիք են՝ «Սիրի՛ր Կուսակցությունը, սիրի՛ր երկիրը և սիրի՛ր քո կրոնը» և «Իմաստուն մարդը ենթարկվում է հանգամանքներին»։ Մի՞թե դա կյանքի «վեհ ձգտումները» չեն, որոնք Սատանան սերմանել է մարդու մեջ, ինչպիսիք են մեծ մարդկանց գաղափարները, հայտնիների ազնվությունը, հերոսական կերպարների քաջ ոգին կամ մարտարվեստի վեպերում ասպետների և սուսերամարտիկների ասպետությունն ու բարությունը։ Այս գաղափարներն ու հայտարարություններն ազդում են սերնդեսերունդ. շատ մարդիկ ընդունում են այս գաղափարները և ձգտում, շարունակաբար պայքարում և նույնիսկ պատրաստ են զոհաբերելու իրենց կյանքը՝ այս «վեհ ձգտումներն» իրականացնելու համար։ Սա է այն միջոցն ու մեթոդը, որով Սատանան գիտելիքն օգտագործում է մարդուն ապականելու համար։ Ուստի, երբ Սատանան մարդուն առաջնորդում է այս ճանապարհով, արդյոք նա ի վիճակի՞ է հնազանդվել և երկրպագել Աստծուն։ Եվ արդյոք ի վիճակի՞ է ընդունել Աստծու խոսքերը և ձգտել ճշմարտությանը։ Բացարձակապես ոչ, որովհետև մոլորեցվել է Սատանայի կողմից։ Այժմ եկե՛ք մտածենք սրա մասին. այն գիտելիքի, գաղափարների և տեսակետների մեջ, որոնք Սատանան սերմանել է մարդու մեջ, կա՞ն արդյոք Աստծուն հնազանդվելու և Աստծուն երկրպագելու ճշմարտությունները։ Կա՞ն արդյոք Աստծուց վախենալու և չարից խուսափելու ճշմարտությունները։ Կա՞ արդյոք Աստծու խոսքերից որևէ մեկը։ Կա՞ արդյոք դրանցում որևէ բան, որը ճշմարտությունից է։ Բնավ ոչ։ Այս բաները լիովին բացակայում են։ Կարո՞ղ եք արդյոք համոզված լինել, որ Սատանայի կողմից մարդու մեջ սերմանված բաները ոչ մի ճշմարտություն չեն պարունակում։ Նույնիսկ եթե չեք համարձակվում հաստատ ասել, դա խնդիր չէ։ Քանի դեռ ընդունում ես, որ «համբավն» ու «շահն» այն երկու հիմնական բառերն են, որոնք Սատանան օգտագործում է մարդուն դեպի չարասիրության ուղին հրապուրելու համար, ապա դա բավական է։

Այժմ եկեք ամփոփենք. ի՞նչ է օգտագործում Սատանան՝ մարդուն իր վերահսկողության տակ ամուր պահելու համար։ (Համբավ և շահ։) Սատանան համբավ և շահ է օգտագործում՝ մարդկանց մտքերը վերահսկելու համար՝ նրանց մղելով մտածելու միայն այս երկու բաների մասին և դրդելով պայքարելու համբավի և շահի համար, նեղություններ կրելու համբավի և շահի համար, նվաստացում հանդուրժելու և ծանր հոգսեր կրելու համբավի և շահի համար, իրենց ունեցած ամեն բան զոհաբերելու համբավի և շահի համար և յուրաքանչյուր դատողություն կամ որոշում կայացնելու համբավի և շահի համար։ Այսկերպ Սատանան անտեսանելի կապանքներ է դնում մարդկանց վրա, և այդ կապանքներն իրենց վրա կրելով՝ նրանք ո՛չ կարողություն ունեն, ո՛չ էլ քաջություն՝ ազատվելու դրանցից։ Նրանք անգիտակցաբար կրում են այս կապանքները, մինչ մեծ դժվարությամբ քայլ առ քայլ առաջ են ընթանում։ Հանուն այս համբավի և շահի՝ մարդկությունը շեղվում է Աստծուց ու դավաճանում Նրան և գնալով ավելի չարասեր դառնում։ Այսկերպ մեկը մյուսի հետևից սերունդները ոչնչանում են Սատանայի համբավի և շահի մեջ։ Այժմ, նայելով Սատանայի գործողություններին, մի՞թե նրա խորամանկ դրդապատճառները ծայրաստիճան ատելի չեն։ Գուցե այսօր դեռ չեք կարողանում թափանցել Սատանայի նենգ դրդապատճառների մեջ, որովհետև կարծում եք, թե առանց համբավի և շահի կյանքն իմաստ չէր ունենա, և մարդիկ այլևս չէին կարողանա տեսնել առջևի ճանապարհը, այլևս չէին կարողանա տեսնել իրենց նպատակները, և նրանց ապագան կդառնար մութ, աղոտ ու մռայլ։ Բայց կամաց-կամաց բոլորդ մի օր կընդունեք, որ համբավն ու շահը հսկայական կապանքներ են, որոնք Սատանան դնում է մարդու վրա։ Երբ այդ օրը գա, դու հիմնովին կդիմակայես Սատանայի վերահսկողությանը և հիմնովին կդիմակայես Սատանայի կողմից քեզ բերված կապանքներին։ Երբ ցանկանաս ազատվել այն բոլոր բաներից, ինչ Սատանան ներարկել է քո մեջ, այն ժամանակ վերջնականապես կխզես կապերը Սատանայի հետ և իսկապես կատես այն ամենը, ինչ Սատանան բերել է քեզ։ Միայն այդ ժամանակ իրական սեր և փափագ կունենաս Աստծու հանդեպ։

բ. Սատանան գիտություն է օգտագործում մարդուն ապականելու համար

Հենց նոր խոսեցինք այն մասին, թե ինչպես է Սատանան գիտելիքն օգտագործում մարդուն ապականելու համար, ուստի հաջորդիվ եկե՛ք հաղորդակցվենք այն մասին, թե ինչպես է Սատանան գիտությունն օգտագործում մարդուն ապականելու համար։ Նախ՝ Սատանան օգտագործում է գիտության անունը՝ բավարարելու մարդու հետաքրքրասիրությունը, գիտությունն ուսումնասիրելու և խորհուրդները պարզելու մարդու ցանկությունը։ Գիտության անունով Սատանան բավարարում է մարդու նյութական կարիքները և իր կյանքի որակը շարունակաբար բարելավելու մարդու պահանջը։ Այսպիսով, հենց այս պատրվակով է Սատանան գիտությունն օգտագործում մարդուն ապականելու համար։ Մի՞թե միայն մարդու մտածելակերպը կամ մարդու միտքն է Սատանան ապականում գիտության միջոցով։ Մեր շրջապատի մարդկանցից, իրադարձություններից և բաներից, որոնք կարող ենք տեսնել և որոնց հետ շփվում ենք, ուրիշ ի՞նչն է Սատանան ապականում գիտությամբ։ (Բնական միջավայրը։) Ճիշտ է։ Կարծես թե խորապես տուժել եք սրանից և դրա խորը անձնական փորձառությունն ունեք։ Բացի գիտության բոլոր տարբեր բացահայտումներն ու եզրակացություններն օգտագործելուց՝ մարդուն մոլորեցնելու համար, Սատանան նաև գիտությունն օգտագործում է որպես միջոց՝ իրականացնելու Աստծու կողմից մարդուն տրված կենսամիջավայրի անխնա ոչնչացում և շահագործում։ Այն անում է դա պատրվակով, որ եթե մարդը գիտական հետազոտություններ իրականացնի, ապա մարդու կենսամիջավայրն ու կյանքի որակը շարունակաբար կբարելավվեն, և ավելին՝ որ գիտական զարգացման նպատակն է բավարարել մարդկանց օրեցօր աճող նյութական կարիքները և իրենց կյանքի որակը շարունակաբար բարելավելու նրանց պահանջը։ Սա է Սատանայի կողմից գիտության զարգացման տեսական հիմքը։ Սակայն ի՞նչ է գիտությունը բերել մարդկությանը։ Մի՞թե մեր կենսամիջավայրը և ողջ մարդկության կենսամիջավայրը չեն պղծվել։ Մի՞թե այն օդը, որը մարդը շնչում է, չի պղծվել։ Մի՞թե այն ջուրը, որը խմում ենք, չի պղծվել։ Արդյո՞ք այն սնունդը, որն ուտում ենք, դեռևս օրգանական և բնական է։ Հացահատիկների և բանջարեղենի մեծ մասը գենետիկորեն ձևափոխված է, դրանք աճեցվել են պարարտանյութով, իսկ որոշներն էլ գիտության կիրառմամբ ստեղծված տարբերակներ են։ Բանջարեղենն ու մրգերը, որոնք ուտում ենք, այլևս բնական չեն։ Նույնիսկ բնական ձու այլևս հեշտ չէ գտնել, և ձուն այլևս առաջվա համը չունի՝ արդեն իսկ մշակված լինելով Սատանայի այսպես կոչված գիտության կողմից։ Նայելով ընդհանուր պատկերին՝ ողջ մթնոլորտը ոչնչացվել և աղտոտվել է. լեռները, լճերը, անտառները, գետերը, օվկիանոսները և այն ամենը, ինչ գտնվում է գետնի վրա և գետնի տակ, ավերվել են այսպես կոչված գիտական նվաճումների կողմից։ Կարճ ասած՝ Աստծու կողմից մարդկությանը տրված ողջ էկոլոգիական միջավայրն ու կենսամիջավայրն ավերվել և կործանվել են այսպես կոչված գիտության կողմից։ Թեև կան շատ մարդիկ, որոնք ստացել են այն, ինչ միշտ հուսացել են իրենց փնտրած կյանքի որակի առումով՝ բավարարելով և՛ իրենց ցանկությունները, և՛ իրենց մսեղին, այն միջավայրը, որտեղ մարդն ապրում է, ըստ էության ոչնչացվել և ավերվել է գիտության բերած տարբեր «նվաճումների» կողմից։ Այժմ այլևս իրավունք չունենք մաքուր օդի գեթ մեկ շունչ քաշելու։ Մի՞թե սա մարդկության վիշտը չէ։ Արդյո՞ք մարդու համար խոսելու որևէ երջանկություն է մնացել, երբ նա պետք է ապրի այսպիսի տարածությունում։ Մարդն ապրում է այսպիսի տարածությունում, և այնուամենայնիվ, մարդու կենսամիջավայրն ամենասկզբում ստեղծվել էր Աստծու կողմից մարդու համար։ Այն ջուրը, որը մարդիկ խմում են, այն օդը, որը մարդիկ շնչում են, տարբեր սննդամթերքները, որոնք մարդիկ ուտում են, ինչպես նաև տարբեր բույսերն ու կենդանի էակները, և նույնիսկ լեռները, լճերն ու օվկիանոսները՝ այս կենսամիջավայրի յուրաքանչյուր մաս տրվել է մարդուն Աստծու կողմից. դա բնական է՝ գործելով Աստծու կողմից սահմանված բնական օրենքի համաձայն։ Առանց գիտության մարդիկ դեռ կհետևեին Աստծու կողմից իրենց շնորհված մեթոդներին, կկարողանային վայելել այն ամենը, ինչն անաղարտ է և բնական, և շատ երջանիկ կլինեին։ Այժմ, սակայն, այս ամենը ոչնչացվել և ավերվել է Սատանայի կողմից. մարդու հիմնարար կենսատարածքն այլևս անաղարտ չէ։ Բայց ոչ ոք ի վիճակի չէ գիտակցելու, թե ինչն է պատճառ դարձել սրան, կամ թե ինչպես է սա առաջացել, և շատ ավելի մեծ թվով մարդիկ մեկնաբանում և մոտենում են գիտությանը՝ օգտագործելով Սատանայի կողմից իրենց մեջ սերմանված գաղափարները։ Մի՞թե սա ծայրաստիճան գարշելի և խղճալի չէ։ Քանի որ Սատանան այժմ այս վիճակին է հասցրել և ապականել այն տարածությունը, որտեղ մարդիկ գոյություն ունեն, ինչպես նաև նրանց կենսամիջավայրը, և քանի որ մարդկությունը շարունակում է զարգանալ այս կերպ, մի՞թե որևէ կարիք կա, որ Աստված անձամբ ոչնչացնի երկրի վրայի մարդկանց։ Եթե մարդիկ շարունակեն զարգանալ այս կերպ, ի՞նչ ուղղություն կբռնեն։ (Կբնաջնջվեն։) Ինչպե՞ս կբնաջնջվեն։ Ի լրումն համբավի և շահի մարդկանց ագահ հետապնդմանը՝ նրանք շարունակաբար գիտական հետազոտություններ են իրականացնում և խորասուզվում ուսումնասիրությունների մեջ, և ապա անդադար գործում են այնպես, որ բավարարեն իրենց իսկ նյութական կարիքներն ու ցանկությունները. ուրեմն որո՞նք են հետևանքները մարդու համար։ Նախևառաջ, էկոլոգիական հավասարակշռությունը խախտվում է, և երբ դա տեղի է ունենում, մարդկանց ներքին օրգաններն աղտոտվում և վնասվում են այս անհավասարակշիռ միջավայրի կողմից, և տարբեր վարակիչ հիվանդություններ ու համաճարակներ են տարածվում աշխարհով մեկ։ Մի՞թե ճիշտ չէ, որ սա այժմ մի իրավիճակ է, որի վրա մարդը վերահսկողություն չունի։ Այժմ, երբ հասկանում եք սա, եթե մարդկությունը չհետևի Աստծուն, այլ միշտ հետևի Սատանային այս կերպ՝ օգտագործելով գիտելիքը շարունակաբար ինքնահարստանալու համար, օգտագործելով գիտությունը մարդկային կյանքի ապագան անդադար ուսումնասիրելու համար, օգտագործելով այս տեսակ մեթոդը կյանքը շարունակելու համար, կարո՞ղ եք արդյոք գիտակցել, թե որը կլինի մարդկության ելքը։ Մարդկությունը բնականաբար կվերանա. քայլ առ քայլ մարդկությունն առաջ է շարժվում դեպի կործանում, դեպի իր իսկ կործանո՛ւմը։ Մի՞թե սա կործանում չի բերում իրենց իսկ վրա։ Եվ մի՞թե սա գիտական առաջընթացի հետևանքը չէ։ Այժմ թվում է, թե գիտությունը մի տեսակ կախարդական թուրմ է, որը Սատանան պատրաստել է մարդու համար, որպեսզի երբ փորձես զանազանել բաները, դա անես մառախլապատ մշուշի մեջ. որքան էլ ուշադիր նայես, չես կարող հստակ տեսնել բաները, և որքան էլ ջանք թափես, չես կարող հասկանալ դրանք։ Սատանան, սակայն, օգտագործում է գիտության անունը՝ քո ախորժակը գրգռելու և քեզ քթից բռնած, ոտքը ոտքի հետևից դնելով, դեպի անդունդն ու մահն առաջնորդելու համար։ Եվ քանի որ սա այսպես է, մարդիկ հստակ կտեսնեն, որ իրականում մարդու կործանումը դաջված է Սատանայի ձեռքով. Սատանան է պարագլուխը։ Այդպես չէ՞։ (Այո, այդպես է։) Սա երկրորդ եղանակն է, որով Սատանան ապականում է մարդկությանը։

գ. Սատանան օգտագործում է ավանդական մշակույթը՝ մարդուն ապականելու համար

Ավանդական մշակույթը երրորդ եղանակն է, որով Սատանան ապականում է մարդուն։ Ավանդական մշակույթի և սնահավատության միջև շատ նմանություններ կան. պարզապես ավանդական մշակույթն ունի որոշակի պատմություններ, ակնարկներ և աղբյուրներ։ Սատանան հորինել և ստեղծել է բազմաթիվ ժողովրդական պատմություններ կամ պատմություններ, որոնք հայտնվում են պատմության գրքերում՝ մարդկանց մեջ խոր տպավորություններ թողնելով ավանդական մշակույթի կամ սնահավատության կերպարների մասին։ Օրինակ՝ Չինաստանում կան «Ութ անմահների ծովն անցնելը», «Ճանապարհորդություն դեպի Արևմուտք», Նեֆրիտե կայսրը, «Նեժան հաղթում է Վիշապ արքային» և «Աստվածների օծումը»։ Մի՞թե սրանք խորապես չեն արմատավորվել մարդու մտքում։ Նույնիսկ եթե ձեզանից ոմանք չգիտեն բոլոր մանրամասները, միևնույն է, գիտեն ընդհանուր պատմությունները, և այդ ընդհանուր բովանդակությունը տպվում է սրտումդ և մտքումդ, այնպես որ չես կարող մոռանալ այն։ Սրանք բոլորը Սատանայի տարբեր գաղափարներն են կամ լեգենդները, որոնք Սատանան վաղուց հնարել է մարդու համար, և որոնք տարածվել են տարբեր ժամանակներում։ Այս բաներն ուղղակիորեն վնասում և քայքայում են մարդկանց հոգիները և գցում նրանց մեկը մյուսի հետևից եկող կախարդանքի տակ։ Այսինքն՝ երբ ընդունում ես նման ավանդական մշակույթ, պատմություններ կամ սնահավատ բաներ, երբ դրանք հաստատվում են մտքումդ և երբ տպվում են սրտումդ, ապա կարծես կախարդված լինես՝ խճճվում և ազդվում ես նման մշակույթից, նման գաղափարներից և նման ավանդական պատմություններից։ Դրանք ազդում են կյանքիդ, կյանքի հանդեպ հայացքներիդ և բաների վերաբերյալ դատողությանդ վրա։ Ավելին՝ դրանք ազդում են կյանքի ճշմարիտ ուղու քո որոնման վրա։ Սա կախարդանք է։ Որքան էլ փորձես, չես կարող թոթափել դրանք. կտրատում ես դրանք, բայց չես կարող կտրել, հարվածում ես դրանց, բայց չես կարող վանել։ Ավելին՝ անգիտակցաբար այսպիսի կախարդանքի տակ ընկնելուց հետո մարդիկ բնազդաբար սկսում են երկրպագել Սատանային՝ իրենց սրտերում հաստատելով Սատանայի պատկերը։ Այլ կերպ ասած՝ նրանք Սատանային վերաբերվում են որպես իրենց կուռքի, մի առարկայի, որին պաշտում և որին նայում են ակնածանքով՝ հասնելով անգամ նրան, որ դրան համարում են աստված։ Անգիտակցաբար այս բաները մարդկանց սրտերի ներսից վերահսկում են նրանց խոսքերն ու արարքները։ Բացի այդ, սկզբում այս պատմություններն ու լեգենդները կեղծ ես համարում, բայց հետո անգիտակցաբար ընդունում ես դրանց գոյությունը՝ դրանք համարելով իրական կերպարներ և իրական, գոյություն ունեցող առարկաներ։ Անգիտակից վիճակումդ ենթագիտակցաբար ընդունում ես այս գաղափարները և այս բաների գոյությունը։ Դու նաև ենթագիտակցաբար ընդունում ես դևերին, Սատանային և կուռքերին քո իսկ տուն և քո իսկ սրտի մեջ. սա կախարդանք է։ Այս խոսքերն արձագանք գտնո՞ւմ են ձեր մեջ։ (Այո։) Ձեր մեջ կա՞ն արդյոք մարդիկ, որոնք խունկ են ծխել և երկրպագել Բուդդային։ (Այո։) Ուրեմն ո՞րն էր խունկ ծխելու և Բուդդային երկրպագելու նպատակը։ (Խաղաղության համար աղոթելը։) Հիմա մտածելով այդ մասին՝ մի՞թե ծիծաղելի չէ Սատանային խաղաղության համար աղոթելը։ Սատանան խաղաղություն բերո՞ւմ է։ (Ոչ։) Մի՞թե այն ժամանակ շատ տգետ չէիք։ Այդպիսի պահվածքը ծիծաղելի է, տգետ և միամիտ, այնպես չէ՞։ Սատանան մտածում է միայն այն մասին, թե ինչպես ապականի քեզ։ Սատանան չի կարող քեզ խաղաղություն տալ, այլ միայն հանգստության ժամանակավոր զգացում։ Բայց դեռ պետք է երդում տաս, և եթե դրժես խոստումդ կամ այն երդումը, որը տվել ես Սատանային, ապա կտեսնես, թե ինչպես է այն տանջում քեզ։ Ստիպելով քեզ երդում տալ՝ դա իրականում ուզում է վերահսկել քեզ։ Երբ խաղաղության համար էիք աղոթում, խաղաղություն ստացա՞ք։ (Ոչ։) Խաղաղություն չստացաք, այլ ընդհակառակը՝ ձեր ջանքերը դժբախտություն և անվերջանալի աղետներ բերեցին. իսկապես դառնության անծայրածիր օվկիանոս։ Սատանայի իշխանության ներքո խաղաղություն չկա, և սա փաստ է։ Սա է այն հետևանքը, որ ֆեոդալական սնահավատությունն ու ավանդական մշակույթը բերել են մարդկությանը։

դ. Սատանան օգտագործում է հասարակական միտումները՝ մարդուն ապականելու համար

Վերջին եղանակը, որով Սատանան ապականում և վերահսկում է մարդուն, հասարակական միտումներն են։ Հասարակական միտումներն ընդգրկում են բազմաթիվ ասպարեզներ՝ ներառելով այնպիսի ոլորտներ, ինչպիսիք են հայտնի և մեծ գործիչների, ինչպես նաև ֆիլմերի ու երաժշտության կուռքերի պաշտամունքը, աստղերի երկրպագությունը և առցանց խաղերը։ Սրանք բոլորը հասարակական միտումների մի մասն են, և այստեղ մանրամասնելու կարիք չկա։ Կխոսենք միայն այն գաղափարների մասին, որոնք հասարակական միտումներն առաջացնում են մարդկանց մեջ, այն ձևի մասին, որով դրանք ստիպում են մարդկանց վարվել աշխարհի հետ, և վերապրելու նպատակների ու կյանքի հանդեպ հայացքների մասին, որոնք դրանք առաջացնում են մարդկանց մեջ։ Սրանք շատ կարևոր են. դրանք կարող են վերահսկել և ազդել մարդկանց մտքերի ու տեսակետների վրա։ Բոլոր այս միտումները անխտիր իրենց հետ չար ազդեցություն են կրում։ Այս չար ազդեցությունը շարունակաբար նվաստացնում է մարդկությանը և ստիպում մարդկանց անընդհատ կորցնել խիղճը, մարդկայնությունը և ողջամտությունը, շարունակաբար թուլացնում է նրանց բարոյականությունը և գնալով նվազեցնում նրանց ազնվությունը այն աստիճան, որ նույնիսկ կարող ենք ասել, որ մարդկանց մեծամասնությունն այժմ չունի ազնվություն, չունի մարդկայնություն և չունի խիղճ՝ էլ չասած որևէ ողջամտության մասին։ Ուրեմն ի՞նչ են այս հասարակական միտումները։ Դրանք միտումներ են, որոնք չես կարող տեսնել անզեն աչքով։ Երբ նոր միտում է ի հայտ գալիս, գուցե միայն փոքրաթիվ մարդիկ են առաջին ընդունողները՝ նախաձեռնություն ցուցաբերելով նման բան անելու, նման գաղափար ընդունելու և նման տեսակետ ընդունելու հարցում։ Մարդկանց մեծամասնությունը, այնուամենայնիվ, առանց գիտակցելու շարունակաբար կվարակվի, կգրավվի և կձուլվի այս միտմանը, մինչև որ բոլորն անգիտակցաբար և ակամա ընդունեն այն և ընկղմվեն դրա մեջ ու վերահսկվեն դրա կողմից։ Մեկը մյուսի հետևից նման միտումները ստիպում են մարդկանց, որոնք առողջ մարմին և միտք չունեն, որոնք չգիտեն, թե ինչ է ճշմարտությունը, և որոնք բնավ չեն կարողանում տարբերել դրական և բացասական բաները, ուրախությամբ ընդունել դրանք, ինչպես նաև գոյության հանդեպ հայացքն ու արժեքները, որոնք գալիս են Սատանայից։ Նրանք ուրախությամբ ընդունում են այն, ինչ Սատանան ասում է իրենց կյանքի հանդեպ մոտեցման ձևի մասին, և վերապրելու այն ճանապարհը, որը Սատանան «շնորհում է» իրենց։ Նրանք չունեն ո՛չ ուժ, ո՛չ կարողություն՝ էլ չասած գիտակցության մասին, որպեսզի դիմադրեն։ Ուրեմն ինչպե՞ս պետք է հասկանանք նման միտումները։ Ես մի պարզ օրինակ կբերեմ, և դուք գուցե աստիճանաբար սկսեք հասկանալ։ Օրինակ՝ անցյալում բիզնեսով զբաղվող մարդիկ չէին խաբում ո՛չ երիտասարդին, ո՛չ ծերին, և ապրանքները վաճառվում էին հաստատուն գներով։ Մի՞թե այստեղ մի փոքր խիղճ և մարդկայնություն չի դրսևորվում։ Երբ մարդիկ ունեին բիզնեսի այսպիսի համոզմունք, կարելի է տեսնել, որ այն ժամանակ նրանք դեռ ունեին որոշակի խիղճ և որոշակի մարդկայնություն։ Բայց փողի հանդեպ մարդու անընդհատ աճող պահանջարկի հետ մեկտեղ՝ մարդիկ անգիտակցաբար սկսեցին ավելի ու ավելի շատ սիրել փողը, շահը և հաճույքը։ Մի՞թե մարդիկ ավելի մեծ կարևորություն չեն տալիս փողին, քան նախկինում։ Երբ փողը շատ կարևոր են համարում, անգիտակցաբար սկսում են պակաս կարևորություն տալ իրենց համբավին, իրենց հռչակին, իրենց բարի անվանը և իրենց ազնվությանը, այնպես չէ՞։ Երբ բիզնեսով ես զբաղվում, տեսնում ես, որ ուրիշները հարստանում են մարդկանց խաբելով, և տեսնում ես, որ թեև նրանց վաստակած փողն անազնիվ ճանապարհով է ձեռք բերվել, ունեն է՛լ ավելի շատ փող, և նրանց ողջ ընտանիքը լավ կյանք է վայելում։ Այդ պահին ներքուստ վրդովվում ես. «Երկուսս էլ բիզնեսի մեջ ենք, բայց նրանք հարստացան։ Ինչո՞ւ չեմ կարող շատ փող աշխատել։ Չեմ կարող հանդուրժել սա. պետք է ավելի շատ կանխիկ փող աշխատելու միջոց գտնեմ»։ Դրանից հետո մտածում ես միայն այն մասին, թե ինչպես հարստություն դիզես։ Հրաժարվում ես «ո՛չ երիտասարդին, ո՛չ ծերին չխաբելու, խղճով փող վաստակելու» համոզմունքից։ Սեփական շահերիցդ դրդված՝ մտածելակերպդ աստիճանաբար փոխվում է, ինչպես և գործողություններիդ հիմքում ընկած սկզբունքները։ Երբ առաջին անգամ խաբում ես մեկին, զգում ես խղճիդ խայթը և սրտումդ ասում ես ինքդ քեզ. «Երբ սա ավարտվի, վերջին անգամն է, որ խաբելու եմ մեկին։ Մարդկանց միշտ խաբելը կհանգեցնի հատուցմա՛ն»։ Սա մարդու խղճի գործառույթն է՝ ստիպել քեզ խղճի խայթ զգալ և հանդիմանել քեզ, ուստի դա անում ես շատ անբնական կերպով։ Բայց մեկին հաջողությամբ խաբելուց հետո տեսնում ես, որ այժմ ավելի շատ փող ունես, քան նախկինում, և մտածում ես, որ այս մեթոդը կարող է շատ շահավետ լինել քեզ համար։ Չնայած սրտումդ եղած բութ ցավին՝ միևնույն է, ուզում ես շնորհավորել ինքդ քեզ հաջողությանդ համար և որոշ չափով գոհ ես զգում ինքդ քեզնից։ Առաջին անգամ հավանություն ես տալիս սեփական պահվածքիդ, սեփական խաբեբայական ուղիներիդ։ Երբ մարդն վարակվում է այս խաբեությամբ, դա նույնն է, ինչ մոլեխաղերի մեջ ներքաշվող և ապա խաղամոլ դարձող մեկը։ Անգիտակից վիճակումդ հավանություն ես տալիս սեփական խաբեբայական պահվածքիդ և ընդունում այն։ Անգիտակից վիճակումդ խաբեությունը համարում ես օրինական առևտրային վարքագիծ և վերապրելուդ ու ապրուստիդ համար ամենաօգտակար միջոցը. կարծում ես, որ այսպես վարվելով՝ կարող ես արագ փող աշխատել։ Այս գործընթացում՝ սկսած այն պահից, երբ մարդիկ սկզբում չեն կարողանում ընդունել նման վարքագիծը և արհամարհանքով են նայում նման պահվածքին ու կիրառմանը, մինչև այն պահը, երբ անձամբ փորձարկում են այն և փորձում իրենց իսկ ձևով, նրանց սրտերն աստիճանաբար փոխվում են։ Ինչպիսի՞ փոփոխություն է սա։ Դա հասարակական միտման կողմից քո մեջ սերմանված այս միտման, այս գաղափարի հավանությունն ու ընդունումն է։ Առանց գիտակցելու՝ եթե բիզնես անելիս չես խաբում մարդկանց, զգում ես, որ ավելի վատ վիճակում ես. եթե չես խաբում մարդկանց, զգում ես, թե կարծես ինչ-որ բան ես կորցրել։ Անգիտակցաբար այս խաբեությունը դառնում է հենց հոգիդ, ողնաշարդ և մի անփոխարինելի վարքագիծ վերապրելու օրենքներիդ սահմաններում։ Այս վարքագիծն ու այս մտածելակերպն ընդունելուց հետո՝ մի՞թե սա սրտումդ փոփոխություն չի առաջացրել։ Սիրտդ փոխվել է, ուրեմն ազնվությունդ նույնպես փոխվե՞լ է։ Մարդկայնությունդ փոխվե՞լ է։ Խիղճդ փոխվե՞լ է։ Ողջ էությունդ՝ սրտիցդ մինչև մտքերդ, անգամ ներսից դուրս, փոխվել է, և սա որակական փոփոխություն է։ Այս փոփոխությունը քեզ ավելի ու ավելի է հեռացնում Աստծուց, և ավելի ու ավելի համատեղելի ես դառնում Սատանայի հետ. է՛լ ավելի ես նմանվում Սատանային, ինչի արդյունքում Սատանայի ապականությունը քեզ դև է դարձնում։

Այս հասարակական միտումներին նայելիս՝ կասեի՞ք, որ դրանք մեծ ազդեցություն ունեն մարդկության վրա։ Արդյոք դրանք խորապես քայքայո՞ւմ են մարդուն։ Իրոք շա’տ խորապես։ Մարդու ո՞ր ասպարեզներն է Սատանան ապականում այս միտումներից յուրաքանչյուրով։ Սատանան գլխավորապես ապականում է մարդու խիղճը, ողջամտությունը, մարդկայնությունը, բարոյականությունը և գոյության հանդեպ հայացքը։ Եվ մի՞թե այս հասարակական միտումներն աստիճանաբար չեն նվաստացնում մարդուն և նրան է՛լ ավելի ապականված դարձնում։ Սատանան օգտագործում է այս հասարակական միտումները՝ մարդուն քայլ առ քայլ դեպի դևերի որջը հրապուրելու համար, որպեսզի հասարակական միտումների մեջ մարդն անգիտակցաբար պաշտի փողը, նյութական ցանկությունները, չարն ու բռնությունը։ Երբ այս բաները մտնում են մարդու սիրտը, ապա ի՞նչ է դառնում մարդը։ Դառնում է դև և Սատանա՛։ Սա այն պատճառով է, որ մարդու սիրտը զբաղեցվում է նրանով, ինչ ինքը պաշտում է. երբ մարդը պաշտում է բացասական բաներ, սկսում է սիրել չարն ու բռնությունը և չի սիրում գեղեցկությունն ու բարությունը՝ էլ չասած խաղաղության մասին։ Նա այլևս չի ցանկանում պարզ կյանքով ապրել բնականոն մարդկայնության մեջ, այլ փոխարենը ցանկանում է վայելել բարձր կարգավիճակ և մեծ հարստություն, հաճույք ստանալ մսեղիի մեջ՝ ջանք չխնայելով սեփական մսեղին բավարարելու համար, առանց որևէ սահմանափակման կամ կապանքի. այլ կերպ ասած՝ անելով այն, ինչ ցանկանում է։ Ուստի, երբ խճճվում ես այսպիսի միտումների մեջ, կարո՞ղ է արդյոք սովորածդ գիտելիքն օգնել քեզ ազատվել։ Կարո՞ղ են արդյոք ավանդական մշակույթի և սնահավատությունների այն ասպարեզները, որոնք գիտես, օգնել քեզ փախչել այս ծանր կացությունից։ Կարո՞ղ են արդյոք քեզ հայտնի ավանդական բարոյականությունն ու վարվելակարգն օգնել քեզ զսպվածություն դրսևորել։ Վերցնենք, օրինակ՝ «Լուն Յու»-ն և «Դաո Դե Ցզին»-ը։ Կարո՞ղ են արդյոք դրանք օգնել մարդուն դուրս քաշել իր ոտքերն այս չար միտումների ճահճից։ Բացարձակապես ոչ։ Այսպիսով՝ մարդը դառնում է ավելի ու ավելի չար, ամբարտավան, ծայրաստիճան գոռոզ, եսասեր և չարասիրտ։ Մարդկանց միջև այլևս չկա որևէ կապվածություն և հավատարմություն, ընտանիքի անդամների միջև այլևս սեր չկա, հարազատների և ընկերների միջև այլևս փոխըմբռնում չկա. մարդկային հարաբերությունները լի են բռնությամբ։ Յուրաքանչյուր ոք ձգտում է ուրիշների մեջ ապրել բռնի միջոցներով ու մեթոդներով, բռնություն գործադրելով ապրուստ խլել իր համար, բռնություն գործադրելով շահել իր դիրքն ու ստանալ իր շահույթը և բռնի ու չարասեր ուղիներ օգտագործել՝ անելու այն ամենը, ինչ ցանկանում է։ Մի՞թե այս մարդկությունը սարսափելի չէ։ Այո՛, և շատ. նրանք ոչ միայն խաչեցին Աստծուն, այլև կբնաջնջեին բոլոր նրանց, ովքեր հետևում են Նրան, որովհետև այս մարդկությունը չափազանց չար է։ Լսելով այս ամենը, ինչի մասին հենց նոր խոսեցի՝ մի՞թե սարսափելի չեք համարում ապրել այս միջավայրում, այս աշխարհում և այսպիսի մարդկանց մեջ, որտեղ Սատանան ապականում է մարդկությանը։ (Այո։) Ուստի, երբևէ ձեզ խղճալի զգացե՞լ եք։ Այս պահին անպայման մի փոքր զգում եք դա, այնպես չէ՞։ (Զգում եմ։) Լսելով ձեր տոնը՝ թվում է, թե մտածում եք. «Սատանան ամեն տեսակ մեթոդներ է օգտագործում մարդուն ապականելու համար։ Այն օգտագործում է ամեն հնարավորություն և ամենուր է, ուր էլ շրջվենք։ Կարո՞ղ է արդյոք մարդը դեռ փրկվել»։ Կարո՞ղ է արդյոք մարդը դեռ փրկվել։ Կարո՞ղ է մարդն ինքն իրեն փրկել։ (Ոչ։) Կարո՞ղ է արդյոք Նեֆրիտե կայսրը փրկել մարդուն։ Կարո՞ղ է Կոնֆուցիոսը փրկել մարդուն։ Կարո՞ղ է Գուանին Բոդհիսատվան փրկել մարդուն։ (Ոչ։) Ուրեմն ո՞վ կարող է փրկել մարդուն։ (Աստված։) Ոմանք, սակայն, իրենց սրտերում այսպիսի հարցեր կբարձրացնեն. «Սատանան այնքան վայրագորեն է վնասում մեզ, այնպիսի խելագար մոլեգնությամբ, որ մենք կյանքով ապրելու ո՛չ հույս ունենք, ո՛չ էլ վստահություն։ Բոլորս ապրում ենք ապականության մեջ, և յուրաքանչյուր մարդ, միևնույն է, դիմադրում է Աստծուն, և հիմա մեր սրտերն ընկճվել են որքան հնարավոր է խորը։ Ուրեմն որտե՞ղ է Աստված, մինչ Սատանան ապականում է մեզ։ Ի՞նչ է անում Աստված։ Ինչ էլ որ Աստված անում է մեզ համար, մենք երբեք չենք զգում դա»։ Ոմանք անխուսափելիորեն վհատված և որոշ չափով հուսալքված են զգում։ Ձեզ համար այս զգացումը շատ խորն է, որովհետև այն ամենը, ինչ Ես ասում էի, թույլ է տվել մարդկանց կամաց-կամաց սկսել հասկանալ այս հարցերը, և նրանք է՛լ ավելի են զգում, որ անհույս են, և է՛լ ավելի են զգում, որ լքվել են Աստծու կողմից։ Բայց մի՛ անհանգստացեք։ Այսօրվա մեր հաղորդակցության թեման՝ «Սատանայի չարասիրությունը», մեր բուն թեման չէ։ Սակայն Աստծու սրբության էության մասին խոսելու համար նախ պետք է քննարկենք, թե ինչպես է Սատանան ապականում մարդուն, և Սատանայի չարասիրությունը, որպեսզի մարդկանց համար ավելի պարզ դառնա, թե այժմ ինչ վիճակում է մարդը։ Այս մասին խոսելու նպատակներից մեկն է թույլ տալ մարդկանց իմանալ Սատանայի չարասիրությունը, իսկ մյուսը՝ թույլ տալ մարդկանց ավելի խորապես հասկանալ, թե ինչ է ճշմարիտ սրբությունը։

Մի՞թե Ես ավելի մանրամասն չխոսեցի այս բաների մասին, որոնք հենց նոր քննարկեցինք, նախորդ անգամվա համեմատ։ Արդյոք ձեր հասկացողությունն այժմ մի փոքր ավելի խո՞րն է։ (Այո։) Գիտեմ, որ հիմա շատերն ակնկալում են, որ Ես ասեմ, թե հատկապես ինչ է Աստծու սրբությունը, բայց Աստծու սրբության մասին խոսելիս՝ Ես նախ կխոսեմ այն գործերի մասին, որոնք Աստված անում է։ Բոլորդ պետք է ուշադիր լսեք։ Դրանից հետո Ես կհարցնեմ ձեզ, թե հատկապես ինչ է Աստծու սրբությունը։ Ես ուղղակիորեն չեմ ասի ձեզ, այլ փոխարենը թույլ կտամ, որ փորձեք հասկանալ այն. Ես ձեզ տարածք կտամ այն հասկանալու համար։ Ի՞նչ եք մտածում այս մեթոդի մասին։ (Լավ է հնչում։) Ուրեմն ուշադիր լսեք, մինչ Ես շարունակում եմ։

Աստծու սրբության հասկացողությունն այն բանի միջոցով, ինչ Նա անում է մարդու համար

Երբ էլ որ Սատանան ապականի մարդուն կամ սանձարձակ կերպով ծանր վնաս հասցնի նրան, Աստված անգործ չի նստում, ոչ էլ անտեսում կամ աչք է փակում Իր ընտրյալների վրա։ Աստված կատարյալ հստակությամբ հասկանում է այն ամենը, ինչ անում է Սատանան։ Ինչ էլ որ Սատանան անի, ինչ միտում էլ որ այն առաջացնի, Աստված գիտի այն ամենը, ինչ Սատանան փորձում է անել, և Աստված չի հրաժարվում Իր ընտրյալներից։ Փոխարենը՝ առանց որևէ ուշադրություն գրավելու՝ գաղտնի, լուռ, Աստված անում է այն ամենը, ինչ մտադիր է անել։ Երբ Աստված սկսում է գործել ինչ-որ մեկի վրա, երբ Նա ընտրում է ինչ-որ մեկին, Նա չի հայտարարում այդ մասին ոչ մեկին, ոչ էլ հայտարարում է այդ մասին Սատանային՝ էլ չասած որևէ վեհ ժեստ անելու մասին։ Նա պարզապես շատ հանգիստ, շատ բնական կերպով անում է այն, ինչ մտադիր է։ Նախ՝ Նա ընտանիք է ընտրում քեզ համար. ընտանեկան ծագումդ, ծնողներդ, նախնիներդ՝ այս ամենն Աստված նախապես է որոշում։ Հետևաբար, Աստված այս որոշումները քմահաճույքով չի կայացնում։ Ավելին՝ Նա այս գործը վաղուց է սկսել։ Քեզ համար ընտանիք ընտրելուց հետո Աստված ընտրում է այն ամսաթիվը, երբ կծնվես։ Ապա Աստված նայում է, թե ինչպես ես ծնվում և լացելով գալիս աշխարհ։ Նա նայում է գալստյանդ, նայում է, թե ինչպես ես սովորում թոթովել, նայում է, թե ինչպես ես սայթաքելով քայլել սովորում՝ քայլ առ քայլ։ Հիմա կարող ես վազել, ցատկել, խոսել և արտահայտել զգացմունքներդ… Մինչ մարդիկ մեծանում են, Սատանայի հայացքը հառված է նրանցից յուրաքանչյուրին՝ ինչպես վագրն է աչքը տնկում իր որսին։ Բայց Իր գործն անելիս Աստված երբեք չի ենթարկվել որևէ մարդուց, իրադարձությունից կամ բանից, տարածությունից կամ ժամանակից բխող սահմանափակումների։ Նա անում է այն, ինչ պետք է, և այն, ինչ մտադիր է։ Մեծանալու ընթացքում գուցե բախվես բազմաթիվ անցանկալի բաների, այդ թվում՝ հիվանդությունների և խոչընդոտների ճանապարհին։ Բայց մինչ քայլում ես այս ուղով, կյանքդ և ապագադ Աստծու ուշադիր խնամքի տակ են։ Աստված ճշմարիտ երաշխիք է ապահովում ողջ կյանքիդ համար, քանզի Նա հենց կողքիդ է՝ պաշտպանելով և հոգ տանելով քո մասին։ Մինչ կհասցնես ճանաչել, մեծանում ես։ Սկսում ես շփվել նոր բաների հետ և ճանաչել այս աշխարհն ու այս մարդկությանը։ Ամեն ինչ թարմ է և նոր քեզ համար։ Սիրում ես անել այն բաները, որոնք հաճույք են պատճառում քեզ։ Ապրում ես սեփական մարդկայնությանդ մեջ, ապրում ես սեփական տարածքիդ մեջ և չունես Աստծու գոյության մասին նույնիսկ ամենաչնչին ընկալումը։ Բայց Աստված հետևում է քեզ մեծանալուդ ճանապարհի ամեն քայլափոխին, և Նա հետևում է քեզ, մինչ առաջ ես գնում ամեն մի քայլով։ Նույնիսկ երբ գիտելիք ես սովորում կամ գիտություն ես ուսումնասիրում, Աստված երբեք ոչ մի քայլ չի հեռացել կողքիցդ։ Ինչպես մյուս մարդիկ, աշխարհը ճանաչելու և դրա հետ շփվելու ընթացքում դրել ես սեփական ձգտումներդ, ունես սեփական նախասիրություններդ, սեփական հետաքրքրություններդ, ինչպես նաև փայփայում ես վեհ նկրտումներ։ Հաճախ ես խորհում սեփական ապագայիդ մասին, հաճախ ես ուրվագծում, թե ինչպիսին պետք է լինի ապագադ։ Բայց անկախ այն բանից, թե ինչպիսին է այս գործընթացը, այն ամբողջովին պարզ և վառ է Աստծու համար։ Գուցե ինքդ մոռացել ես սեփական անցյալդ, բայց Աստծու համար չկա մեկը, ով կարող է քեզ ավելի լավ հասկանալ, քան Նա։ Ապրում ես Աստծու հայացքի ներքո՝ մեծանալով, հասունանալով։ Այս ընթացքում կա մի ամենակարևոր բան, որն Աստված անում է. մի բան, որը ոչ ոք երբևէ չի ընկալել, մի բան, որի մասին ոչ ոք չգիտի, և ավելին՝ մի բան, որի մասին Աստված երբեք ոչ մեկին չի ասել։ Ուրեմն ո՞րն է այս ամենավճռորոշ բանը։ Կարելի է ասել, որ դա այն երաշխիքն է, որ Աստված կփրկի մարդուն։ Սա նշանակում է, որ եթե Աստված ուզում է փրկել այս մարդուն, Նա պետք է անի սա։ Այս բանը կենսականորեն կարևոր է թե՛ մարդու և թե՛ Աստծու համար։ Գիտե՞ք, թե ինչ է դա։ Թվում է, թե որևէ զգացում չունեք այս մասին կամ որևէ հասկացություն դրա վերաբերյալ, ուստի Ես կասեմ ձեզ։ Քո ծնված օրից մինչև հիմա Աստված շատ գործ է կատարել քո վրա, բայց Նա քեզ սպառիչ հաշվետվություն չի տալիս Իր արած ամեն ինչի մասին։ Աստված թույլ չտվեց քեզ իմանալ սա և ոչ էլ ասաց քեզ։ Սակայն մարդկության համար այն ամենը, ինչ Նա անում է, կարևոր է։ Աստծու տեսանկյունից դա մի բան է, որ Նա պետք է անի։ Նրա սրտում մի կարևոր բան կա, որ Ինքը պետք է անի, որը զգալիորեն գերազանցում է այս բաներից ցանկացածը։ Այսինքն՝ մարդու ծնված օրից մինչև մեր օրերն Աստված պետք է երաշխավորի նրա անվտանգությունը։ Երբ լսում եք այս խոսքերը, գուցե որոշ չափով տարակուսած զգաք։ Գուցե հարցնեք։ «Արդյոք այս անվտանգությունն այդքան կարևո՞ր է»։ Դե, ո՞րն է «անվտանգության» բառացի իմաստը։ Գուցե դա հասկանում եք որպես խաղաղություն կամ գուցե հասկանում եք որպես աղետներից ու արհավիրքներից զերծ լինել, լավ ապրել և բնականոն կյանքով ապրել։ Բայց ձեր սրտերում պետք է իմանաք, որ դա այդքան էլ պարզ չէ։ Ուրեմն հատկապես ի՞նչ է այս բանը, որի մասին Ես խոսում էի, որն Աստված պետք է անի։ Ի՞նչ է նշանակում անվտանգությունն Աստծու համար։ Մի՞թե դա իսկապես «անվտանգության» բնականոն իմաստի երաշխիքն է։ Ոչ։ Ուրեմն ի՞նչ է այն, ինչ Աստված անում է։ Այս «անվտանգությունը» նշանակում է, որ դու չես կլանվի Սատանայի կողմից։ Արդյո՞ք սա կարևոր է։ Սատանայի կողմից չկլանվելը. սա վերաբերո՞ւմ է քո անվտանգությանը, թե՞ ոչ։ Այո՛, սա վերաբերում է քո անձնական անվտանգությանը, և ավելի կարևոր ոչինչ չի կարող լինել։ Երբ Սատանան կլանի քեզ, քո հոգին ու քո մսեղին այլևս չեն պատկանի Աստծուն։ Աստված այլևս չի փրկի քեզ։ Աստված լքում է այն հոգիներին ու մարդկանց, որոնց Սատանան կլանել է։ Ուստի Ես ասում եմ, որ ամենակարևոր բանը, որ Աստված պետք է անի, քո այս անվտանգությունը երաշխավորելն է, երաշխավորելը, որ չես կլանվի Սատանայի կողմից։ Սա շատ կարևոր է, այնպես չէ՞։ Ուրեմն ինչո՞ւ չեք կարողանում պատասխանել։ Թվում է, թե ի վիճակի չեք զգալու Աստծու անսահման շնո՛րհը։

Աստված շատ ավելին է անում, քան մարդկանց անվտանգությունը երաշխավորելը, երաշխավորելը, որ նրանք չեն կլանվի Սատանայի կողմից։ Այսինքն՝ երբ Աստված պատրաստվում է ընտրել և փրկել ինչ-որ մեկին, Նա մեծ նախապատրաստական աշխատանք է կատարում։ Նախ՝ Աստված մանրակրկիտ կարգավորումներ է անում այն բանի վերաբերյալ, թե ինչպիսի անհատականություն կունենաս, ինչպիսի ընտանիքում կծնվես, ովքեր կլինեն ծնողներդ, քանի եղբայր և քույր կունենաս, և ինչպիսին կլինեն այն ընտանիքի իրավիճակը, տնտեսական կարգավիճակը և պայմանները, որտեղ կծնվես։ Գիտե՞ք, թե ինչպիսի ընտանիքներում է ծնվում Աստծու ընտրյալ մարդկանց մեծամասնությունը։ Արդյոք նրանց մեջ կա՞ն ականավոր ընտանիքներ։ Չենք կարող հաստատ ասել, որ ականավոր ընտանիքներ չկան։ Գուցե կան մի քանիսը, բայց դրանք շատ քիչ են։ Կա՞ն արդյոք բացառիկ հարստություն ունեցող ընտանիքներ, ինչպես միլիարդատերերի կամ մուլտիմիլիոնատերերի ընտանիքները։ Ոչ, այս տեսակի ընտանիքներ գրեթե չկան։ Ուրեմն ինչպիսի՞ ընտանիք է Աստված կարգավորում այս մարդկանց մեծամասնության համար։ (Սովորական ընտանիքներ։) Ուրեմն ո՞ր ընտանիքները կարող են համարվել «սովորական ընտանիքներ»։ Դրանք ներառում են աշխատավոր ընտանիքներ՝ այսինքն՝ ընտանիքներ, որոնք ողջ մնալու համար կախված են աշխատավարձից, կարող են իրենց թույլ տալ հիմնական անհրաժեշտությունները և չափազանց բարեկեցիկ չեն. դրանք ներառում են նաև գյուղացիական ընտանիքներ։ Գյուղացիներն իրենց սննդի համար կախված են մշակաբույսեր տնկելուց, ունեն հացահատիկ ուտելու և հագուստ հագնելու համար և չեն սովում կամ սառչում։ Ապա կան որոշ ընտանիքներ, որոնք փոքր բիզնես են վարում։ Կան նաև այնպիսիները, որտեղ ծնողները մտավորականներ են, և այս տեսակի ընտանիքը նույնպես կարող է համարվել սովորական ընտանիք։ Կան նաև որոշ ծնողներ, որոնք առավելագույնը գրասենյակային աշխատողներ կամ կառավարական ցածրաստիճան պաշտոնյաներ են, որոնք նույնպես չեն կարող համարվել ականավոր ընտանիքների պատկանող։ Մեծամասնությունը ծնվում է սովորական ընտանիքներում, և այս ամենը կարգավորված է Աստծու կողմից։ Այսինքն՝ նախևառաջ, այս միջավայրը, որտեղ ապրում ես, էական միջոցներ ունեցող ընտանիք չէ, որը մարդիկ կարող են պատկերացնել, և սա մի ընտանիք է, որը որոշվել է քեզ համար Աստծու կողմից, և մարդկանց մեծամասնությունն ապրում է այս տեսակի ընտանիքի սահմաններում։ Ուրեմն ի՞նչ կասեք հասարակական կարգավիճակի մասին։ Ծնողների մեծամասնության տնտեսական պայմանները միջին են, և նրանք չունեն բարձր հասարակական կարգավիճակ՝ նրանց համար լավ է պարզապես աշխատանք ունենալը։ Արդյոք նրանք ներառո՞ւմ են նահանգապետների։ Կամ ազգային նախագահների՞։ Ոչ, այնպես չէ՞։ Առավելագույնը նրանք այնպիսի մարդիկ են, ինչպիսիք են փոքր բիզնեսի կառավարիչները կամ փոքր բիզնեսի սեփականատերերը։ Նրանց հասարակական կարգավիճակը միջակ է, իսկ տնտեսական պայմանները՝ միջին։ Մեկ այլ գործոն է ընտանիքի կենսամիջավայրը։ Նախևառաջ, այս ընտանիքների մեջ չկան ծնողներ, որոնք հստակորեն կազդեին իրենց երեխաների վրա՝ քայլելու գուշակության և բախտագուշակության ուղով. շատ քչերն են զբաղվում նման բաներով։ Ծնողների մեծամասնությունը միանգամայն բնականոն է։ Միևնույն ժամանակ, երբ Աստված ընտրում է մարդկանց, Նա հաստատում է այնպիսի միջավայր նրանց համար, որը մեծապես օգտակար է մարդկանց փրկության Իր գործի համար։ Արտաքուստ թվում է, թե Աստված ոչ մի ցնցող բան չի արել մարդու համար. Նա պարզապես յուրաքանչյուր գործ կատարում է աննկատ, առանց ուշադրություն գրավելու և հանգիստ։ Բայց իրականում այն ամենը, ինչ Աստված անում է, հիմք է դնում փրկությանդ համար՝ նախապատրաստելով առջևում ընկած ճանապարհը և բոլոր անհրաժեշտ պայմանները փրկությանդ համար։ Այնուհետև Աստված յուրաքանչյուր մարդու ետ է բերում Իր առաջ՝ յուրաքանչյուրին նախատեսված ժամանակ. հենց այդ ժամանակ ես լսում Աստծու ձայնը, հենց այդ ժամանակ ես գալիս Նրա առաջ։ Մինչ այս բանը տեղի կունենա, ոմանք արդեն իսկ ծնողներ են դարձել, իսկ մյուսները դեռ ինչ-որ մեկի երեխան են։ Այլ կերպ ասած՝ ոմանք ամուսնացել և երեխաներ են ունեցել, մինչդեռ ոմանք դեռ ամուրի են՝ դեռ չստեղծելով սեփական ընտանիքները։ Բայց անկախ նրանից, թե ինչպես կարող են լինել բաները, երբ Աստծու ավետարանը և Նրա խոսքերը հասնում են քեզ, սա մի բան է, որը վաղուց նախասահմանվել է Աստծու կողմից։ Աստված որոշել է մի միջավայր և ընտրել է որոշակի մարդու, որպեսզի քարոզի ավետարանը քեզ որոշակի համատեքստում, որպեսզի լսես Աստծու ձայնը և ընդունես Նրան որոշակի միջավայրում։ Այս ամենը նախասահմանված է Աստծու կողմից։ Աստված արդեն նախապատրաստել է քեզ համար բոլոր անհրաժեշտ պայմանները։ Այսպիսով՝ մարդիկ անգիտակցաբար սկսում են հայտնվել Աստծու ներկայության մեջ և վերադառնում Նրա տուն։ Նրանք նաև անգիտակցաբար հետևում են Աստծուն Նրա գործի յուրաքանչյուր քայլի մեջ՝ մտնելով Աստծու գործելակերպի յուրաքանչյուր քայլի մեջ, որը Նա նախապատրաստել է նրանց համար։ Ի՞նչ եղանակներ է Աստված օգտագործում, երբ այս ժամանակ բաներ է անում մարդու համար։ Նախ՝ նվազագույնը խնամքն ու պաշտպանությունն են, որոնք մարդը վայելում է։ Բացի դրանից, Աստված դասավորում է տարբեր մարդկանց, իրադարձություններ և բաներ, որպեսզի դրանց միջոցով մարդը կարողանա տեսնել Նրա գոյությունը և Նրա գործերը։ Օրինակ՝ կան որոշ մարդիկ, որոնք սկսում են հավատալ Աստծուն, որովհետև իրենց ընտանիքում ինչ-որ մեկը հիվանդ է։ Երբ ուրիշները քարոզում են ավետարանը նրանց, նրանք սկսում են հավատալ Աստծուն՝ նրանք սկսում են հավատալ Աստծուն այս հանգամանքներում։ Ուրեմն ո՞վ է կարգավորել այս հանգամանքները։ (Աստված։) Կան որոշ ընտանիքներ, որտեղ բոլորը հավատացյալ են դառնում հիվանդության միջոցով, մինչդեռ կան ուրիշներ, որտեղ ընտանիքի մի քանի հոգի են հավատացյալ դառնում։ Արտաքուստ կարող է թվալ, թե ընտանիքումդ ինչ-որ մեկը հիվանդություն ունի, բայց իրականում դա քեզ շնորհված պայման է, որպեսզի կարողանաս գալ Աստծու առաջ՝ սա Աստծու բարությունն է։ Որոշ մարդկանց համար ընտանեկան կյանքը միշտ դժվար է և ոչ խաղաղ, և պատահաբար ինչ-որ մեկը քարոզում է ավետարանը նրանց և ասում, որ նրանք խաղաղություն կունենան, եթե հավատան Տեր Հիսուսին, և այսպես, առանց գիտակցելու, նրանք սկսում են հավատալ Աստծուն շատ բնական հանգամանքներում։ Մի՞թե սա պայմանի տեսակ չէ։ Եվ արդյոք այն փաստը, որ նրանց ընտանիքը խաղաղ չէ, Աստծու կողմից նրանց շնորհված շնորհ չէ՞։ Կան նաև ոմանք, որոնք սկսում են հավատալ Աստծուն այլ պատճառներով։ Կան տարբեր պատճառներ և տարբեր ուղիներ, որպեսզի մարդը սկսի հավատալ Աստծուն, բայց անկախ այն բանից, թե ինչու ես սկսում հավատալ Նրան, դա իրականում ամբողջովին կարգավորված և ուղղորդված է Աստծու կողմից։ Սկզբում Աստված տարբեր եղանակներ է գործադրում՝ ընտրելու քեզ և բերելու քեզ Իր ընտանիք։ Սա այն շնորհն է, որն Աստված շնորհում է յուրաքանչյուր մարդու։

Վերջին օրերում Աստծու գործի ներկայիս փուլում Նա այլևս պարզապես շնորհ և օրհնություններ չի շնորհում մարդուն, ինչպես անում էր նախկինում, ոչ էլ համոզում է մարդուն առաջ շարժվել։ Գործի այս փուլի ընթացքում ի՞նչ է տեսել մարդն Աստծու գործի բոլոր ասպարեզներից, որոնք փորձառաբար ապրել է։ Մարդը տեսել է Աստծու սերը և Աստծու դատաստանն ու հանդիմանությունը։ Այս ժամանակահատվածում Աստված նաև օգտագործում է մարդուն ապահովելու, աջակցելու, լուսավորություն բերելու և ուղղորդելու մեթոդը՝ օգնելու մարդուն աստիճանաբար սկսել հասկանալ Իր մտադրությունները, հասկանալ խոսքերը, որ Նա ասում է, և ճշմարտությունը, որ Նա շնորհում է մարդուն։ Երբ մարդը թույլ է, երբ բացասական է, երբ զգում է, որ դիմելու տեղ չունի, Աստված կօգտագործի Իր խոսքերը՝ մխիթարելու և հորդորելու մարդուն, որպեսզի մարդու փոքր հասակը աստիճանաբար զորանա, և նա կարողանա դրական դառնալ ու պատրաստակամ լինել համագործակցելու Աստծու հետ։ Բայց երբ մարդն ըմբոստանում է Աստծու դեմ կամ դիմակայում Նրան՝ դրսևորելով ապականություն, Աստված ոչ մի ողորմություն չի ցուցաբերի մարդուն խրատելիս և կարգավարժելիս։ Սակայն Աստված հանդուրժողականություն և համբերություն կցուցաբերի մարդու հիմարության, տգիտության, թուլության և անհասունության հանդեպ։ Այսպիսով՝ այն ողջ գործի միջոցով, որն Աստված անում է մարդու համար, մարդն աստիճանաբար հասունանում է, մեծանում և սկսում հասկանալ Աստծու մտադրությունները, սկսում հասկանալ որոշակի ճշմարտություններ, հասկանալ, թե որ բաներն են դրական և որոնք՝ բացասական, հասկանալ, թե ինչ են չարասիրությունն ու խավարը։ Աստված չի որդեգրում մարդուն միշտ խրատելու և կարգավարժելու եզակի մոտեցում, ոչ էլ մարդուն միշտ հանդուրժողականություն և համբերություն ցուցաբերելու մոտեցում։ Փոխարենը՝ Նա ապահովում է յուրաքանչյուր մարդու տարբեր եղանակներով՝ նրանց տարբեր փուլերում և ըստ նրանց տարբեր հասակների ու որակի։ Նա շատ բաներ է անում մարդու վրա և մեծ գին է վճարում մարդու համար։ Մարդը ոչինչ չի ընկալում այս բաներից կամ գնից, բայց այն ամենը, ինչ Աստված անում է, իրականացվում է յուրաքանչյուր մարդու վրա գործնական կերպով։ Աստծու սերը գործնական է։ Աստծու շնորհի միջոցով մարդը խուսափում է մեկը մյուսի հետևից եկող աղետներից, և մարդու թուլության պատճառով Աստված նորից ու նորից հանդուրժողականություն է ցուցաբերել մարդուն։ Աստծու դատաստանն ու հանդիմանությունը թույլ են տալիս մարդկանց աստիճանաբար սկսել ճանաչել մարդկության ապականությունը և սատանայական էությունը։ Այն, ինչ Աստված ապահովում է մարդկությանը, և Նրա լուսավորությունն ու մարդկության Նրա ուղղորդումը թույլ են տալիս մարդկանց ավելի ու ավելի հասկանալ ճշմարտության էությունը և ավելի ու ավելի հասկանալ, թե ինչի կարիք ունեն մարդիկ, ինչ ուղով պետք է գնան, հանուն ինչի են ապրում, իրենց գոյության արժեքն ու իմաստը և ինչպես քայլել առջևում ընկած ուղով։ Այս բոլոր բաները, որոնք Աստված անում է, անբաժանելի են Նրա մեկ սկզբնական նպատակից։ Ուրեմն ո՞րն է այս նպատակը։ Ինչո՞ւ է Աստված օգտագործում այս մեթոդները՝ մարդու վրա Իր գործն իրականացնելու համար։ Ի՞նչ արդյունքի է Նա ուզում հասնել։ Այլ կերպ ասած՝ ի՞նչ է Նա ուզում տեսնել մարդու մեջ։ Ի՞նչ է Նա ուզում ստանալ մարդուց։ Աստված ուզում է տեսնել, որ մարդու սիրտը կարող է վերակենդանանալ։ Այս մեթոդները, որոնք Նա օգտագործում է մարդու վրա գործելու համար, շարունակական ջանք են՝ արթնացնելու մարդու սիրտը, արթնացնելու մարդու հոգին, հնարավորություն տալու մարդուն հասկանալ, թե որտեղից է ինքը եկել, ով է ուղղորդում, աջակցում և ապահովում իրեն, և ով է թույլ տվել մարդուն ապրել մինչև մեր օրերը։ Դրանք միջոց են՝ հնարավորություն տալու մարդուն հասկանալ, թե ով է Արարիչը, ում պետք է երկրպագի, ինչպիսի ճանապարհով պետք է քայլի, և ինչ կերպ պետք է մարդը գա Աստծու առաջ։ Դրանք միջոց են՝ աստիճանաբար վերակենդանացնելու մարդու սիրտը, որպեսզի մարդը հասկանա Աստծու սիրտը, ըմբռնի Աստծու սիրտը և ընկալի մարդուն փրկելու Նրա գործի հետևում կանգնած մանրակրկիտ մտադրությունը։ Երբ մարդու սիրտը վերակենդանանում է, մարդն այլևս չի ուզում ապրել այլասերված, ապականված խառնվածքների մեջ, այլ փոխարենը ուզում է ձգտել ճշմարտությանը՝ Աստծուն բավարարելու համար։ Երբ մարդու սիրտն արթնանում է, մարդն այնուհետև ի վիճակի է լիովին պոկվել Սատանայից։ Նա այլևս ծանր վնաս չի կրի Սատանայից, այլևս չի վերահսկվի կամ հիմարացվի դրա կողմից։ Փոխարենը՝ մարդը կարող է նախաձեռնողաբար համագործակցել Աստծու գործի և Նրա խոսքերի հետ՝ Աստծու սիրտը բավարարելու համար՝ այդպիսով հասնելով Աստծուց վախենալուն և չարից խուսափելուն։ Սա է Աստծու գործի սկզբնական նպատակը։

Սատանայի չարասիրության մասին մեր հենց նոր ունեցած քննարկումը ստիպում է բոլորին զգալ, որ մարդն ապրում է մեծ դժբախտության մեջ, և որ մարդու կյանքը պաշարված է դժբախտությամբ։ Բայց հիմա, երբ Ես խոսում եմ Աստծու սրբության և այն գործի մասին, որը Նա կատարում է մարդու վրա, ի՞նչ եք զգում։ (Շատ երջանիկ։) Այժմ կարող ենք տեսնել, որ այն ամենը, ինչ Աստված անում է, այն ամենը, ինչ Նա մանրակրկիտ կերպով կարգավորում է մարդու համար, անբասիր է։ Այն ամենը, ինչ Աստված անում է, առանց սխալի է, ինչը նշանակում է, որ այն անթերի է, և կարիք չկա, որ որևէ մեկն ուղղի, խորհուրդ տա կամ որևէ փոփոխություն անի դրանում։ Այն ամենը, ինչ Աստված անում է յուրաքանչյուր անհատի համար, կասկածից վեր է։ Նա բոլորին առաջնորդում է ձեռքից բռնած, հոգ է տանում քո մասին ամեն ակնթարթ և երբեք ոչ մի անգամ չի հեռացել քո կողքից։ Քանի որ մարդիկ մեծանում են այսպիսի միջավայրում և այսպիսի ծագումով, կարո՞ղ ենք ասել, որ մարդիկ իրականում մեծանում են Աստծու ափի մեջ։ (Այո։) Ուրեմն հիմա դեռ կորստի զգացում ունե՞ք։ Որևէ մեկը դեռ բացասակա՞ն է զգում։ Որևէ մեկը զգո՞ւմ է, որ Աստված մերժել է մարդկությանը։ (Ոչ։) Ուրեմն հատկապես ի՞նչ է արել Աստված։ (Նա պաշտպանել է մարդկությանը։) Այն մանրակրկիտ միտքը, որն Աստված դնում է Իր արած ամեն ինչի մեջ, կասկածից վեր է։ Ավելին՝ Իր գործն իրականացնելիս Նա միշտ դա արել է անվերապահորեն։ Նա երբեք չի պահանջել, որ ձեզնից որևէ մեկն իմանա այն գինը, որն Ինքը վճարում է քեզ համար, որպեսզի ստիպի քեզ խորապես երախտապարտ զգալ Իրեն։ Աստված երբևէ պահանջե՞լ է սա ձեզնից։ (Ոչ։) Բոլորդ ապրել եք այսքան տարի, և ձեզնից գրեթե յուրաքանչյուրն իր կյանքում հանդիպել է բազմաթիվ վտանգավոր իրավիճակների և բախվել բազմաթիվ գայթակղությունների։ Սա այն պատճառով է, որ Սատանան կանգնած է քո կողքին՝ աչքերը մշտապես հառած քեզ։ Սատանան հաճույք է ստանում՝ տեսնելով, որ աղետը հարվածում է քեզ, որ բախվում ես արհավիրքի։ Այն կցանկանար, որ ոչինչ լավ չընթանար քեզ համար, որպեսզի խճճվեիր իր ցանցի մեջ։ Ինչ վերաբերում է նրան, թե ինչ է անում Աստված, Նա պաշտպանում է քեզ ամեն ակնթարթ՝ հեռու պահելով քեզ մեկը մյուսի հետևից եկող դժբախտություններից և մեկը մյուսի հետևից եկող աղետներից։ Ահա թե ինչու Ես ասում եմ, որ մարդու հետ կապված ամեն ինչ՝ ներառյալ խաղաղությունն ու ուրախությունը, օրհնությունները և անձնական անվտանգությունը, իրականում ամբողջովին Աստծու վերահսկողության տակ են։ Աստված է, որ ուղղորդում է և գերիշխանություն ունի յուրաքանչյուր անհատի ճակատագրի նկատմամբ։ Բայց Աստծու դեպքում կա՞ արդյոք այնպիսի հասկացություն, ինչպիսին է «Աստված կարգավիճակ ունի», ինչպես ասում են մարդիկ։ Արդյոք Աստված հայտարարո՞ւմ է քեզ. «Ես ամենամեծն եմ բոլորից։ Ես եմ, որ ղեկավարում եմ ձեզ։ Դուք պետք է Ինձնից ողորմություն աղերսեք, և եթե խելոք չպահես քեզ, Ես կտապալեմ քեզ»։ Աստված երբևէ սպառնացե՞լ է մարդկությանն այս կերպ։ (Ոչ։) Նա երբևէ ասե՞լ է. «Ապականված մարդկության հետ կարելի է վարվել այնպես, ինչպես Ես եմ ցանկանում. նրանց հետ անփույթ վարվելը բավական լավ կլիներ։ Կարիք չկա, որ Ես հիմնավոր կարգավորումներ անեմ նրանց համար»։ Արդյոք Աստված այսպե՞ս է մտածում։ Արդյոք Աստված այսպե՞ս է վարվել։ (Ոչ։) Ընդհակառակը՝ Աստծու վերաբերմունքը յուրաքանչյուր մարդու հանդեպ շատ լուրջ է և պատասխանատու։ Նա քեզ ավելի պատասխանատու կերպով է վերաբերվում, քան նույնիսկ դու ես վերաբերվում ինքդ քեզ։ Մի՞թե այսպես չէ։ Աստված դատարկ խոսքեր չի ասում, Նա չի պնդում Իր կարգավիճակը և ի ցույց չի դնում Իր հավատարմագրերը, և Նա ձևական չէ մարդկանց հետ։ Փոխարենը՝ Նա լուռ անում է այն բաները, որոնք Ինքն է մտադիր անել իրական և գործնական կերպով։ Այն, ինչ այս բաները բերում են մարդուն, օրհնություններ են, խաղաղություն և ուրախություն։ Դրանք թույլ են տալիս մարդուն այժմ խաղաղ և երջանիկ լինել Աստծու աչքի առաջ և Աստծու տանը, և թույլ են տալիս մարդուն ապրել Աստծու առաջ բնականոն ողջամտությամբ և բնականոն մտածողությամբ՝ ընդունելու Աստծու փրկությունը։ Ուրեմն Աստված երբևէ երկերեսանի եղե՞լ է մարդու հետ Իր գործում։ Նա երբևէ բարության կեղծ ցուցադրություն արե՞լ է՝ օգտագործելով մի քանի հաճոյախոսություն՝ մարդու հետ ձևականորեն գործ ունենալու համար, և ապա շրջելով Իր մեջքը։ (Ոչ։) Աստված երբևէ մի բան ասե՞լ է և ապա մեկ այլ բան արել։ Աստված երբևէ դատարկ խոստումներ տվե՞լ է և պարծեցել՝ ասելով մարդկանց, որ կարող է անել սա նրանց համար կամ օգնել անել նա նրանց համար, բայց հետո անհետացել։ (Ոչ։) Աստծու մեջ չկա ոչ խաբեություն, ոչ կեղծիք։ Աստված հավատարիմ է, և Նա ճշմարիտ է այն ամենում, ինչ անում է։ Նա միակն է, ում մարդիկ կարող են ապավինել։ Նա այն Աստվածն է, ում մարդիկ կարող են վստահել իրենց կյանքը և այն ամենը, ինչ ունեն։ Քանի որ Աստծու մեջ չկա խաբեություն, կարո՞ղ ենք արդյոք ասել, որ Աստված ամենաանկեղծն է։ (Այո։) Իհարկե կարող ենք։ Թեև այսօրվա համատեքստում «անկեղծ» բառը չափազանց թույլ է, չափազանց մարդկային, երբ կիրառվում է Աստծու նկատմամբ, դրանից խուսափելու ոչ մի ճանապարհ չկա։ Սրանք մարդկային լեզվի սահմանափակումներն են։ Թեև որոշ չափով անպատեհ է Աստծուն «անկեղծ» անվանելը, այնուամենայնիվ, առայժմ կօգտագործենք այս բառը։ Աստված հավատարիմ է և անկեղծ։ Ուրեմն, երբ խոսում ենք այս ասպարեզների մասին, ինչի՞ն ենք ակնարկում։ Ակնարկո՞ւմ ենք արդյոք Աստծու և մարդու միջև եղած տարբերություններին և Աստծու և Սատանայի միջև եղած տարբերություններին։ Այո՛, կարող ենք այդպես ասել։ Սա այն պատճառով է, որ Աստծու մեջ մարդը չի կարող տեսնել Սատանայի ապականված խառնվածքների ոչ մի հետք։ Ճի՞շտ եմ ասում։ Կարո՞ղ եք ամեն ասել սրան։ (Ամե՛ն։) Սատանայի չարասեր խառնվածքից ոչինչ չի բացահայտվում Աստծու մեջ։ Այն ամենը, ինչ Աստված անում և բացահայտում է, ամբողջովին օգտակար է մարդուն, ամբողջովին օգնություն է մարդուն և ամբողջովին ապահովում է և կյանք։ Այն, ինչ դա բերում է մարդուն, ճանապարհն է և ուղղությունը։ Աստված ապականված չէ, և ավելին՝ նայելով հիմա այն ամենին, ինչ Աստված անում է, կարո՞ղ ենք ասել, որ Աստված սուրբ է։ Քանի որ Աստված չունի մարդկության ապականված խառնվածքներից ոչ մեկը, ոչ էլ ապականված մարդկության սատանայական էությանը նման որևէ բան, այս տեսանկյունից լիովին կարող ենք ասել, որ Աստված սուրբ է։ Աստված ոչ մի ապականություն չի բացահայտում, և միևնույն ժամանակ, երբ Աստված գործում է, այն, ինչ Աստված բացահայտում է, Նրա սեփական էությունն է։ Սա ամբողջովին հաստատում է, որ Աստված Ինքը սուրբ է։ Տեսնո՞ւմ եք սա։ Աստծու սուրբ էությունը ճանաչելու համար եկեք առայժմ նայենք այս երկու ասպարեզներին. նախ՝ Աստծու մեջ չկա ապականված խառնվածքների ոչ մի հետք, և երկրորդ՝ մարդու վրա Աստծու գործի էությունը թույլ է տալիս մարդուն տեսնել Աստծու սեփական էությունը, և այս էությունն ամբողջովին դրական է։ Քանզի այն ամենը, ինչ Աստված անում է մարդու վրա, մարդուն դրական բաներ է բերում։ Նախևառաջ, Աստված պահանջում է, որ մարդն ազնիվ լինի. մի՞թե սա դրական բան չէ։ Աստված պահանջում է, որ մարդն իմաստություն ունենա. մի՞թե սա դրական չէ։ Աստված մարդուն ունակ է դարձնում տարբերելու բարին ու չարը. Մի՞թե սա դրական չէ։ Նա թույլ է տալիս մարդուն հասկանալ մարդկային գոյության իմաստն ու արժեքը. մի՞թե սա դրական չէ։ Նա թույլ է տալիս մարդուն թափանցել մարդկանց, իրադարձությունների և բաների էության մեջ՝ ճշմարտության համաձայն. Մի՞թե սա դրական չէ։ Սրանք բոլորը դրական են։ Եվ այս ամենի արդյունքն այն է, որ մարդն այլևս չի մոլորեցվում Սատանայի կողմից, այլևս չի շարունակի ծանր վնաս կրել կամ վերահսկվել Սատանայի կողմից։ Այլ կերպ ասած՝ այս բաները թույլ են տալիս մարդկանց լիովին ազատվել Սատանայի ապականությունից և ուստի աստիճանաբար շարժվել դեպի Աստծուց վախենալու և չարից խուսափելու ուղին։ Որքա՞ն հեռու եք քայլել այս ուղով հիմա։ Դժվար է ասել, այնպես չէ՞։ Բայց առնվազն հիմա ունե՞ք արդյոք նախնական հասկացողություն այն մասին, թե ինչպես է Սատանան ապականում մարդուն, թե որ բաներն են չարասեր և որ բաներն են բացասական։ Առնվազն հիմա ոտք եք դրել կյանքի ճիշտ ուղու վրա։ Կարելի՞ է արդյոք վստահաբար ասել սա։ Այո՛, լիովին։

Կա մի բան, որի մասին պետք է հաղորդակցվել Աստծու սրբության վերաբերյալ։ Հիմնվելով այն ամենի վրա, ինչ լսել և հասկացել եք՝ ձեզնից ո՞վ կարող է ասել, թե ինչ է Աստծու սրբությունը։ Ինչի՞ն է վերաբերում Աստծու սրբությունը, որի մասին Ես խոսում եմ։ Մի վայրկյան մտածեք դրա մասին։ Արդյո՞ք Աստծու ճշմարտացիությունը Նրա սրբության մաս է։ Արդյո՞ք Աստծու հավատարմությունը Նրա սրբության մաս է։ Արդյո՞ք Աստծու անձնուրացությունը Նրա սրբության մաս է։ Արդյո՞ք Նրա խոնարհությունը Նրա սրբության մաս է։ Արդյո՞ք մարդու հանդեպ Նրա սերը Նրա սրբության մաս է։ Աստված անվճար շնորհում է ճշմարտությունը և կյանքը մարդուն. արդյո՞ք սա Նրա սրբության մաս է։ Դրանք բոլորն էլ մաս են։ Այս ամենը, ինչ Աստված հայտնում է, եզակի է և գոյություն չունի ապականված մարդկության մեջ, ոչ էլ հնարավոր է տեսնել ապականված մարդկության մեջ։ Այն հնարավոր չէ տեսնել Սատանայի կողմից մարդու ապականման գործընթացի ժամանակ, այն հնարավոր չէ տեսնել Սատանայի ապականված խառնվածքների մեջ, և դրա նույնիսկ ամենաչնչին հետքը հնարավոր չէ տեսնել Սատանայի էության կամ բնության մեջ։ Այն ամենը, ինչ Աստված ունի և է, եզակի է. միայն Աստված Ինքն ունի և օժտված է այսպիսի էությամբ։ Մեր քննարկման այս կետում ձեզնից որևէ մեկը տեսե՞լ է արդյոք մարդկության մեջ որևէ մեկին այնքան սուրբ, որքան այն, ինչ Ես հենց նոր նկարագրեցի։ (Ոչ։) Ուրեմն այն կուռքերի, հայտնիների և մեծ գործիչների մեջ, որոնց պաշտում եք մարդկության մեջ, կա՞ արդյոք որևէ մեկն այսքան սուրբ։ (Ոչ։) Ուստի, երբ հիմա ասում ենք, որ Աստծու սրբությունը եզակի է, արդյոք սա արժանի՞ է այդ անվանը։ Այն իսկապես արժանի է այդ անվանը, և սա ասելն ունի նաև գործնական կողմ։ Կա՞ արդյոք որևէ անհամապատասխանություն այն սրբության, որի մասին Ես հիմա խոսում եմ, և այն սրբության միջև, որը նախկինում մտածում և պատկերացնում էիք։ (Այո։) Շատ մեծ անհամապատասխանություն կա։ Ի՞նչ նկատի ունեն մարդիկ, երբ հաճախ խոսում են սրբության մասին։ (Որոշ արտաքին պահվածքներ։) Պահվածք կամ ինչ-որ բանի նկարագրություն և պատկերում՝ երբ մարդիկ ասում են, որ այն սուրբ է, նրանք պարզապես նկատի ունեն, որ այն մաքուր, գեղեցիկ և աչքին հաճելի տեսք ունի. այն սրբության ոչ մի իրական բովանդակություն չունի։ Սա մի ասպարեզն է՝ վարդապետական կողմը։ Բացի սրանից, ո՞րն է այն բանի գործնական կողմը, ինչը մարդիկ համարում են սրբություն։ Մի՞թե դա մեծամասամբ դեռևս սրբության այն բովանդակությունը չէ՞, որը մարդիկ պատկերացնում կամ դատում են, որ այն կա։ Օրինակ՝ որոշ բուդդայականներ մահանում են կիրառելիս՝ հեռանալով, մինչ նստած քնած են։ Ոմանք ասում են, որ նրանք սուրբ են դարձել և թռել երկինք։ Սա նույնպես երևակայության մի տեսակ է։ Ապա կան ուրիշներ, որոնք մտածում են, որ երկնքից իջնող փերին սուրբ է։ Իրականում, ընդհանուր առմամբ, «սուրբ» բառի վերաբերյալ մարդկանց հասկացությունը պարզապես դատարկ երևակայության և տեսության մի տեսակ է, որը հիմնովին ոչ մի իրական բովանդակություն չունի և ավելին՝ ոչ մի կապ չունի սրբության էության հետ։ Սրբության էությունը ճշմարիտ սեր է, բայց ավելին քան սա, այն ճշմարտության, արդարության և լույսի էությունն է։ «Սուրբ» բառը տեղին է միայն այն ժամանակ, երբ կիրառվում է Աստծու նկատմամբ. արարչագործության մեջ ոչինչ արժանի չէ «սուրբ» կոչվելու։ Մարդը պետք է հասկանա սա։ Այսուհետ «սուրբ» բառը կկիրառենք միայն Աստծու նկատմամբ։ Արդյոք սա տեղի՞ն է։ (Այո, տեղին է։)

Մարտավարությունները, որոնք Սատանան կիրառում է մարդուն ապականելու համար

Այժմ վերադառնանք և խոսենք այն մասին, թե ինչ մարտավարություններ է Սատանան կիրառում մարդուն ապականելու համար։ Հենց նոր խոսեցինք այն տարբեր եղանակների մասին, որոնցով Աստված գործում է մարդու վրա, և որոնք ձեզնից յուրաքանչյուրը կարող է անձամբ փորձառաբար ապրել, ուստի Ես չափազանց մանրամասն չեմ խոսի։ Բայց ձեր սրտերում գուցե պարզ չէ, թե ինչ մարտավարություններ է Սատանան կիրառում մարդուն ապականելու համար, կամ առնվազն դրանց մասին հստակ հասկացողություն չունեք։ Օգտակար կլինե՞ր արդյոք, որ Ես նորից խոսեի այս մասին։ Ուզո՞ւմ եք իմանալ այս մասին։ Գուցե ձեզնից ոմանք հարցնեն. «Ինչո՞ւ նորից խոսել Սատանայի մասին։ Հենց որ հիշատակվում է Սատանայի մասին, մենք բարկանում ենք և երբ լսում ենք սա, ամեն կողմից անհանգստություն ենք զգում»։ Որքան էլ դա ձեզ անհարմարություն պատճառի, պետք է առերեսվեք փաստերին։ Այս բաները պետք է պարզ ասվեն և հստակեցվեն, ինչն օգնում է մարդուն հասկացողություն ձեռք բերել։ Հակառակ դեպքում մարդը չի կարող իսկապես պոկվել Սատանայի ազդեցությունից։

Նախկինում մենք քննարկել ենք այն հինգ եղանակները, որոնցով Սատանան ապականում է մարդուն, և որոնք ներառում են Սատանայի մարտավարությունները։ Եղանակները, որոնցով Սատանան ապականում է մարդուն, լոկ մակերեսային շերտն են. ամենանենգն այն մարտավարություններն են, որոնք թաքնված են այս մակերեսի տակ, և որոնց միջոցով Սատանան հասնում է իր նպատակներին։ Որո՞նք են այս մարտավարությունները։ Շարունակե՛ք ամփոփել դրանք։ (Այն խաբում է, հրապուրում և սպառնում։) Որքան շատ եք թվարկում այս մարտավարությունները, այնքան ավելի եք մոտենում։ Թվում է, թե խորապես տուժել եք Սատանայից և ուժեղ զգացմունքներ ունեք այս թեմայի վերաբերյալ։ (Այն նաև օգտագործում է քաղցրախոսություն, հետզհետե ներգործում և բռնի զավթում։) Բռնի զավթում. սա հատկապես խոր տպավորություն է թողնում։ Մարդիկ վախենում են Սատանայի բռնի զավթումից։ Կա՞ն արդյոք այլ մարտավարություններ։ (Այն բռնություն է գործադրում մարդկանց դաժանաբար ճնշելու համար, սպառնալիքներ և դրդապատճառներ է ստեղծում և ստում։) Ստելն այն բաներից մեկն է, որն անում է։ Սատանան ստում է, որպեսզի կարողանա խաբել քեզ։ Ո՞րն է ստելու բնույթը։ Մի՞թե ստելը նույնը չէ, ինչ խաբելը։ Ստեր ասելու նպատակն իրականում քեզ խաբելն է։ Կա՞ն արդյոք այլ մարտավարություններ։ Ասե՛ք Ինձ Սատանայի բոլոր մարտավարությունները, որոնց մասին գիտեք։ (Հրապուրում է մարդկանց, դաժանաբար ճնշում նրանց, կուրացնում և մոլորեցնում նրանց։) Ձեզնից շատերը նույն կերպ են մտածում այս մոլորեցման վերաբերյալ։ Էլ ի՞նչ։ (Այն վերահսկում է մարդուն, տիրում նրան, ահաբեկում և թույլ չի տալիս նրան հավատալ Աստծուն։) Ես գիտեմ այն բաների ընդհանուր իմաստը, որոնք ասում եք Ինձ, և սա լավ է։ Բոլորդ ինչ-որ բան գիտեք այս մասին, ուստի եկեք հիմա ամփոփենք այս մարտավարությունները։

Կա վեց հիմնական մարտավարություն, որոնք Սատանան կիրառում է մարդուն ապականելու համար

Առաջինը վերահսկողությունն ու հարկադրանքն են։ Այսինքն՝ Սատանան կանի հնարավոր ամեն ինչ՝ սիրտդ վերահսկելու համար։ Ի՞նչ է նշանակում «հարկադրանք»։ Նշանակում է սպառնալից և բռնի մարտավարությունների կիրառում՝ ստիպելու քեզ հնազանդվել իրեն, ստիպելով մտածել հետևանքների մասին, եթե չհնազանդվես։ Դու վախենում ես և չես համարձակվում հակառակվել դրան, ուստի հանձնվում ես։

Երկրորդը խաբեությունն ու խորամանկությունն են։ Ի՞նչ են ենթադրում «խաբեությունն ու խորամանկությունը»։ Սատանան հորինում է որոշ լեգենդներ և ստեր՝ խաբելով քեզ, որպեսզի հավատաս դրանց։ Երբեք չի ասում քեզ, որ մարդն արարվել է Աստծու կողմից, բայց ոչ էլ ուղղակիորեն ասում է, որ չես ստեղծվել Աստծու կողմից։ Ընդհանրապես չի հիշատակում «Աստված» բառը, այլ փոխարենն օգտագործում է մեկ այլ բան որպես փոխարինող՝ օգտագործելով այս բանը քեզ մոլորեցնելու համար, որպեսզի հիմնականում գաղափար չունենաս Աստծու գոյության մասին։ Իհարկե, այս «խորամանկությունը» ներառում է բազմաթիվ կողմեր, ոչ միայն այս մեկը։

Երրորդը բռնի կերպով ուղեղի լվացումն է։ Ինչո՞վ են մարդկանց բռնի կերպով ուղեղի լվացման ենթարկում։ Մի՞թե բռնի կերպով ուղեղի լվացումը տեղի է ունենում, երբ մարդիկ ընտրություն ունեն։ Մի՞թե դա արվում է մարդու համաձայնությամբ։ Իհարկե ոչ։ Նույնիսկ եթե համաձայն չես, ոչինչ չես կարող անել դրա դեմ։ Առանց քո գիտակցելու՝ Սատանան ուղեղի լվացման է ենթարկում քեզ՝ ներշնչելով քեզ իր մտածողությունը, ողջ մնալու իր օրենքները և իր էությունը։

Չորրորդը սպառնալիքներն ու դրդապատճառներն են։ Այսինքն՝ Սատանան կիրառում է տարբեր մարտավարություններ՝ ստիպելու քեզ ընդունել իրեն, հետևել իրեն և աշխատել իր ծառայության մեջ։ Այն կանի ամեն ինչ իր նպատակներին հասնելու համար։ Այն երբեմն փոքր լավություններ է անում քեզ՝ միաժամանակ հրապուրելով քեզ մեղք գործելու։ Եթե չհետևես դրան, կստիպի քեզ տառապել և կտանջի քեզ և կօգտագործի տարբեր եղանակներ՝ հարձակվելու և քո դեմ դավադրություն կազմակերպելու համար։

Հինգերորդը մոլորեցումն ու կաթվածահարությունն են։ «Մոլորեցումն ու կաթվածահարությունն» այն է, երբ Սատանան մարդկանց մեջ սերմանում է որոշ քաղցրահունչ հայտարարություններ և գաղափարներ, որոնք համընկնում են նրանց պատկերացումների հետ և ճիշտ են թվում, բայց իրականում սխալ են։ Թվում է, թե այն ուշադրություն է ցուցաբերում մսեղիիդ, կյանքիդ և ապագայիդ հանդեպ, բայց իրականում դրա նպատակը քեզ հիմարացնելն է։ Ապա այն կաթվածահար է անում քեզ, որպեսզի չիմանաս, թե ինչն է ճիշտ և ինչը՝ սխալ, որպեսզի ակամա խաբվես և ընկնես դրա վերահսկողության տակ։

Վեցերորդը մարմնի և մտքի կեղեքումն է։ Մարդու ո՞ր մասն է Սատանան կեղեքում։ Սատանան կեղեքում է միտքդ՝ դարձնելով քեզ անզոր դիմադրելու համար, ինչը նշանակում է, որ կամաց-կամաց, քո կամքին հակառակ, սիրտդ շրջվում է դեպի Սատանան։ Այն ամեն օր սերմանում է այս բաները քո մեջ և օգտագործում այս գաղափարներն ու մշակույթները՝ ամեն օր ազդելու և հետզհետե ներգործելու քեզ վրա՝ քիչ-քիչ կոտրելով կամքդ, որպեսզի այլևս չցանկանաս լավ մարդ լինել, որպեսզի այլևս չցանկանաս պաշտպանել այն, ինչն անվանում ես «արդարադատություն»։ Անգիտակցաբար այլևս կամքի ուժ չես ունենում հոսանքին հակառակ լողալու, այլ փոխարենը հոսում ես դրա հետ միասին։ «Կեղեքում» նշանակում է, որ Սատանան այնքան է տանջում մարդկանց, որ նրանք չեն նմանվում ո՛չ մարդկային էակների, ո՛չ էլ ուրվականների։ Հենց այս ժամանակ է, որ Սատանան օգտվում է նրանց կուլ տալու հնարավորությունից։

Մարդուն ապականելու համար Սատանայի կողմից կիրառվող այս մարտավարություններից յուրաքանչյուրն անզոր է դարձնում մարդուն դիմադրելու հարցում. դրանցից ցանկացածը կարող է մահացու լինել մարդու համար։ Այլ կերպ ասած՝ Սատանայի կողմից արվող ցանկացած բան և դրա կողմից կիրառվող ցանկացած մարտավարություն կարող է ստիպել քեզ այլասերվել, կարող է առնել քեզ Սատանայի վերահսկողության տակ և խրել քեզ մեղքի ճահճի մեջ։ Այսպիսին են մարտավարությունները, որոնք Սատանան կիրառում է մարդուն ապականելու համար։

Ինչ վերաբերում է այն հարցին, թե ինչու է Սատանան համարվում չարասեր, պետք է նաև տեսնենք, թե որոնք են Սատանայի կողմից մարդուն ապականելու հետևանքները, և ինչ խառնվածքներ ու էություններ է այն բերում մարդուն, որպեսզի հաստատենք Սատանայի չարասիրությունը։ Բոլորդ ինչ-որ բան գիտեք այս մասին, ուստի խոսե՛ք։ Որո՞նք են Սատանայի կողմից մարդկանց ապականելու հետևանքները։ Ի՞նչ ապականված խառնվածքներ են նրանք արտահայտում և բացահայտում։ (Ամբարտավանություն և ինքնահավանություն, եսասիրություն և արհամարհելիություն, խոտորություն և նենգություն, նենգամտություն և չարասրտություն և մարդկայնության լիակատար բացակայություն։) Ընդհանուր առմամբ, կարող ենք ասել, որ նրանք մարդկայնություն չունեն։ Հիմա թող մյուս եղբայրներն ու քույրերը խոսեն։ (Երբ մարդն ապականվում է Սատանայի կողմից, նա առավել տիպիկ կերպով ամբարտավան է և ինքնարդար, մեծամիտ և ինքնահավան, ագահ ու եսասեր։ Կարծում եմ, որ սրանք ամենալուրջ խնդիրներն են։) (Սատանայի կողմից ապականվելուց հետո մարդիկ կանգ չեն առնում ոչնչի առաջ՝ նյութական իրեր և հարստություն ձեռք բերելու համար։ Եվ նույնիսկ թշնամական են դառնում Աստծու հանդեպ, դիմակայում են Աստծուն, ըմբոստանում Աստծու դեմ և կորցնում խիղճն ու ողջամտությունը, որոնք մարդը պետք է ունենա։) Այն, ինչ ասացիք, հիմնականում նույնն է, թեև որոշ չնչին տարբերություններով. ձեզնից ոմանք պարզապես ավելի անկարևոր մանրամասներ են ներառել։ Ամփոփելով վերոնշյալը՝ ապականված մարդկության մեջ ամենաշատն աչքի ընկնող բաներն են ամբարտավանությունը, նենգությունը, չարասրտությունն ու եսասիրությունը։ Սակայն բոլորդ անտեսել եք մի բան։ Մարդիկ խիղճ չունեն, կորցրել են իրենց ողջամտությունը և չունեն մարդկայնություն, բայց կա մեկ այլ խիստ կարևոր բան, որը չեք նշել, այն է՝ «դավաճանությունը»։ Սատանայի կողմից ապականվելուց հետո ցանկացած մարդու մեջ գոյություն ունեցող այս խառնվածքների վերջնական հետևանքն Աստծուն ուրանալն է։ Անկախ նրանից, թե ինչ է Աստված ասում մարդկանց կամ ինչ գործ է անում նրանց վրա, նույնիսկ երբ գիտեն, որ դա ճշմարտությունն է, նրանք անտեսում են այն։ Այսինքն՝ այլևս չեն ճանաչում Աստծուն և ուրանում են Նրան. սա է Սատանայի կողմից մարդուն ապականելու հետևանքը։ Մարդու բոլոր ապականված խառնվածքներն ընդհանուր են մարդկության համար։ Այն եղանակների մեջ, որոնք Սատանան օգտագործում է մարդուն ապականելու համար՝ գիտելիքը, որը մարդիկ ձեռք են բերում, գիտությունը, որը գիտեն, սնահավատությունները և ավանդական մշակույթները, որոնց ծանոթ են, ինչպես նաև հասարակական միտումները, կա՞ արդյոք գեթ մեկ բան, որը կարող է հնարավորություն տալ մարդուն իմանալ, թե ինչն է արդարադատ և ինչն է անարդար։ Կա՞ արդյոք որևէ բան, որը կարող է օգնել մարդուն իմանալ, թե ինչն է սուրբ և ինչն է չարասեր։ Կա՞ն արդյոք ինչ-որ չափանիշներ, որոնցով կարելի է չափել այս բաները։ (Ոչ։) Չկան ոչ չափանիշներ և ոչ էլ հիմք։ Թեև մարդիկ գուցե գիտեն «սուրբ» բառը, բայց չկա մեկը, ով իրականում գիտի, թե ինչ է սուրբը։ Ուրեմն կարո՞ղ են արդյոք այս բաները, որոնք Սատանան բերում է մարդուն, օգնել նրան հասկանալ ճշմարտությունը։ Կարո՞ղ են արդյոք դրանք օգնել մարդուն ապրել ավելացող մարդկայնությամբ։ Կարո՞ղ են արդյոք դրանք օգնել մարդուն ապրել այնպես, որ նա ի վիճակի լինի ավելի ու ավելի երկրպագելու Աստծուն։ (Ոչ։) Սա ակնհայտ է։ Այս բաները չեն կարող օգնել մարդուն երկրպագել Աստծուն կամ հասկանալ ճշմարտությունը, ոչ էլ կարող են օգնել մարդուն իմանալ, թե ինչ են սրբությունն ու չարասիրությունը։ Հակառակը՝ մարդը դառնում է ավելի ու ավելի այլասերված՝ էլ ավելի հեռանալով Աստծուց։ Սա է պատճառը, թե ինչու ենք ասում, որ Սատանան չարասեր է։ Այսքան մանրամասն վերլուծելով Սատանայի չարասեր բուն էությունը՝ տեսե՞լ եք արդյոք Սատանայի մեջ սրբության որևէ տարր՝ լինի դա նրա բուն էության մեջ, թե Սատանայի այն էության մեջ, որը սկսել եք ճանաչել։ (Ոչ։) Սա հաստատ է։ Ուրեմն տեսե՞լ եք արդյոք Սատանայի էության որևէ կողմ, որ որևէ նմանություն ունի Աստծու հետ։ (Ոչ։) Արդյոք Սատանայի որևէ արտահայտություն ունի՞ որևէ նմանություն Աստծու հետ։ (Ոչ։) Ուստի հիմա ուզում եմ հարցնել ձեզ։ Ձեր իսկ բառերով՝ հատկապես ի՞նչ է Աստծու սրբությունը։ Նախևառաջ, ինչի՞ հետ կապված են ասվում «Աստծու սրբությունը» բառերը։ Արդյոք դրանք ասվո՞ւմ են Աստծու էության հետ կապված։ Թե՞ դրանք ասվում են Նրա բնույթի որևէ կողմի հետ կապված։ (Ասվում են Աստծու էության հետ կապված։) Եկե՛ք հստակեցնենք, թե ի վերջո ինչին է հանգում այն թեման, որը քննարկում ենք. այս բառերն ասվում են Աստծու էության հետ կապված։ Նախևառաջ, մենք օգտագործել ենք Սատանայի չարասիրությունը որպես հակադրություն Աստծու էությանը, հետևաբար Աստծու մեջ տեսե՞լ ես արդյոք Սատանայի էությունից որևէ բան։ Իսկ ի՞նչ կասեք մարդկության էությունից որևէ բանի մասին։ (Ոչ, չենք տեսել։ Աստծու մեջ չկա ոչ ամբարտավանություն, ոչ եսասիրություն և ոչ էլ դավաճանություն, և սրանից տեսնում ենք Աստծու սուրբ էության հայտնությունը։) Ուրիշ ավելացնելու բան կա՞։ (Աստված չունի Սատանայի ապականված խառնվածքների ոչ մի հետք։ Այն, ինչ ունի Սատանան, ամբողջովին բացասական է, մինչդեռ այն, ինչ ունի Աստված, միայն դրական է։ Կարող ենք տեսնել, որ Աստված միշտ եղել է մեր կողքին՝ հետևելով մեզ և պաշտպանելով մեզ այն ժամանակվանից, երբ շատ փոքր էինք, մինչև մեր օրերը, և հատկապես, երբ մեզ կորած և ընկճված ենք զգացել։ Աստծու մեջ չկա ոչ նենգություն, ոչ խաբեություն։ Նա խոսում է հստակ և պարզ, և սա նույնպես Աստծու ճշմարիտ էությունն է։) Շատ լավ։ (Աստծու մեջ չենք կարող տեսնել Սատանայի ապականված խառնվածքներից ոչ մեկը՝ ոչ երկերեսանիություն, ոչ պարծենկոտություն, ոչ դատարկ խոստում և ոչ էլ նենգություն։ Աստված Միակն է, ում մարդը կարող է հավատալ։ Աստված հավատարիմ է և անկեղծ։ Աստծու գործից կարող ենք տեսնել, որ Աստված ասում է մարդկանց ազնիվ լինել, պահանջում է, որ իմաստություն ունենան, նրանց ունակ է դարձնում տարբերելու բարին չարից և զանազանություն ունենալու տարբեր մարդկանց, իրադարձությունների և բաների վերաբերյալ։ Սրանում կարող ենք տեսնել, որ Աստված սուրբ է։) Ավարտեցի՞ք։ Գո՞հ եք այն ամենից, ինչ ասացիք։ Ձեր սրտերում իրականում որքա՞ն հասկացողություն կա Աստծու մասին։ Եվ որքանո՞վ եք ըմբռնում Աստծու սրբությունը։ Գիտեմ, որ ձեզնից յուրաքանչյուրն իր սրտում ունի, տարբեր աստիճաններով, որոշակի ընկալողական հասկացողություն։ Սա այն պատճառով է, որ յուրաքանչյուր անհատ կարող է զգալ դա, երբ Աստված գործում է իր վրա, և տարբեր աստիճաններով շատ բաներ է ստանում Աստծուց՝ լինի դա շնորհ, թե օրհնություններ, թե լուսավորություն և լուսավորում, թե դատաստան և հանդիմանություն, և իսկապես ունի որոշակի պարզունակ հասկացողություն Աստծու էության մասին։

Թեև Աստծու սրբությունը, որն այսօր քննարկում ենք, գուցե տարօրինակ թվա մարդկանց մեծամասնությանը, այնուամենայնիվ, արդեն սկսել ենք խոսել այս թեմայի շուրջ, և առաջ ընթանալիս ավելի խորը հասկացողություն ձեռք կբերեք։ Այն պահանջում է, որ ձեր իսկ փորձառության ընթացքում աստիճանաբար զգաք և հասկանաք։ Առայժմ Աստծու էության վերաբերյալ ձեր ընկալական հասկացողությունը դեռևս երկար ժամանակ է պահանջում՝ այն անձամբ ընկալելու, հաստատելու, զգալու և փորձառաբար ապրելու համար, մինչև մի օր ձեր սրտի խորքից կիմանաք, որ «Աստծու սրբությունը» նշանակում է, որ Աստծու էությունն անթերի է, որ Աստծու սերն անձնուրաց է, այն ամենը, ինչ Աստված շնորհում է մարդուն, անձնուրաց է, և կսկսեք ճանաչել, որ Աստծու սրբությունն անբասիր է և անհնար է քննադատել։ Աստծու էության այս կողմերը խոսքեր չեն, որոնք Նա օգտագործում է Իր ինքնությունն ի ցույց դնելու համար, այլ փոխարենը՝ Աստված օգտագործում է Իր էությունը՝ յուրաքանչյուր անհատի հանդարտ և անկեղծ կերպով վերաբերվելու համար։ Այլ կերպ ասած՝ Աստծու էությունը դատարկ չէ, ոչ էլ տեսություն կամ վարդապետություն է, առավել ևս այն գիտելիքի տեսակ չէ։ Դա մարդու համար կրթության տեսակ չէ. փոխարենը՝ Աստծու սեփական գործողությունների ճշմարիտ հայտնությունն է և այն էության, ինչ Աստված ունի և է, ինչպես բացահայտվում է Նրա կողմից։ Այս էությունը մի բան է, որը մարդը պետք է իմանա և սկսի հասկանալ, որովհետև այն ամենը, ինչ Աստված անում է, և յուրաքանչյուր խոսք, որ Նա ասում է, մեծ արժեք և մեծ նշանակություն ունի յուրաքանչյուր մարդու համար։ Երբ սկսես հասկանալ Աստծու սրբությունը, ապա իսկապես կկարողանաս հավատալ Աստծուն։ Երբ սկսես հասկանալ Աստծու սրբությունը, ապա իսկապես կկարողանաս գնահատել «Աստված Ինքը՝ եզակին» բառերի ճշմարիտ իմաստը։ Դու այլևս չես պատկերացնի, որ այս մեկից բացի կան այլ ուղիներ, րորնք կարող էիր ընտրել անցնելու համար, և այլևս պատրաստակամ չես լինի դավաճանելու այն ամենին, ինչ Աստված կարգավորել է քեզ համար։ Քանի որ Աստծու էությունը սուրբ է, դա նշանակում է, որ միայն Աստված կարող է թույլ տալ քեզ բռնել կյանքի ճիշտ, լուսավոր ուղին։ Միայն Աստված կարող է թույլ տալ քեզ հասկանալ ողջ լինելու իմաստը։ Միայն Աստված կարող է թույլ տալ քեզ կյանքով արտահայտել իրական մարդկայնություն և թե՛ ունենալ, և թե՛ հասկանալ ճշմարտությունը։ Միայն Աստված կարող է թույլ տալ քեզ կյանք ձեռք բերել ճշմարտությունից։ Միայն Աստված Ինքը կարող է օգնել քեզ խուսափել չարից և հեռու պահել քեզ Սատանայի ծանր վնասից ու վերահսկողությունից։ Աստծուց բացի՝ ոչ ոք և ոչինչ չի կարող փրկել քեզ տառապանքի ծովից, որպեսզի այլևս չտառապես։ Սա որոշվում է Աստծու էությամբ։ Միայն Աստված Ինքն է փրկում քեզ այսքան անձնուրացաբար։ Միայն Աստված է պատասխանատու մինչև վերջ ապագայիդ, ճակատագրիդ և կյանքիդ համար, և միայն Նա է կարգավորում բոլոր բաները քեզ համար։ Սա մի բան է, որին ոչ մի արարված կամ չարարված էակ չի կարող հասնել։ Քանի որ ոչ մի արարված կամ չարարված էակ չունի Աստծու էության նման էություն, ոչ մի մարդ կամ բան չունի քեզ փրկելու կամ քեզ առաջնորդելու կարողություն։ Սա է Աստծու էության կարևորությունը մարդու համար։ Գուցե կարծում եք, որ այս խոսքերը, որոնք Ես ասել եմ, պարզապես մի փոքր օգնում են ձեզ վարդապետական մակարդակով։ Բայց եթե ձգտում ես ճշմարտությանը, եթե սիրում ես ճշմարտությունը, ապա ապագա փորձառությանդ մեջ այս խոսքերը ոչ միայն կփոխեն ճակատագիրդ, այլև, առավել ևս, կառաջնորդեն քեզ դեպի կյանքի ճիշտ ուղին։ Հասկանում եք սա, այնպես չէ՞։ Ուրեմն հիմա ունե՞ք որոշակի հետաքրքրություն Աստծու էությունը ճանաչելու հարցում։ (Այո։) Լավ է, որ հետաքրքրված եք։ Այսօրվա համար այսքանով կավարտենք մեր հաղորդակցության թեման Աստծու սրբությունը ճանաչելու վերաբերյալ։

***

Ես կցանկանայի խոսել ձեզ հետ մի բանի մասին, որն արեցիք այսօր մեր հավաքույթի սկզբում, ինչը զարմացրեց Ինձ։ Ձեզնից ոմանք գուցե երախտագիտության զգացում էին փայփայում, գուցե երախտապարտ էիք զգում և ունեիք որոշակի մտքեր, որոնք հանգեցրին համապատասխան գործողության։ Այն, ինչ արեցիք, հանդիմանության կարիք ունի։ Այն ո՛չ ճիշտ է, ո՛չ էլ սխալ։ Բայց Ես կցանկանայի, որ հասկանայիք մի բան։ Ի՞նչն եմ Ես ուզում, որ հասկանաք։ Նախ՝ Ես կցանկանայի հարցնել ձեզ այն մասին, թե ինչ արեցիք հենց նոր։ Մի՞թե դա երկրպագելու համար երեսնիվայր ընկնել էր, թե՞ ծնկի իջնել։ Որևէ մեկը կարո՞ղ է ասել Ինձ։ (Մենք կարծում ենք, որ դա երեսնիվայր ընկնել էր։) Կարծում եք, որ դա երեսնիվայր ընկնել էր, ուրեմն ո՞րն է երեսնիվայր ընկնելու իմաստը։ (Երկրպագություն։) Ապա ի՞նչ է ծնկի իջնելը՝ երկրպագելու համար։ Ես նախկինում չեմ հաղորդակցվել ձեզ հետ այդ մասին, բայց այսօր կարծում եմ, որ անհրաժեշտ է դա անել։ Արդյոք երեսնիվայր ընկնո՞ւմ եք ձեր սովորական հավաքույթներին։ (Ոչ։) Արդյոք երեսնիվայր ընկնո՞ւմ եք, երբ աղոթում եք։ (Այո։) Արդյոք երեսնիվայր ընկնո՞ւմ եք ամեն անգամ աղոթելիս, երբ իրավիճակը թույլ է տալիս։ (Այո։) Շատ լավ է։ Բայց այն, ինչ Ես կցանկանայի, որ հասկանայիք այսօր, այն է, որ Աստված ընդունում է միայն երկու տեսակի մարդկանց ծնկի իջնելը։ Կարիք չունենք դիմելու Աստվածաշնչին կամ որևէ հոգևոր գործչի արարքներին։ Փոխարենը՝ այստեղ և հիմա Ես ձեզ ճշգրիտ տեղեկություն կտամ։ Նախևառաջ, երկրպագելու համար երեսնիվայր ընկնելը և ծնկի իջնելը նույն բանը չեն։ Ինչո՞ւ է Աստված ընդունում նրանց ծնկի իջնելը, ովքեր երեսնիվայր են ընկնում։ Դա այն պատճառով է, որ Աստված ուզում է կանչել ինչ-որ մեկին։ Երբ այս մարդը կանչվի և ընդունի Աստծու հանձնարարությունը, Աստված թույլ կտա նրան երեսնիվայր ընկնել Իր առաջ։ Սա առաջին տեսակի մարդն է։ Ինչ վերաբերում է երկրորդ տեսակին, Աստված ընդունում է նրանց ծնկի իջնելը՝ երկրպագելու համար, ովքեր վախենում են Աստծուց և խուսափում չարից։ Կան միայն այս երկու տեսակի մարդիկ։ Ուրեմն ո՞ր տեսակին եք դուք պատկանում։ Ի վիճակի՞ եք ասելու։ Սա է հարցի իրականությունը, թեև այն գուցե մի փոքր վիրավորի ձեր զգացմունքները։ Աղոթքի ժամանակ մարդկանց ծնկի իջնելու մասին ասելու ոչինչ չկա. սա տեղին է և այնպես է, ինչպես պետք է լինի, որովհետև երբ մարդիկ աղոթում են, դա մեծամասամբ Աստծուն աղերսանք անել է, իրենց սրտերն Աստծուն բացելը և Նրա հետ դեմ առ դեմ գալը։ Դա սրտաբաց հաղորդակցություն է և փոխանակում Աստծու հետ։ Բայց եթե ծնկի իջնելը պարզապես ձևականություն է, ապա այն ընդունելի չէ։ Ես նպատակ չունեմ հանդիմանել ձեզ այն բանի համար, ինչ արեցիք այսօր։ Ես պարզապես ուզում եմ, որ հստակ իմանաք և հասկանաք, թե որն է այս սկզբունքը. դուք գիտեք սա, այնպես չէ՞։ (Այո, գիտենք։) Այլևս մի՛ արեք սա։ Բայց արդյոք մարդիկ ունե՞ն որևէ հնարավորություն՝ երկրպագելու համար Աստծու առաջ երեսնիվայր ընկնելու և ծնկի իջնելու։ Այնպես չէ, որ երբեք չի լինելու այս հնարավորությունը։ Վաղ թե ուշ այդ օրը կգա, բայց հիմա ժամանակը չէ։ Տեսնո՞ւմ եք։ Արդյոք սա վշտացնո՞ւմ է ձեզ։ (Ոչ։) Շատ լավ է։ Գուցե այս խոսքերը մոտիվացնեն կամ ոգեշնչեն ձեզ, որպեսզի կարողանաք ձեր սրտերում իմանալ, թե որն է ներկայիս իրավիճակն Աստծու և մարդու միջև, և ինչպիսի հարաբերություն գոյություն ունի այժմ Աստծու և մարդու միջև։ Թեև վերջերս մի փոքր ավելի շատ ենք խոսել և փոխանակվել, Աստծու վերաբերյալ մարդու հասկացողությունը դեռևս հեռու է բավարար լինելուց։ Մարդը դեռ երկար ճանապարհ ունի անցնելու Աստծուն ճանաչելուն ձգտելու այս ուղղությամբ։ Ես չեմ ցանկանում, որ անեք սա որպես հրատապ հարց կամ շտապեք արտահայտել այս տեսակի ցանկություններ կամ զգացմունքներ։ Այն, ինչ արեցիք այսօր, գուցե ձեր ճշմարիտ զգացմունքների բացահայտումն էր կամ արտահայտությունը, և Ես զգացի դրանք։ Ուստի, մինչ դուք դա անում էիք, Ես պարզապես ուզում էի ոտքի կանգնել և ողջունել ձեզ, որովհետև Ես յուրաքանչյուրիդ բարին եմ ցանկանում։ Հետևաբար, Իմ յուրաքանչյուր խոսքով և յուրաքանչյուր գործողությամբ Ես անում եմ հնարավոր ամեն ինչ՝ օգնելու ձեզ, ուղղորդելու ձեզ, որպեսզի կարողանաք ճշգրիտ հասկացողություն և ճշգրիտ տեսակետ ունենալ բոլոր բաների վերաբերյալ։ Դուք կարող եք ըմբռնել սա, այնպես չէ՞։ (Այո։) Շատ լավ է։ Թեև մարդիկ որոշակի հասկացողություն ունեն Աստծու բնույթի յուրաքանչյուր կողմի, այն ամենի յուրաքանչյուր կողմի, ինչ Աստված ունի և է, և այն գործի վերաբերյալ, որն Աստված անում է, այս հասկացողության մեծ մասը մնում է խոսքերի, վարդապետությունների և մտքերի մակարդակում։ Այն, ինչ մարդկանց ամենաշատն է պակասում, իրական գիտելիքն ու խորաթափանցությունն են, որոնք գալիս են փաստացի փորձառությունից։ Թեև Աստված տարբեր մեթոդներ է օգտագործում մարդկանց սրտերն արթնացնելու համար, այն աստիճանը, որով մարդիկ կարող են իսկապես արթնանալ, կախված է նրանց ձգտումներից. կարճ ասած՝ բոլորդ դեռ երկար ճանապարհ ունեք անցնելու։ Ես չեմ ուզում տեսնել, որ որևէ մեկը զգա, թե կարծես Աստված անտեսել է իրեն, որ Աստված լքել կամ արհամարհանքով է վերաբերվում իրեն։ Այն ամենը, ինչ Ես ուզում եմ տեսնել, այն է, որ բոլորը ճշմարտությանը ձգտելու և Աստծուն ճանաչելուն ձգտելու ուղու վրա վճռականորեն առաջ են քայլում՝ առանց վարանելու կամ ետ նայելու, առանց որևէ կասկածի կամ բեռի։ Անկախ նրանից, թե ինչ սխալներ ես գործել, անկախ նրանից, թե ինչ սխալ շրջադարձեր ես կատարել կամ ինչպես ես հանցանք գործել, թույլ մի՛ տուր, որ դրանք դառնան բեռներ կամ ավելորդ ուղեբեռ, որոնք պետք է կրես քեզ հետ Աստծուն ճանաչելուն ձգտելիս։ Շարունակի՛ր առաջ քայլել։ Բոլոր ժամանակներում մարդուն փրկելու Աստծու մտադրությունը երբեք չի փոխվում։ Սա Աստծու էության ամենաթանկ կողմն է։ Հիմա մի փոքր ավելի լա՞վ եք զգում։ (Այո։) Հուսով եմ, որ կարող եք ճիշտ մոտենալ բոլոր բաներին և այն խոսքերին, որոնք Ես ասել եմ։ Ուրեմն եկե՛ք այստեղ ավարտենք այս հաղորդակցությունը։ Ցտեսություն։

Աստված Ինքը՝ եզակին VII

Աստված բոլոր բաների կյանքի աղբյուրն է (I)

Աստծու իշխանության, Աստծու արդար բնույթի և Աստծու սրբության ակնարկ

Երբ ավարտում եք աղոթելը, հանդարտվո՞ւմ են արդյոք ձեր սրտերը Աստծու առջև։ (Այո՛։) Եթե մարդու սիրտը կարողանա հանդարտվել, նա կկարողանա լսել ու հասկանալ Աստծու խոսքը, կկարողանա լսել ու հասկանալ ճշմարտությունը։ Եթե սիրտդ չկարողանա հանդարտվել, եթե սիրտդ միշտ հոսանքով ընթանա կամ միշտ ուրիշ բաների մասին մտածի, դա կազդի քեզ վրա, երբ հավաքույթներին մասնակցես՝ Աստծու խոսքը լսելու համար։ Ո՞րն է մեր քննարկած հարցերի առանցքը։ Եկեք բոլորս մի փոքր վերհիշենք հիմնական կետերը։ Աստծուն Իրեն՝ եզակիին ճանաչելու վերաբերյալ, առաջին մասում քննարկեցինք Աստծու իշխանությունը։ Երկրորդ մասում քննարկեցինք Աստծու արդար բնույթը, իսկ երրորդ մասում՝ Աստծու սրբությունը։ Արդյոք տպավորություն թողե՞լ է ձեզ վրա ամեն անգամ մեր քննարկած կոնկրետ բովանդակությունը։ Առաջին՝ «Աստծու իշխանությունը» մասում ի՞նչն ամենախոր տպավորությունը թողեց ձեզ վրա։ Ո՞ր մասն ամենաուժեղ ազդեցությունն ունեցավ ձեզ վրա։ (Աստված նախ հաղորդակցվեց Աստծու խոսքի իշխանության և զորության մասին. Աստված նկատի ունի այն, ինչ ասում է, և ինչ նկատի ունի, կկատարվի։ Սա Աստծու ներհատուկ էությունն է։) (Սատանային ուղղված Աստծու հրամանն այն էր, որ նա կարող է միայն փորձել Հոբին, բայց չի կարող վերցնել նրա կյանքը։ Սրանից տեսնում ենք Աստծու խոսքի իշխանությունը։) Ուրիշ ավելացնելու բան կա՞։ (Աստված խոսքեր գործածեց՝ ստեղծելու երկինքներն ու երկիրը և բոլոր բաները, և Նա խոսքեր ասաց՝ մարդու հետ ուխտ կապելու և Իր օրհնությունները մարդու վրա դնելու համար։ Սրանք բոլորն Աստծու խոսքի իշխանության օրինակներ են։ Նաև՝ Տեր Հիսուսը հրամայեց Ղազարոսին դուրս գալ իր գերեզմանից, ինչը ցույց է տալիս, որ կյանքն ու մահն Աստծու վերահսկողության տակ են, որ Սատանան կյանքն ու մահը վերահսկելու զորություն չունի, և որ անկախ նրանից՝ Աստծու գործն արվում է մսեղիում, թե Հոգով, Նրա իշխանությունը եզակի է։) Սա մի հասկացողություն է, որը ձեռք բերեցիք հաղորդակցությունը լսելուց հետո։ Խոսելով Աստծու իշխանության մասին՝ ի՞նչ հասկացողություն ունեք «իշխանություն» բառի վերաբերյալ։ Աստծու իշխանության շրջանակներում մարդիկ ի՞նչ են տեսնում այն ամենից, ինչ Աստված անում և բացահայտում է։ (Մենք տեսնում ենք Աստծու ամենակարողությունն ու իմաստությունը։) (Տեսնում ենք, որ Աստծու իշխանությունը մշտապես ներկա է, և որ այն իսկապես գոյություն ունի։ Մենք տեսնում ենք Աստծու իշխանությունը մակրո մակարդակում՝ գերիշխանություն ունենալով բոլոր բաների նկատմամբ, և տեսնում ենք այն միկրո մակարդակում՝ վերահսկելով յուրաքանչյուր առանձին մարդկային կյանք։ Աստված կարգավորում է մարդկային կյանքի վեց բեկումնային պահերը և գերիշխանություն ունի դրանց նկատմամբ։ Ավելին՝ մենք տեսնում ենք, որ Աստծու իշխանությունը ներկայացնում է Աստծուն Իրեն՝ եզակիին, և ոչ մի էակ՝ արարված կամ չարարված, չի կարող ունենալ այն։ Աստծու իշխանությունը Նրա ինքնության խորհրդանիշ է։) «Աստծու ինքնության և Աստծու կարգավիճակի խորհրդանիշ». այս խոսքերը ներկայումս որոշ չափով վարդապետություն են ձեզ համար։ Ունե՞ք արդյոք որևէ էական հասկացողություն Աստծու իշխանության վերաբերյալ։ (Աստված հսկել և պաշտպանել է մեզ մեր մանկությունից ի վեր, և մենք տեսնում ենք Աստծու իշխանությունը դրա մեջ։ Տեղյակ չէինք մեզ դարանակալող վտանգների մասին, բայց Աստված միշտ պաշտպանում էր մեզ անտեսանելի կերպով։ Սա նույնպես Աստծու իշխանությունն է։) Շատ լավ։ Լավ է ասված։

Երբ խոսեցինք Աստծու իշխանության մասին, ո՞րն էր մեր ուշադրության կենտրոնը, մեր հիմնական կետը։ Ինչո՞ւ պետք է քննարկեինք սա։ Սա քննարկելու առաջին նպատակն այն էր, որ մարդկանց սրտերում հաստատվի Աստծու՝ որպես Արարչի ինքնությունը և Նրա կարգավիճակը բոլոր բաների մեջ։ Սա այն է, ինչ մարդիկ նախ կարող են ճանաչել, տեսնել և զգալ։ Այն, ինչ տեսնում ես, և այն, ինչ զգում ես, գալիս է Աստծու գործողություններից, Աստծու խոսքերից և բոլոր բաների նկատմամբ Աստծու վերահսկողությունից։ Ինչ վերաբերում է ճշմարիտ հասկացողությանը, որը մարդիկ ձեռք են բերում այն ամենից, ինչ տեսնում, գնահատում և ճանաչում են Աստծու իշխանության մասին, մենք արդեն անդրադարձել ենք դրան առաջին նպատակի մեր քննարկման ժամանակ։ Երկրորդ նպատակը թողնելն էր, որ մարդիկ տեսնեն Աստծու զորությունն ու իմաստությունն այն ամենի միջոցով, ինչ Աստված արել, ասել և վերահսկել է Իր իշխանությամբ։ Դա նրա համար էր, որ հնարավորություն ունենայիր տեսնելու, թե որքան զորեղ և որքան իմաստուն է Աստված ամեն ինչի Իր վերահսկողության մեջ։ Մի՞թե սա չէր Աստծու եզակի իշխանության վերաբերյալ մեր նախորդ քննարկման կենտրոնն ու հիմնական կետը։ Այդ քննարկումից շատ ժամանակ չի անցել, և այնուամենայնիվ, ձեզանից ոմանք մոռացել են սա, ինչն ապացուցում է, որ խորը հասկացողություն ձեռք չեք բերել Աստծու իշխանության վերաբերյալ։ Կարելի է նույնիսկ ասել, որ մարդը չի տեսել Աստծու իշխանությունը։ Հիմա ունե՞ք արդյոք որոշակի հասկացողություն։ Երբ տեսնում ես, որ Աստված գործադրում է Իր իշխանությունը, ի՞նչ ես իսկապես զգում։ Իսկապես զգացե՞լ ես Աստծու զորությունը։ (Այո՛։) Երբ կարդում ես Նրա խոսքերն այն մասին, թե ինչպես Նա ստեղծեց բոլոր բաները, զգում ես Նրա զորությունը և զգում ես Նրա ամենակարողությունը։ Երբ տեսնում ես Աստծու գերիշխանությունը մարդու ճակատագրի նկատմամբ, ի՞նչ ես զգում։ Զգո՞ւմ ես արդյոք Նրա զորությունն ու Նրա իմաստությունը։ Եթե Աստված չունենար այս զորությունը, եթե Նա չունենար այս իմաստությունը, արդյոք Նա ի վիճակի կլինե՞ր գերիշխանություն ունենալու բոլոր բաների և մարդու ճակատագրի նկատմամբ։ Աստված ունի այս զորությունը և այս իմաստությունը, ուստի Նա ունի այս իշխանությունը, և այն եզակի է։ Բոլոր բաների մեջ երբևէ տեսե՞լ ես Աստծու զորության պես զորություն ունեցող որևէ անձի կամ բանի։ Ստեղծելով երկինքներն ու երկիրը և բոլոր բաները, վերահսկելով դրանք և գերիշխանություն ունենալով դրանց նկատմամբ, գերիշխանություն ունենալով ողջ մարդկության նկատմամբ և առաջնորդելով նրանց և մշտապես ամենուր ներկա լինելով՝ կա՞ արդյոք որևէ մեկը կամ որևէ բան նման զորությամբ։ (Ո՛չ, չկա։) Հիմա հասկանո՞ւմ եք Աստծու եզակի իշխանության ճշմարիտ իմաստը։ Հիմա արդյոք ունե՞ք դրա որոշակի ընկալումը։ (Այո՛։) Սրանով ավարտվում է Աստծու եզակի իշխանության թեմայի մեր ամփոփումը։

Երկրորդ մասում խոսեցինք Աստծու արդար բնույթի մասին։ Շատ չքննարկեցինք այս թեման, որովհետև այս փուլում Աստծու գործը հիմնականում բաղկացած է դատաստանից և հանդիմանությունից։ Թագավորության դարաշրջանում Աստծու արդար բնույթը բացահայտվում է հստակ և կոնկրետ։ Նա ասել է խոսքեր, որոնք երբեք չի ասել արարչագործության ժամանակներից ի վեր, և Նրա խոսքերում բոլոր մարդիկ, բոլոր նրանք, ովքեր կարդում և փորձառաբար ապրում են Նրա խոսքը, տեսել են Նրա արդար բնույթի հայտնությունները։ Ուստի ո՞րն էր Աստծու արդար բնույթի վերաբերյալ մեր քննարկման հիմնական կետը։ Ունե՞ք արդյոք դրա ավելի խորը ըմբռնում և փորձառական հասկացողություն։ (Աստված այրեց Սոդոմը, որովհետև այն ժամանակվա մարդիկ խորապես ապականված էին և առաջացրին Աստծու բարկությունը։ Սրանից մենք տեսնում ենք Աստծու արդար բնույթը։) Նախ՝ եկեք նայենք. եթե Աստված ոչնչացրած չլիներ Սոդոմը, կկարողանայի՞ր արդյոք իմանալ Նրա արդար բնույթի մասին։ Միևնույն է, կիմանայիր։ Կարող ես տեսնել դրա մի մասն այն խոսքերում, որոնք Աստված արտահայտել է Թագավորության դարաշրջանում և այն դատաստանի, հանդիմանության ու անեծքների մեջ, որոնք Նա ուղղել է մարդուն։ Կարո՞ղ ես տեսնել Աստծու արդար բնույթը Նինվեի Նրա փրկության մեջ։ (Այո՛։) Ներկա դարաշրջանում մարդիկ կարող են տեսնել Աստծու ողորմության, սիրառատ բարության և հանդուրժողականության մի մասը և կարող են տեսնել այն նաև Աստծու սրտի փոփոխության մեջ, որը հաջորդում է մարդու ապաշխարությանը։ Առաջ քաշելով այս երկու օրինակներն Աստծու արդար բնույթի վերաբերյալ մեր քննարկումը սկսելու համար՝ Աստծու արդար բնույթի այս հայտնությունները բավականին հստակ են երևում, սակայն իրականում Աստծու արդար բնույթի էության հայտնությունները չեն սահմանափակվում նրանով, ինչ գրի է առնված աստվածաշնչյան այս երկու պատմություններում։ Աստծու խոսքերից և Նրա գործից, որոնք տեսել և փորձառաբար ապրել եք, ձեր կարծիքով ինչպիսի՞ն է Աստծու արդար բնույթը։ Խոսեք ձեր իսկ փորձառություններից։ (Այն միջավայրերում, որոնք Աստված դասավորել է մարդկանց համար, երբ մարդիկ ի վիճակի են փնտրելու ճշմարտությունը և գործելու Աստծու մտադրությունների համաձայն, Աստված ուղղորդում է նրանց, լուսավորություն է բերում նրանց և հնարավորություն է տալիս, որ պայծառություն զգան իրենց սրտերում։ Երբ մարդիկ ըմբոստանում են Աստծու դեմ, դիմակայում են Նրան և չեն գործում Նրա մտադրությունների համաձայն, ապա մեծ խավար է լինում նրանց ներսում, ասես Աստված լքել է նրանց։ Նույնիսկ երբ աղոթում են, չգիտեն ինչ ասել Նրան։ Բայց երբ մի կողմ են դնում իրենց սեփական պատկերացումներն ու երևակայությունները և պատրաստակամ են դառնում համագործակցելու Աստծու հետ ու ձգտելու դեպի վեր, ապա աստիճանաբար ի վիճակի են դառնում տեսնելու Աստծու ժպտացող դեմքը։ Սրանից փորձառաբար զգում ենք Աստծու արդար բնույթի սրբությունը։ Աստված հայտնվում է սուրբ թագավորությանը, բայց Նա թաքցնում է Իրեն կեղտի երկրից։) (Ես տեսնում եմ Աստծու արդար բնույթն այն ձևի մեջ, որով Նա վերաբերվում է մարդկանց։ Մեր եղբայրներն ու քույրերը տարբեր են հասակով և որակով, մեզանից յուրաքանչյուրի համար Աստծու պահանջները նույնպես տարբեր են, և մենք բոլորս ի վիճակի ենք տարբեր աստիճաններով ստանալու Աստծու լուսավորությունը։ Դրա մեջ Ես տեսնում եմ Աստծու արդարությունը, որովհետև մենք՝ մարդիկս, ի վիճակի չենք այսպես վերաբերվելու մարդուն, բայց Աստված ի վիճակի է։) Հիմա բոլորդ ունեք որոշակի գործնական գիտելիք, որը կարող եք արտահայտել։

Գիտե՞ք, թե որ գիտելիքն է Աստծու արդար բնույթը հասկանալու բանալին։ Այս թեմայի վերաբերյալ փորձառությունից կարելի է շատ բան ասել, բայց նախ կան մի քանի հիմնական կետեր, որոնք Ես պետք է ասեմ ձեզ։ Աստծու արդար բնույթը հասկանալու համար նախ պետք է հասկանալ Աստծու ուրախությունը, բարկությունը, վիշտն ու երջանկությունը. ինչ է Նա ատում, ինչից է զզվում, ինչ է սիրում, ում հանդեպ է հանդուրժող ու ողորմած, և ինչպիսի մարդկանց է ողորմություն շնորհում։ Սա մեկ հիմնական կետ է։ Պետք է նաև հասկանալ, որ որքան էլ Աստված սիրի մարդուն, որքան էլ ողորմություն և սիրառատ բարություն շնորհի մարդկանց, Աստծու ինքնությունն ու կարգավիճակը, ինչպես նաև Նրա արժանապատվությունը, ոչ մի մարդուց վիրավորանք չեն հանդուրժում։ Թեև Աստված սիրում է մարդկանց, Նա երես չի տալիս նրանց։ Նա մարդկանց տալիս է Իր սերը, Իր ողորմությունը և Իր հանդուրժողականությունը, բայց երբեք չի գուրգուրում նրանց։ Աստված ունի Իր սկզբունքներն ու Իր սահմանները։ Անկախ նրանից, թե որքան սեր ես զգում, որ Աստված տվել է քեզ, անկախ նրանից, թե որքան խորն է թվում քեզ այդ սերը, երբեք չպետք է վերաբերվես Աստծուն այնպես, ասես Նա մարդ լինի։ Թեև ճշմարիտ է, որ Աստված վերաբերվում է մարդկանց որպես Իր ամենասիրելիների, եթե դիտարկես Աստծուն որպես մարդ, որպես արարածին համարժեք մարդկային էակ կամ որպես ընկեր կամ պաշտամունքի առարկա, ապա Աստված կթաքցնի Իր երեսը քեզանից և կլքի քեզ։ Սա Նրա բնույթն է, և ոչ մի մարդու չի թույլատրվում անփույթ լինել այս հարցում։ Ուստի հաճախ ենք տեսնում Աստծու կողմից Իր բնույթի մասին ասված այսպիսի խոսքեր. կարևոր չէ, թե որքան ճանապարհ ես անցել, որքան աշխատանք ես կատարել կամ որքան տառապանք ես կրել, եթե վիրավորես Աստծու բնույթը, Նա հատուցում կպահանջի ձեզանից յուրաքանչյուրից՝ հիմնվելով քո արածի վրա։ Սա նշանակում է, որ Աստված վերաբերվում է մարդկանց որպես Իր ամենասիրելիների, սակայն չպետք է վերաբերվես Աստծուն որպես ընկերոջ կամ բարեկամի։ Մի՛ վերաբերվիր Աստծուն որպես քո մտերիմի։ Որքան էլ զգաս, որ Աստված սիրում է քեզ և հանդուրժող է քո հանդեպ, երբեք չպետք է վերաբերվես Աստծուն որպես քո ընկերոջ։ Սա Աստծու արդար բնույթն է։ Հասկանո՞ւմ եք։ Կարիք կա՞, որ Ես ավելին ասեմ այս մասին։ Ունե՞ք որևէ նախնական ըմբռնում այս հարցի վերաբերյալ։ Ընդհանուր առմամբ, սա ամենահեշտ սխալն է, որ մարդիկ թույլ են տալիս, անկախ նրանից՝ հասկանում են այս հարցը վարդապետության տեսանկյունից, թե երբեք նախկինում չեն խորհել այս խնդրի շուրջ։ Երբ մարդիկ վիրավորանք են հասցնում Աստծուն, դա գուցե ոչ թե մեկ հարցի կամ նրանց ասած մեկ բանի պատճառով է, այլ ավելի շուտ նրանց ունեցած վերաբերմունքի կամ այն վիճակի պատճառով, որում գտնվում են։ Սա շատ սարսափելի բան է։ Որոշ մարդիկ կարծում են, թե իրենք ունեն Աստծու մասին գիտելիք, որ ունեն Նրա մասին որոշակի հասկացողություն և որ իրենց գործողություններով նաև որոշ չափով բավարարում են Աստծուն։ Նրանք սկսում են զգալ, որ պետք է հավասար լինեն Աստծուն և որ կարող են չափազանց մտերիմ դառնալ Աստծու հետ։ Այս տեսակի զգացումները սարսափելի սխալ են։ Եթե չունենաս սրա հստակ և խորը հասկացողությունը, ապա շատ հեշտությամբ վիրավորանքներ կհասցնես Աստծուն և Նրա արդար բնույթին։ Հիմա հասկանում ես սա, այո՞։ Մի՞թե Աստծու արդար բնույթը եզակի չէ։ Կարո՞ղ է արդյոք այն երբևէ համարժեք լինել մարդու անհատականությանը կամ բնավորությանը։ Երբեք չի կարող։ Ուստի չպետք է մոռանաս, որ անկախ նրանից, թե ինչպես է Աստված վերաբերվում մարդկանց կամ ինչպես է դիտարկում մարդկանց, Աստծու կարգավիճակը, իշխանությունը և ինքնությունը երբեք չե՛ն փոխվում։ Մարդկության համար Աստծու ինքնությունը միշտ այն Մեկինն է, ով գերիշխանություն ունի բոլոր բաների նկատմամբ՝ Արարչինը։

Ի՞նչ եք սովորել Աստծու սրբության մասին։ «Աստծու սրբությունը» մասում, բացի այն փաստից, որ Սատանայի չարասիրությունն օգտագործվում է որպես հակադրություն, ո՞րն էր Աստծու սրբության վերաբերյալ մեր քննարկման հիմնական բովանդակությունը։ Մի՞թե դա այն չէ, ինչ Աստված ունի և ինչ է։ Մի՞թե այն, ինչ Աստված ունի և ինչ է, եզակի է Աստծուն Իրեն։ (Այո՛։) Դա այն է, ինչ արարված էակները չունեն։ Ահա թե ինչու նաև ասում ենք, որ Աստծու սրբությունը եզակի է։ Սա մի բան է, որ պետք է ի վիճակի լինեք հասկանալու։ Մենք երեք հավաքույթ անցկացրինք Աստծու սրբության թեմայով։ Կարո՞ղ եք արդյոք ձեր իսկ բառերով, ձեր իսկ հասկացողությամբ նկարագրել, թե ըստ ձեզ՝ ի՞նչ է Աստծու սրբությունը։ (Անցյալ անգամ, երբ Աստված հավաքվեց մեզ հետ, ծնկի իջանք Նրա առջև։ Աստված մեզ հետ հաղորդակցվեց Նրան երկրպագելու համար երեսնիվայր ընկնելու և ծնկի իջնելու ճշմարտության մասին։ Մենք տեսանք, որ նախքան Նրա պահանջներին համապատասխանելը Նրա առջև ծնկի իջնելը համահունչ չէր Նրա մտադրությանը, և սրանից տեսանք Աստծու սրբությունը։) Շատ ճիշտ է։ Ուրիշ բան կա՞։ (Մարդկությանն ուղղված Աստծու խոսքերում տեսնում ենք, որ Նա խոսում է պարզ և հստակ։ Նա ուղղամիտ է և խոսում է ըստ էության։ Սատանան խոսում է շրջասություններով և լի է ստերով։ Այն բանից, ինչ տեղի ունեցավ անցյալ անգամ, երբ երեսնիվայր ընկանք և ծնկի իջանք Աստծու առջև, մենք տեսանք, որ Նրա ողջ խոսքն ու գործողությունները սկզբունքային են։ Նա միշտ հստակ և միանշանակ է, երբ ասում է մեզ, թե ինչպես պետք է գործենք, ինչպես պետք է դիտարկենք և ինչպես պետք է կիրառենք։ Բայց մարդիկ այսպիսին չեն։ Սատանայի կողմից մարդկության ապականումից ի վեր նրանք գործել և խոսել են՝ նկատի ունենալով իրենց անձնական դրդապատճառներն ու նպատակները և իրենց անձնական ցանկությունները։ Այն ձևից, թե ինչպես է Աստված հոգ տանում, հսկում և պաշտպանում մարդկությանը, տեսնում ենք, որ այն ամենը, ինչ Աստված անում է, դրական է և հստակ։ Հենց այս կերպ ենք տեսնում Աստծու սրբության էության հայտնությունները։) Լավ է ասված։ Ուրիշ որևէ մեկն ավելացնելու բան ունի՞։ (Աստծու կողմից Սատանայի չարասեր էության մերկացման միջոցով մենք տեսնում ենք Աստծու սրբությունը, ավելի շատ գիտելիք ենք ձեռք բերում Սատանայի չարասիրության մասին և տեսնում ենք մարդկության տառապանքի աղբյուրը։ Նախկինում տեղյակ չէինք Սատանայի իշխանության ներքո մարդու տառապանքի մասին։ Միայն այն բանից հետո, երբ Աստված մերկացրեց սա, մենք տեսանք, որ այն ողջ տառապանքը, որը գալիս է համբավի և շահի ձգտումից, Սատանայի գործն է։ Միայն այդ ժամանակ մենք զգացինք, որ Աստծու սրբությունը մարդկության ճշմարիտ փրկությունն է։) Դրան ավելացնելու ուրիշ բան կա՞։ (Մարդկությունը, որն ապականված է, չունի Աստծու ճշմարիտ գիտություն կամ սեր Նրա հանդեպ։ Քանի որ չենք հասկանում Աստծու սրբության էությունը, և քանի որ, երբ երեսնիվայր ընկնում և ծնկի ենք իջնում Նրա առջև երկրպագելիս, դա անում ենք անմաքուր մտքերով և թաքնված դրդապատճառներով ու նպատակներով, Աստված դժգոհ է։ Մենք կարող ենք տեսնել, որ Աստված տարբերվում է Սատանայից. Սատանան ուզում է, որ մարդիկ պաշտեն և շողոքորթեն իրեն, երեսնիվայր ընկնեն և ծնկի իջնեն՝ երկրպագելու իրեն։ Սատանան սկզբունքներ չունի։ Սրանից նույնպես Ես գիտակցում եմ Աստծու սրբությունը։) Շատ լավ։ Այն ամենից, ինչ հաղորդակցվել ենք Աստծու սրբության մասին, տեսնո՞ւմ եք արդյոք Աստծու կատարելությունը։ Տեսնո՞ւմ եք արդյոք, թե ինչպես է Աստված բոլոր դրական բաների աղբյուրը։ Ի վիճակի՞ եք տեսնելու, թե ինչպես է Աստված ճշմարտության և արդարադատության մարմնավորումը։ Տեսնո՞ւմ եք արդյոք, թե ինչպես է Աստված սիրո աղբյուրը։ Տեսնո՞ւմ եք, թե ինչպես այն ամենը, ինչ Աստված անում է, այն ամենը, ինչ Նա արտահայտում է, և այն ամենը, ինչ բացահայտվում է Նրանից, անթերի է։ (Տեսնում ենք։) Սրանք այն հիմնական կետերն են, ինչ ասել եմ Աստծու սրբության մասին։ Այսօր այս խոսքերը գուցե պարզապես վարդապետություն թվան ձեզ, բայց մի օր քո փորձառությունների ընթացքում, երբ ականատես լինես ճշմարիտ Աստծուն Իրեն՝ Նրա խոսքից և Նրա գործից, սրտիդ խորքից կասես, որ Աստված սուրբ է, որ Աստված տարբերվում է մարդկությունից, և որ Նրա սիրտը, բնույթը և էությունը բոլորը սուրբ են։ Այս սրբությունը թույլ է տալիս մարդուն տեսնել Աստծու կատարելությունը և տեսնել, որ Աստծու սրբության էությունը ոչ մի արատ չունի։ Նրա սրբության էությունը որոշում է, որ Նա Աստված Ինքն է՝ եզակին, և այն նաև թույլ է տալիս մարդուն տեսնել և հաստատել, որ Նա եզակի Աստված Ինքն է։ Մի՞թե սա չէ հիմնական կետը։ (Այդպես է։)

Այսօր ամփոփեցինք նախորդ հաղորդակցություններից մի քանի թեմա։ Սրանով ավարտվում է այսօրվա ամփոփումը։ Հուսով եմ, որ բոլորդ ձեր սրտերում կպահեք յուրաքանչյուր հարցի և թեմայի հիմնական կետերը։ Մի՛ մտածեք դրանց մասին որպես վարդապետություն. երբ ազատ ժամանակ ունենաք, հաճախ կարդացեք և աչքի անցկացրեք դրանք և խորհեք դրանց շուրջ։ Հիշիր դրանք սրտումդ և իրականություն դարձրու դրանք. այն ժամանակ իսկապես կգնահատես յուրաքանչյուր կողմը, որի մասին խոսեցի, որը բացահայտվել է Աստծուց Իրենից՝ Աստծու բնույթի գործնական հայտնությունը և այն բանի հայտնությունը, ինչ Նա ունի և ինչ է։ Սակայն, եթե պարզապես գրի առնես դրանք քո նոթատետրում և սովորաբար երբեք չկարդաս դրանք, աչքի չանցկացնես դրանք կամ չխորհես դրանց շուրջ, ապա երբեք ձեռք չես բերի դրանք քեզ համար։ Հիմա հասկանում ես, ճի՞շտ է։ Այս երեք թեմաների շուրջ հաղորդակցվելուց հետո, երբ մարդիկ ձեռք են բերել ընդհանուր հասկացողություն կամ, կարելի է նաև ասել, մի փոքր կոնկրետ հասկացողություն Աստծու ինքնության, էության և բնույթի վերաբերյալ, մի՞թե նրանց հասկացողությունն Աստծու մասին ամբողջական կլինի։ (Ո՛չ։) Դե, Աստծու վերաբերյալ ձեր իսկ հասկացողության մեջ կա՞ն արդյոք այլ ոլորտներ, որտեղ զգում եք, որ ավելի խորը հասկացողության կարիք ունեք։ Այսինքն՝ հիմա, երբ հասկացողություն ես ձեռք բերել Աստծու իշխանության, Նրա արդար բնույթի և Նրա սրբության վերաբերյալ, գուցե Նրա եզակի ինքնությունն ու կարգավիճակը հաստատվել են քո մտքում. սակայն քեզ դեռ մնում է հասկանալ, գնահատել և խորացնել գիտելիքդ Նրա գործերի, Նրա զորության և Նրա էության մասին քո իսկ փորձառության միջոցով։ Հիմա, երբ լսել եք այս հաղորդակցությունները, ձեր սրտերում այսպիսի հավատ կարող է քիչ թե շատ հաստատվել. Աստված իսկապես գոյություն ունի, և դա փաստ է, որ Նա իշխում է բոլոր բաների վրա։ Նրա արդար բնույթը ոչ մեկից վիրավորանք չի հանդուրժում. Նրա սրբությունը մի անտարակուսելի փաստ է, որը ոչ ոք չի կարող կասկածի տակ դնել։ Սրանք փաստեր են։ Այս հաղորդակցությունները թույլ են տալիս, որ Աստծու ինքնությունն ու կարգավիճակը հիմք ունենան մարդու սրտում։ Երբ այս հիմքը հաստատվի, մարդիկ դեռևս ավելին հասկանալու կարիք կունենան։

Պատմություն 1։ Սերմը, հողը, ծառը, արևի լույսը, թռչունները և մարդը

Այսօր ձեզ հետ կհաղորդակցվեմ մի նոր թեմայի շուրջ։ Ի՞նչ թեմա է սա։ Դրա վերնագիրն է՝ «Աստված բոլոր բաների կյանքի աղբյուրն է»։ Արդյո՞ք այս թեման մի փոքր չափազանց մեծ է հնչում։ Արդյո՞ք այն մի փոքր անհասանելի է թվում ձեզ։ Այս թեման կարող է մարդկանց որոշ չափով հեռու թվալ, բայց «Աստված բոլոր բաների կյանքի աղբյուրն է» թեման պետք է հասկանան բոլոր նրանք, ովքեր հետևում են Աստծուն, որովհետև այն սերտորեն կապված և անբաժանելի է յուրաքանչյուր մարդու՝ Աստծու մասին ունեցած գիտելիքից և Նրան բավարարելու ու Նրանից երկյուղելու նրանց կարողությունից։ Ահա թե ինչու է այս թեման բարձրացվում հաղորդակցության համար։ Նախկինում մարդիկ գուցե ունեցել են որոշակի պարզ գիտելիք այս տեսակի թեմայի վերաբերյալ կամ որոշակի գիտակցված իրազեկություն դրա մասին։ Նման գիտելիքը բաղկացած է որոշակի պարզ կամ մակերեսային հասկացողությունից։ Գուցե ոմանք ունեցել են հատուկ փորձառություններ և իրենց սրտերում ունեն այս թեմայի խորը ընկալում, բայց նման նախնական գիտելիքը, լինի դա խորը, թե մակերեսային, միակողմանի է և ոչ բավարար չափով կոնկրետ։ Ուստի, ահա թե ինչու այս թեման բարձրացրել եմ հաղորդակցության համար. որպեսզի օգնեմ ձեզ հասնելու ավելի կոնկրետ և ավելի խորը հասկացողության։ Ես կօգտագործեմ հատուկ մեթոդ՝ ձեզ հետ այս թեմայի շուրջ հաղորդակցվելու համար, մի մեթոդ, որը նախկինում չենք օգտագործել, որը ձեզ գուցե մի փոքր անսովոր կամ մի փոքր անհարմար թվա։ Անկախ նրանից, թե որն է մեթոդը, կիմանաք, թե ինչ նկատի ունեմ, երբ լսեք այն։ Սիրո՞ւմ եք պատմություններ։ (Սիրում ենք։) Դե, կարծես թե պատմություններ պատմելու Իմ ընտրությունը լավն է, քանի որ բոլորդ այդքան շատ եք սիրում դրանք։ Հիմա եկեք սկսենք։ Կարիք չկա, որ գրառումներ անեք ձեր նոթատետրերում։ Խնդրում եմ, որ հանդարտեցնեք ձեր սրտերը և չանհանգստանաք։ Կարող ես փակել աչքերդ, եթե զգում ես, որ կարող ես շեղվել քո շրջապատից կամ քո շուրջը գտնվող մարդկանցից։ Ես մի հրաշալի պատմություն ունեմ ձեզ պատմելու։ Սա պատմություն է սերմի, հողի, ծառի, արևի լույսի, թռչունների և մարդու մասին։ Պատմությունը, որը պատրաստվում եմ պատմել, ովքե՞ր են դրա գլխավոր հերոսները։ (Սերմը, հողը, ծառը, արևի լույսը, թռչունները և մարդը։) Արդյո՞ք Աստված նրանցից մեկն է։ (Ո՛չ։) Նույնիսկ այդ դեպքում, վստահ եմ, որ ձեզ թարմացած և հանգստացած կզգաք, երբ լսեք այս պատմությունը։ Հիմա, խնդրում եմ, լուռ լսեք։

Մի փոքրիկ սերմ ընկավ հողի վրա։ Հորդառատ անձրև տեղաց, և սերմը նուրբ ծիլ տվեց, մինչդեռ նրա արմատները դանդաղորեն խորացան ներքևի հողի մեջ։ Ծիլը ժամանակի ընթացքում բարձրացավ՝ դիմանալով դաժան քամիներին և ծակող անձրևներին, ականատես լինելով եղանակների փոփոխությանը, երբ լուսինը աճում և նվազում էր։ Ամռանը հողը ջրի պարգևներ բերեց, որպեսզի ծիլը կարողանա դիմանալ տարվա եղանակի կիզիչ շոգին։ Եվ հողի շնորհիվ ծիլը չընկճվեց շոգից, և այսպիսով ամառային շոգի ամենավատ մասն անցավ։ Երբ ձմեռը եկավ, հողը պարուրեց ծիլն իր ջերմ գրկում, և հողն ու ծիլը ամուր գրկեցին միմյանց։ Հողը տաքացրեց ծիլը, և այսպիսով այն վերապրեց տարվա եղանակի սաստիկ ցուրտը՝ անվնաս մնալով ձմեռային փոթորիկներից և ձնաբքերից։ Հողով պատսպարված՝ ծիլը դարձավ խիզախ և երջանիկ․ հողից անձնուրացաբար սնուցված՝ այն դարձավ առողջ և ուժեղ։ Այն ուրախությամբ աճեց՝ երգելով անձրևի տակ, պարելով և օրորվելով քամու տակ։ Ծիլն ու հողը կառչում են միմյանցից…

Տարիներ անցան, և ծիլը վերածվեց մի վեր խոյացող ծառի։ Այն ամուր կանգնեց հողի վրա՝ հաստ ճյուղերով, ծայրերին՝ անթիվ տերևներով։ Ծառի արմատները դեռևս խրված էին հողի մեջ, ինչպես նախկինում, և դրանք այժմ խորը մխրճվեցին ներքևի հողի մեջ։ Հողը, որը ժամանակին պաշտպանել էր փոքրիկ ծիլը, այժմ հիմք էր հզոր ծառի համար։

Արևի լույսի մի շող ընկավ ծառի վրա։ Ծառն օրորեց իր մարմինը, լայն բացեց իր թևերը և խորը շնչեց արևով ողողված օդը։ Գետինը ներքևում շնչեց ծառի հետ համաչափ, և հողը վերածնվեց։ Հենց այդ ժամանակ ճյուղերի արանքից թարմ զեփյուռ փչեց, և ծառը, եռանդով ալեկոծվելով, դողաց հիացմունքից։ Ծառն ու արևի լույսը կառչում են միմյանցից…

Մարդիկ նստեցին ծառի զով ստվերում և վայելեցին թարմ, բուրավետ օդը։ Օդը մաքրեց նրանց սրտերն ու թոքերը, և այն մաքրեց նրանց միջի արյունը, և նրանց մարմիններն այլևս թմրած կամ կաշկանդված չէին։ Մարդիկ և ծառը կառչում են միմյանցից…

Ծլվլացող փոքրիկ թռչունների մի երամ իջավ ծառի ճյուղերին։ Գուցե նրանք իջան այնտեղ՝ գիշատչից խուսափելու կամ բազմանալու և իրենց ձագերին մեծացնելու համար, կամ գուցե պարզապես հանգստանում էին միառժամանակ։ Թռչունները և ծառը կառչում են միմյանցից…

Ծառի արմատները՝ ոլորված և խճճված, խորը խրվեցին հողի մեջ։ Այն իր բնով պատսպարեց հողը քամուց և անձրևից, և մեկնեց իր ճյուղերը՝ պաշտպանելու իր ոտքերի տակ գտնվող հողը։ Ծառն այդպես արեց, որովհետև հողը դրա մայրն էր։ Դրանք սնուցում և պահպանում են միմյանց և երբեք չեն բաժանվի…

Եվ այսպես այս պատմությունն ավարտվում է։ Պատմությունը, որը պատմեցի, սերմի, հողի, ծառի, արևի լույսի, թռչունների և մարդու մասին էր։ Այն ուներ միայն մի քանի տեսարան։ Ի՞նչ զգացումներ թողեց այն ձեր մեջ։ Երբ այսպես եմ խոսում, հասկանո՞ւմ եք, թե ինչ եմ ասում։ (Հասկանում ենք։) Խոսեք ձեր զգացումների մասին։ Ի՞նչ զգացիք այս պատմությունը լսելուց հետո։ Նախ կասեմ ձեզ, որ պատմության բոլոր հերոսներին կարելի է տեսնել և շոշափել․ դրանք իրական բաներ են, ոչ թե փոխաբերություններ։ Ուզում եմ, որ խորհեք Իմ ասածի շուրջ։ Իմ պատմության մեջ ոչ մի խորհրդավոր բան չկա, և կան մի քանի նախադասություններ, որոնք կազմում են պատմության հիմնական կետերը։ (Պատմությունը, որը լսեցինք, գեղեցիկ պատկեր է նկարագրում։ Սերմը կյանք է առնում և աճելիս փորձառաբար ապրում է տարվա չորս եղանակները՝ գարուն, ամառ, աշուն և ձմեռ։ Հողը սնուցում է ծլող սերմը, ինչպես մայրը կաներ։ Այն տաքացնում է ծիլը ձմռանը, որպեսզի կարողանա վերապրել ցուրտը։ Այն բանից հետո, երբ ծիլը վերածվում է ծառի, արևի շողը դիպչում է դրա ճյուղերին՝ մեծ ուրախություն բերելով դրան։ Տեսնում եմ, որ Աստծու արարչագործության բազմության մեջ հողը նույնպես կենդանի է, և որ այն ու ծառը կառչում են միմյանցից։ Ես նաև տեսնում եմ այն մեծ ջերմությունը, որն արևի լույսը շնորհում է ծառին, և տեսնում եմ թռչուններին, թեև սովորական արարածներ են դրանք՝ միավորվող ծառի և մարդկանց հետ կատարյալ ներդաշնակության պատկերի մեջ։ Սրանք այն զգացումներն են, որոնք ունեի իմ սրտում, երբ լսում էի այս պատմությունը․ Ես գիտակցում եմ, որ այս բոլոր բաներն իսկապես կենդանի են։) Լավ է ասված։ Ուրիշ որևէ մեկն ավելացնելու բան ունի՞։ (Սերմի ծլելու և վեր խոյացող ծառ դառնալու մասին այս պատմության մեջ տեսնում եմ Աստծու կողմից ստեղծված բոլոր բաների հրաշքը։ Տեսնում եմ, որ Աստված ստեղծել էր բոլոր բաներն այնպես, որ դրանք սնուցեն և պահպանեն միմյանց, և որ բոլոր բաները կապված են և ծառայում են միմյանց։ Ես տեսնում եմ Աստծու իմաստությունը, Նրա հրաշքը և տեսնում եմ, որ Նա է բոլոր բաների կյանքի աղբյուրը։)

Այն ամենը, ինչի մասին հենց նոր խոսեցի, մի բան է, որը նախկինում տեսել եք։ Գիտեք, թե ինչ է սերմը, այնպես չէ՞։ Այն վերածվում է ծառի, և թեև գուցե ի վիճակի չլինես տեսնելու գործընթացի յուրաքանչյուր մանրամասնություն, գիտես, որ դա տեղի է ունենում, այնպես չէ՞։ Գիտեք նաև հողի և արևի լույսի մասին։ Ծառի վրա թառած թռչունների պատկերը մի բան է, որ բոլորը տեսել են, ճի՞շտ է։ Իսկ տեսե՞լ եք մարդկանց, որոնք զովանում են ծառի ստվերում։ (Այո՛։) Ուստի, երբ այս բոլոր բաները մեկ պատկերի մեջ են, ի՞նչ զգացում է առաջացնում այդ պատկերը։ (Ներդաշնակության զգացում։) Նման պատկերի մեջ արդյո՞ք դրանում գոյություն ունեցող յուրաքանչյուր բան գալիս է Աստծուց։ (Այո՛։) Քանի որ դրանք գալիս են Աստծուց, Աստված գիտի այս բոլոր տարբեր բաների երկրային գոյության արժեքն ու նշանակությունը։ Երբ Աստված ստեղծեց բոլոր բաները, երբ դասակարգեց և ստեղծեց յուրաքանչյուր բան, դա արեց մտադրությամբ․ և երբ Նա ստեղծեց այդ բաները, յուրաքանչյուրը տոգորված էր կյանքով։ Միջավայրը, որը Նա ստեղծեց մարդկության ողջ մնալու համար, ինչպես նոր նկարագրվեց մեր պատմության մեջ, այնպիսին է, որտեղ սերմերն ու հողը կառչում են միմյանցից, որտեղ հողը կարող է սնուցել սերմերը, և սերմերը կապված են հողին։ Այս հարաբերությունը սահմանվել է Աստծու կողմից հենց ամենասկզբում՝ Նրա արարչագործության ժամանակ։ Ծառի, արևի լույսի, թռչունների և մարդկանց տեսարանը այն կենսամիջավայրի պատկերում է, որն Աստված ստեղծել է մարդկության համար։ Նախ՝ ծառը չի կարող լքել հողը, ոչ էլ կարող է լինել առանց արևի լույսի։ Ուստի, ո՞րն էր Աստծու նպատակը ծառը ստեղծելիս։ Կարո՞ղ ենք ասել, որ այն նախատեսված է միայն հողի համար։ Կարո՞ղ ենք ասել, որ այն նախատեսված է միայն թռչունների համար։ Կարո՞ղ ենք ասել, որ այն նախատեսված է միայն մարդկանց համար։ (Ո՛չ։) Ո՞րն է նրանց միջև կապը։ Նրանց միջև կապը փոխադարձ սնուցման, պահպանման և անբաժանելիության հարաբերություն է։ Այսինքն՝ հողի, ծառի, արևի լույսի, թռչունների և մարդկանց միջև կա վերապրելու համար միմյանցից կախված լինելու և միմյանց սնուցելու հարաբերություն։ Ծառը պաշտպանում է հողը, իսկ հողը սնուցում է ծառը․ արևի լույսն ապահովում է ծառը, մինչդեռ ծառը թարմ օդ է ստանում արևի լույսից և մեղմացնում արևի կիզիչ շոգը հողի վրա։ Ի վերջո ո՞վ է շահում սրանից։ Մարդկությունն է, այնպես չէ՞։ Սա Աստծու կողմից այն միջավայրի ստեղծման սկզբունք և սկզբնական մտադրություն է, որտեղ բնակվում է մարդկությունը։ Թեև այս պատկերը պարզ է թվում, այն իր մեջ պարունակում է Աստծու իմաստությունն ու Նրա մտադրությունը։ Մարդկությունը չի կարող ապրել առանց հողի կամ առանց ծառերի, առավել ևս՝ առանց թռչունների և արևի լույսի։ Մի՞թե այդպես չէ։ Թեև սա պարզապես պատմություն է, այն ծառայում է որպես մանրակերպ այն բանի, թե ինչպես Աստված ստեղծեց երկինքներն ու երկիրը և բոլոր բաները՝ մարդկությանը շնորհելու մի միջավայր, որտեղ նա կարող է ողջ մնալ։

Աստված ստեղծեց երկինքներն ու երկիրը և բոլոր բաները, ինչպես նաև բնակվելու միջավայր հենց մարդկության համար։ Նախ՝ հիմնական կետը, որին անդրադարձավ մեր պատմությունը, բոլոր բաների փոխադարձ սնուցումն ու պահպանումն է․ բոլոր բաների փոխադարձ կախվածությունը ողջ մնալու համար։ Այս սկզբունքի ներքո մարդկության կենսամիջավայրը կարող է պաշտպանվել, և մարդկությունն այսպիսով կարող է շարունակել վերապրել։ Այս կենսամիջավայրի շնորհիվ մարդկությունը կարող է բարգավաճել և բազմանալ։ Պատկերը, որը տեսանք, ծառի, հողի, արևի լույսի, թռչունների և մարդկանց միասնությունն էր։ Մի՞թե Աստված այս պատկերի մեջ էր։ Մարդը չտեսավ Նրան այնտեղ։ Բայց մարդը տեսավ բոլոր բաների միջև փոխադարձ սնուցման և պահպանման օրենքը․ այս օրենքի մեջ կարելի է տեսնել Աստծու գոյությունն ու գերիշխանությունը։ Աստված օգտագործում է նման սկզբունք և նման օրենք՝ պահպանելու բոլոր բաների վերապրելն ու գոյությունը։ Այս կերպ Նա ապահովում է բոլոր բաներին և մարդկությանը։ Արդյո՞ք այս պատմությունը կապված է մեր հիմնական թեմայի հետ։ Մակերեսորեն թվում է, թե այն ոչ մի կապ չունի, բայց իրականում օրենքները, որոնք Աստված ստեղծել էր բոլոր բաների համար, և նույնիսկ Նրա գերիշխանությունը բոլոր բաների վրա, կենսական նշանակություն ունեն և անբաժանելի են այն փաստից, որ Աստված բոլոր բաների կյանքի աղբյուրն է։ Հիմա գնահատում եք սրա մի մասը, այնպես չէ՞։

Աստված ղեկավարում է այն օրենքները, որոնցով գործում են բոլոր բաները․ Նա ղեկավարում է այն օրենքները, որոնցով ապրում են բոլոր բաները, ղեկավարում է բոլոր բաները և թույլ է տալիս, որ դրանք և՛ սնուցեն, և՛ պահպանեն միմյանց, որպեսզի չկորչեն կամ չանհետանան։ Միայն այսպես մարդկությունը կարող է շարունակել ապրել․ միայն այսպես կարող են ապրել Աստծու ուղղորդման ներքո նման միջավայրում։ Գործողության այս օրենքները գտնվում են Աստծու գերիշխանության տակ, և ոչ ոք չի կարող միջամտել դրանց, ոչ էլ կարող է փոխել դրանք։ Միայն Աստված Ինքը գիտի այս օրենքները, և միայն Աստված Ինքն է կառավարում դրանք։ Երբ ծառերը կծլեն, երբ անձրև կգա, որքան ջուր և որքան սննդանյութեր հողը կտա բույսերին, որ տարվա եղանակին տերևները կթափվեն, որ տարվա եղանակին ծառերը պտուղ կտան, որքան սննդանյութեր արևի լույսը կտա ծառերին, ինչ կարտաշնչեն ծառերը արևի լույսով սնվելուց հետո. այս բոլոր բաները կանխորոշվել էին Աստծու կողմից, երբ ստեղծեց բոլոր բաները։ Ոչ ոք չի կարող խախտել այս օրենքները։ Այն բաները, որոնք Աստված ստեղծեց, լինեն դրանք կենդանի, թե մարդու աչքերում անկենդան, գտնվում են Նրա ձեռքում, որտեղ Նա վերահսկում է դրանք և գերիշխանություն ունի դրանց նկատմամբ։ Ոչ ոք չի կարող փոխել կամ խախտել այս օրենքները։ Այսինքն՝ երբ Աստված ստեղծեց բոլոր բաները, կանխորոշեց այս ամենը․ առանց հողի ծառը չէր կարող արմատներ գցել, ծլել և աճել, եթե հողը ծառեր չունենար, ապա այն կչորանար, ծառը պետք է դառնար թռչունների տունը և մի վայր, որտեղ նրանք կարող են պատսպարվել քամուց։ Կարո՞ղ է արդյոք ծառն ապրել առանց հողի։ Բացարձակապես ոչ։ Կարո՞ղ էր արդյոք այն ապրել առանց արևի կամ անձրևի։ Նույնպես չէր կարող։ Այս բոլոր բաները մարդկության համար են, մարդկության ողջ մնալու համար։ Ծառից մարդը թարմ օդ է ստանում, և մարդն ապրում է հողի վրա, որին ծառն է պաշտպանում։ Մարդը չի կարող ապրել առանց արևի լույսի կամ տարբեր կենդանի էակների։ Այս հարաբերությունները բարդ են, բայց պարզապես հիշեք սա․ բոլոր բաների համար Աստծու կողմից ստեղծված այս օրենքն այն է, որ դրանք սնուցում և պահպանում են միմյանց և կախված են միմյանցից վերապրելու համար։ Այլ կերպ ասած՝ յուրաքանչյուր բան, որ Նա ստեղծել է, ունի արժեք և նշանակություն իր գոյության մեջ։ Եթե Աստված ստեղծեր մի բան առանց նշանակության, Աստված կաներ այնպես, որ դա անհետանար։ Սա այն մեթոդներից մեկն է, որն Աստված օգտագործում է բոլոր բաներին ապահովելու համար։ Ինչի՞ն է վերաբերում «ապահովել» բառը այս պատմության մեջ։ Արդյո՞ք Աստված ամեն օր ջրում է ծառը։ Արդյո՞ք ծառը շնչելու համար Աստծու օգնության կարիքն ունի։ (Ո՛չ։) «Ապահովել»-ն այստեղ վերաբերում է Աստծու կողմից բոլոր բաների կառավարմանը դրանց ստեղծումից հետո․ բավական է, որ Աստված կառավարի դրանք օրենքները հաստատելուց հետո։ Երբ սերմը ցանվում է հողի մեջ, ծառն ինքն իրեն աճում է։ Դրա աճի պայմանները բոլորը ստեղծվել էին Աստծու կողմից․ արևի լույս, ջուր, հող, օդ և շրջակա միջավայր, քամի, եղյամ, ձյուն, անձրև և տարվա չորս եղանակները․ սրանք այն պայմաններն են, որոնք ծառին անհրաժեշտ են ապրելու համար, և սրանք այն բաներն են, որոնք Աստված պատրաստել է։ Ուստի, արդյո՞ք Աստված այս կենսամիջավայրի աղբյուրն է։ (Այո՛։) Մի՞թե Աստված պետք է ամեն օր հաշվի ծառերի վրայի յուրաքանչյուր տերևը։ Ո՛չ։ Ոչ էլ Աստված կարիք ունի օգնելու ծառին շնչել կամ ամեն օր արթնացնելու արևի լույսը՝ ասելով՝ «Հիմա ժամանակն է շողալու ծառերի վրա»։ Նա կարիք չունի դա անելու։ Արևի լույսն ինքն իրեն շողում է, երբ շողալու ժամանակն է՝ օրենքներին համապատասխան․ այն հայտնվում է և շողում ծառի վրա, և ծառը կլանում է արևի լույսը, երբ դրա կարիքն ունի, իսկ երբ չունի, ծառը դեռևս ապրում է օրենքների շրջանակներում։ Գուցե ի վիճակի չլինեք հստակ բացատրելու այս երևույթը, բայց բոլորը կարող են տեսնել և ընդունել այս փաստը։ Այն ամենը, ինչ պետք է անես, ընդունելն է, որ այն օրենքները, որոնք կառավարում են բոլոր բաների վերապրելը, գալիս են Աստծուց, և իմանալը, որ բոլոր բաների աճն ու գոյությունը գտնվում են Աստծու գերիշխանության տակ։

Հիմա, մի՞թե այս պատմությունը պարունակում է այն, ինչ մարդիկ անվանում են «փոխաբերություն»։ Մի՞թե դա անձնավորում է։ (Ո՛չ։) Այն, ինչ ասել եմ, փաստ է։ Յուրաքանչյուր տեսակի կենդանի բան, այն ամենը, ինչ կյանք ունի, գտնվում է Աստծու գերիշխանության տակ․ յուրաքանչյուր կենդանի բան տոգորվել էր կյանքով, երբ ստեղծվել էր։ Այս կյանքը գալիս է Աստծուց, և յուրաքանչյուր կենդանի բան հետևում է իր սեփական կյանքի ընթացքին և իր սեփական կանոններին։ Սա չի պահանջում, որ մարդը փոխի այն, ոչ էլ պահանջում է մարդու օգնությունը․ սա այն ուղիներից մեկն է, որով Աստված ապահովում է բոլոր բաներին։ Հասկանում եք, այնպես չէ՞։ Կարծո՞ւմ եք արդյոք, որ այս մասին մարդկանց անհրաժեշտ է գիտելիք ունենալ։ (Այո՛։) Ուստի, արդյո՞ք այս պատմությունը որևէ կապ ունի կենսաբանության հետ։ Մի՞թե այն ինչ-որ կերպ կապված է գիտելիքի ոլորտի կամ ուսման ճյուղի հետ։ Մենք կենսաբանություն չենք քննարկում և հաստատ կենսաբանական հետազոտություն չենք անցկացնում։ Ո՞րն է մեր զրույցի հիմնական գաղափարը։ (Աստված բոլոր բաների կյանքի աղբյուրն է։) Ի՞նչ եք տեսել արարչագործության մեջ։ Տեսե՞լ եք ծառեր։ Տեսե՞լ եք հողը։ (Այո՛։) Տեսել եք արևի լույսը, այնպես չէ՞։ Տեսե՞լ եք ծառերի վրա թառած թռչունների։ (Տեսել ենք։) Արդյո՞ք մարդկությունը երջանիկ է՝ ապրելու նման միջավայրում։ (Այո՛։) Այսինքն՝ Աստված օգտագործում է բոլոր բաները՝ այն բաները, որոնք ստեղծել է, պահպանելու և պաշտպանելու այն տունը, որտեղ բնակվում է մարդկությունը՝ դրանով իսկ ապահովելով մարդկությանը և բոլոր բաներին։

Ինչպե՞ս եք հավանում այս զրույցի ոճը, այն ձևը, որով հաղորդակցվում եմ։ (Հեշտ է հասկանալ, և կան բազմաթիվ իրական կյանքից վերցրած օրինակներ։) Այսպես խոսելն ապահովում է, որ այս խոսքերը դատարկ չհնչեն, այնպես չէ՞։ Ուրեմն, մի՞թե այս պատմությունն անհրաժեշտ է մարդկանց համար՝ հասկանալու, որ Աստված բոլոր բաների կյանքի աղբյուրն է։ (Այո՛։) Այդ դեպքում եկեք անցնենք մեր հաջորդ պատմությանը։ Հաջորդ պատմությունը բովանդակությամբ մի փոքր տարբերվում է, և կենտրոնը նույնպես մի փոքր տարբերվում է։ Այն ամենը, ինչ հայտնվում է այս պատմության մեջ, մի բան է, որը մարդիկ կարող են տեսնել իրենց աչքերով Աստծու արարչագործության մեջ։ Դեռևս կպատմեմ այն ձեզ պատմության ձևով։ Լուռ լսեք և խորհեք այն մասին, թե ինչ եմ խոսում։ Պատմությունից հետո ձեզ մի քանի հարց կտամ՝ տեսնելու, թե որքան եք հասկացել։ Այս պատմության հերոսներն են մեծ լեռը, փոքրիկ առվակը, կատաղի քամին և հսկայական ալիքը։

Պատմություն 2․ Մեծ լեռը, փոքրիկ առվակը, կատաղի քամին և հսկայական ալիքը

Կար մի փոքրիկ առվակ, որը հոսում էր՝ ոլորվելով այս ու այն կողմ ի վերջո հասնելով մի մեծ լեռան ստորոտին։ Լեռը փակեց փոքրիկ առվակի ուղին, ուստի առվակն իր թույլ, փոքրիկ ձայնով ասաց լեռանը. «Խնդրում եմ, թույլ տուր անցնել։ Կանգնել ես ճանապարհիս և փակում ես իմ առաջ տանող ուղին»։ «Ո՞ւր ես գնում»,-հարցրեց լեռը։ «Տունս եմ փնտրում»,-պատասխանեց առվակը։ «Լա՛վ, շարունակիր և հոսիր հենց վրայովս»։ Բայց փոքրիկ առվակը չափազանց թույլ էր ու չափից ավելի երիտասարդ, ուստի այն ոչ մի կերպ չէր կարող հոսել նման մեծ լեռան վրայով։ Դա կարող էր շարունակել հոսել այնտեղ միայն լեռան ստորոտով…

Մի կատաղի քամի սուրաց՝ ավազ ու բեկորներ բերելով այնտեղ, որտեղ կանգնած էր լեռը։ Քամին մռնչաց լեռան վրա. «Ճանապարհից մի կո’ղմ քաշվիր»։ «Ո՞ւր ես գնում»,-հարցրեց լեռը։ «Ուզում եմ անցնել լեռան մյուս կողմը»,-ի պատասխան ոռնաց քամին։ «Լա՛վ, եթե կարողանաս կոտրել մեջքս, ապա կարող ես գնալ»։ Կատաղի քամին նորից ու նորից ոռնաց, բայց որքան էլ մռնչաց ու պայքարեց, չկարողացավ կոտրել լեռան մեջքը։ Քամին հոգնեց, կանգ առավ և պատրաստվեց հանգստանալու։ Մինչդեռ լեռան մյուս կողմում մեղմ զեփյուռներ էին փչում մեկը մյուսի հետևից՝ հաճույք պատճառելով այնտեղի մարդկանց։ Սա լեռան ողջույնն էր մարդկանց…

Ծովափին օվկիանոսի ցայտքը մեղմորեն բախվում էր քարքարոտ ափին։ Հանկարծ մի հսկայական ալիք բարձրացավ և ոռնալով շարժվեց դեպի լեռը։ «Մի կո՛ղմ քաշվիր»,-գոռաց հսկայական ալիքը։ «Ո՞ւր ես գնում»,-հարցրեց լեռը։ Անկարող լինելով կանգնեցնել իր առաջընթացը՝ ալիքը մռնչաց, «Ես ընդարձակում եմ տարածքս։ Ուզում եմ պարզել թևերս»։ «Լա՛վ, եթե կարողանաս անցնել գագաթիս վրայով, թույլ կտամ անցնել»։ Մեծ ալիքը որոշ չափով նահանջեց, ապա նորից խոյացավ դեպի լեռը։ Բայց որքան էլ փորձեց, չկարողացավ անցնել լեռան գագաթի վրայով։ Ալիքը կարող էր միայն դանդաղորեն ետ գլորվել դեպի ծով…

Հազարավոր տարիներ փոքրիկ առվակը մեղմորեն հոսում էր լեռան ստորոտի շուրջը։ Հետևելով լեռան ցուցումներին՝ փոքրիկ առվակը վերադարձավ տուն՝ միանալով գետին, որն էլ իր հերթին միացավ ծովին։ Լեռան խնամքի ներքո փոքրիկ առվակը երբեք չկորցրեց իր ճանապարհը։ Առվակն ու լեռը սնուցում և պահպանում էին միմյանց, զսպում էին միմյանց և վերապրելու համար գոյություն ունեին փոխադարձ կախվածության վիճակում։

Հազարավոր տարիներ կատաղի քամին ոռնում էր, իր սովորության համաձայն։ Այն դեռ հաճախ էր գալիս «այցելելու» լեռանը՝ իր պոռթկումների մեջ պտտվող ավազի մեծ հորձանուտներով։ Սպառնում էր լեռանը, բայց երբեք չկոտրեց նրա մեջքը։ Քամին ու լեռը սնուցում և պահպանում էին միմյանց, զսպում էին միմյանց և վերապրելու համար գոյություն ունեին փոխադարձ կախվածության վիճակում։

Հազարավոր տարիներ հսկայական ալիքը երբեք կանգ չառավ հանգստանալու և անողոքաբար առաջ էր շարժվում՝ շարունակաբար ընդարձակելով իր տարածքը։ Այն նորից ու նորից ոռնում և խոյանում էր դեպի լեռը, սակայն լեռը երբեք ոչ մի քայլ անգամ տեղից չէր շարժվում։ Լեռը հսկում էր ծովը, և այսպիսով ծովի արարածները կարողանում էին բազմանալ ու բարգավաճել։ Ալիքն ու լեռը սնուցում և պահպանում էին միմյանց, զսպում էին միմյանց և վերապրելու համար գոյություն ունեին փոխադարձ կախվածության վիճակում։

Այսպիսով մեր պատմությունն ավարտվում է։ Նախ ասացե՛ք Ինձ, ինչի՞ մասին էր այս պատմությունը։ Սկզբում կար մի մեծ լեռ, փոքրիկ առվակ, կատաղի քամի և հսկայական ալիք։ Ի՞նչ պատահեց առաջին հատվածում փոքրիկ առվակի և մեծ լեռան հետ։ Ինչո՞ւ Ես ընտրեցի առվակի և լեռան մասին խոսելը։ (Լեռան խնամքի ներքո առվակը երբեք չէր կորցնում իր ճանապարհը։ Վերապրելու համար նրանք կախված էին միմյանցից։) Կասե՞ք, արդյոք լեռը պաշտպանում էր, թե՞ խոչընդոտում փոքրիկ առվակին։ (Այն պաշտպանում էր դրան։) Բայց մի՞թե չէր խոչընդոտում դրան։ Լեռն ու առվակը հոգ էին տանում միմյանց մասին. լեռը պաշտպանում էր առվակին և նաև խոչընդոտում նրան։ Լեռը պաշտպանում էր առվակին, երբ այն միանում էր գետին, բայց նաև խոչընդոտում նրան, որպեսզի թույլ չտա հոսել ուր պատահի և ջրհեղեղներ առաջացնել ամենուր, որպեսզի ջրի այս փոքրիկ զանգվածը աղետ չբերի մարդկանց։ Մի՞թե այս հատվածը դրա մասին չէր։ Շնորհիվ լեռան պաշտպանության և առվակի համար որպես պատնեշ ծառայելու՝ մարդկանց տները պահպանվել էին։ Ապա լեռան ստորոտում փոքրիկ առվակը միացավ գետին և շարունակեց հոսել դեպի ծովը։ Մի՞թե սա այն օրենքը չէ, որը կառավարում է առվակի վերապրումը։ Ի՞նչը հնարավորություն տվեց առվակին միանալ գետին ու ծովին։ Մի՞թե դա լեռը չէր։ Առվակն ապավինում էր լեռան պաշտպանությանն ու դրա խոչընդոտելուն։ Ուստի, մի՞թե սա գլխավոր իմաստը չէ։ Տեսնո՞ւմ ես սրանում լեռների կարևորությունը ջրի համար։ Մի՞թե այս մեծ ու փոքր լեռները ստեղծելիս Աստված Իր նպատակն ուներ։ (Այո՛։) Այս կարճ հատվածը, որտեղ միայն փոքրիկ առվակն ու մեծ լեռն են, թույլ է տալիս տեսնել Աստծու կողմից արարված այս երկու բաների գոյության արժեքն ու նշանակությունը՝ ցույց տալով նաև դրանց վրա Նրա իշխանության իմաստությունն ու մտադրությունը։ Մի՞թե դա այդպես չէ։

Ինչի՞ մասին էր պատմության երկրորդ հատվածը։ (Կատաղի քամու և մեծ լեռան։) Քամին լավ բա՞ն է։ (Այո՛։) Պարտադիր չէ. երբեմն քամին չափազանց ուժեղ է լինում և աղետ է առաջացնում։ Ինչպե՞ս կզգայիր, եթե ստիպված լինեիր կանգնել կատաղի քամու տակ։ Կախված է դրա ուժգնությունից։ Եթե երեք կամ չորս բալանոց քամի լիներ, տանելի կլիներ։ Առավելագույնը՝ մարդը կարող էր դժվարանալ բաց պահել իր աչքերը։ Բայց եթե քամին ավելի կատաղի դառնար ու վերածվեր պտտահողմի, կկարողանայի՞ր արդյոք դիմանալ դրան։ Չէիր կարողանա։ Ուստի սխալ է ասել, որ քամին միշտ լավ է մարդկանց համար, կամ որ այն միշտ վատ է նրանց համար, որովհետև սա կախված է դրա ուժգնությունից։ Ուրեմն, ո՞րն է լեռան գործառույթն այստեղ։ Մի՞թե դրա գործառույթը քամին զտելը չէ։ Ինչի՞ է վերածում լեռը կատաղի քամին։ (Զեփյուռի։) Ուրեմն, այն միջավայրում, որտեղ բնակվում են մարդիկ, արդյո՞ք մարդկանց մեծ մասը փոթորիկներ է փորձառաբար ապրում, թե՞ զեփյուռներ։ (Զեփյուռներ։) Մի՞թե սա Աստծու նպատակներից մեկը չէր, լեռներ արարելիս Նրա մտադրություններից մեկը։ Եթե ավազ ու քարեր քշող կատաղի քամիները միշտ պատուհասեին մարդկանց՝ անարգել և անզտելի, ինչպիսի՞ն կլիներ մարդու կենսամիջավայրը։ Մի՞թե ավազն ու քարերն ամենուր չէին թռչի՝ անհնար դարձնելով մարդկանց գետնի վրա մնալը։ Նրանք կարող էին հարված ստանալ քարերից, կամ նրանց աչքերը ավազ լցվեր այնպես, որ չկարողանային տեսնել, կարող էին վայր ընկնել կամ քամուց օդ բարձրանալ, կամ տները կարող էին ավերվել․ ամեն տեսակ աղետներ կարող էին պատահել։ Սակայն կա՞ արդյոք արժեք կատաղի քամու գոյության մեջ։ Ես ասացի, որ այն վատն է, ուստի կարելի է կարծել, թե այն արժեք չունի, բայց արդյո՞ք այդպես է։ Մի՞թե այն արժեք չունի, երբ վերածվում է զեփյուռի։ Ինչի՞ կարիք ունեն մարդիկ ամենից շատ, երբ զգում են, որ եղանակը խոնավ է կամ օդը՝ խեղդող։ Նրանք թեթև զեփյուռի կարիք ունեն, որը մեղմորեն ու դանդաղ կփչի իրենց վրա՝ թարմացնելով նրանց և պարզեցնելով նրանց միտքը, սրելով նրանց մտածողությունը, հիանալի կերպով վերականգնելով և բարելավելով նրանց հոգեվիճակը։ Ուրեմն, օրինակ՝ բոլորդ նստած եք մի սենյակում, որտեղ շատ մարդիկ կան, և օդը ծանր է. ինչի՞ կարիք ունեք ամենից շատ։ (Թեթև զեփյուռի։) Երբ մարդիկ գնում են մի վայր, որտեղ օդը հատկապես պղտոր է, այնտեղի օդի մեջ որոշ կեղտոտ բաներ կան։ Սա հանգեցնում է նրան, որ մարդու մտածողությունը դանդաղում է, արյան շրջանառությունը՝ նվազում, իսկ մտքի պարզությունը՝ պակասում։ Սակայն մի փոքր շարժումն ու շրջանառությունը թարմացնում են օդը, և մարդիկ իրենց այլ կերպ են զգում մաքուր օդում։ Թեև փոքրիկ առվակը կարող էր աղետ առաջացնել, և կատաղի քամին կարող էր աղետ առաջացնել, լեռան գոյությունն այս վտանգները վերածում է մարդկանց օգուտ բերող բաների։ Այդպե՞ս չէ։

Ինչի՞ մասին էր պատմության երրորդ հատվածը։ (Մեծ լեռան և հսկայական ալիքի։) Մեծ լեռան և հսկայական ալիքի։ Այս հատվածի գործողությունները տեղի են ունենում ծովափին՝ լեռան ստորոտում։ Մենք տեսնում ենք լեռը, օվկիանոսի ցայտքը և հսկայական ալիքը։ Ի՞նչ է լեռն ալիքի համար այս դեպքում։ (Պաշտպան և պատնեշ։) Այն երկակի բնույթ ունի՝ և՛ որպես պաշտպան, և՛ որպես պատնեշ։ Որպես պաշտպան՝ դրա նպատակն է թույլ չտալ, որ այս ծովն անհետանա, որպեսզի դրանում ապրող արարածները կարողանան բազմանալ ու բարգավաճել։ Որպես պատնեշ՝ դրա նպատակն է թույլ չտալ, որ այս ծովի ջրերը՝ ջրի այս զանգվածը, դուրս գան ափերից և հեղեղեն ամենուր՝ վնաս ու ավերածություն պատճառելով մարդկանց տներին։ Ուստի կարող ենք ասել, որ մեծ լեռը և՛ պաշտպան է, և՛ պատնեշ հսկայական ալիքի համար։

Սա է մեծ լեռան ու փոքրիկ առվակի, մեծ լեռան ու կատաղի քամու, և մեծ լեռան ու հսկայական ալիքի միջև գոյություն ունեցող միմյանց սնուցելու և պահպանելու, միմյանց զսպելու և վերապրելու համար միմյանցից կախված լինելու նշանակությունը։ Այս բաները, որոնք արարել է Աստված, բոլորն ունեն կանոն և օրենք իրենց վերապրելու համար։ Ուստի Աստծու ի՞նչ գործեր տեսաք այս պատմության մեջ։ Մի՞թե Աստված դադարել է կառավարել բոլոր բաները դրանք արարելուց հետո։ Արդյո՞ք Նա սահմանեց օրենքները և որոշեց բոլոր բաների գործելակերպը՝ միայն թե դրանից հետո դրանց բախտի քմահաճույքին թողնելու համար։ Մի՞թե այդպես եղավ։ (Ո՛չ։) Ապա ի՞նչ եղավ։ Աստված դեռ կառավարում է դրանք։ Նա կառավարում է ջուրը, քամին և ալիքները՝ թույլ չտալով, որ դրանք մոլեգնեն, թույլ չտալով, որ դրանք վնաս կամ ավերածություն պատճառեն այն տներին, որտեղ ապրում են մարդիկ։ Դրա շնորհիվ ցամաքի վրա ապրող մարդիկ կարող են շարունակել բազմանալ ու բարգավաճել։ Սա նշանակում է, որ երբ Նա արարեց բոլոր բաները, Աստված որոշեց դրանց ողջ մնալու օրենքները։ Երբ Աստված ստեղծեց յուրաքանչյուր բան, բացի մարդկությանն օգուտ բերելն ապահովելուց, Նա նաև պետք է կառավարեր այն, որպեսզի այն անհանգստություն չպատճառեր մարդկությանը կամ աղետ չբերեր նրան։ Եթե չլիներ Աստծու կառավարումը, մի՞թե ջրերն անզուսպ չէին հոսի։ Մի՞թե քամին անզուսպ չէր փչի։ Մի՞թե դրանք կկառավարվեին օրենքներով։ Եթե Աստված չկառավարեր դրանք, ոչ մի օրենք չէր կառավարի դրանք, և քամին վայրագորեն կփչեր, իսկ ջրերն անզուսպ կլինեին ու ջրհեղեղներ կառաջացնեին։ Եթե հսկայական ալիքը լեռից բարձր լիներ, կկարողանա՞ր արդյոք ծովը գոյություն ունենալ։ Չէ՛ր կարողանա։ Եթե լեռն ալիքից բարձր չլիներ, ծովը գոյություն չէր ունենա, իսկ լեռը կկորցներ իր գոյության արժեքն ու նշանակությունը։

Տեսնո՞ւմ եք արդյոք Աստծու իմաստությունն այս երկու պատմություններում։ Աստված արարեց բոլոր բաները, Նա իշխանություն ունի բոլոր բաների նկատմամբ, կառավարում է բոլոր բաները և ապահովում է բոլոր բաները։ Գոյություն ունեցող բոլոր բաների մեջ Նա զննում է ամեն մի բանի յուրաքանչյուր շարժում, խոսք և գործողություն։ Այդպես էլ Աստված զննում է յուրաքանչյուր անկյուն, որտեղ ապրում է մարդկությունը։ Ուստի Աստծու արարած բոլոր բաների վերաբերյալ Նա հիմնովին և բացարձակ հստակությամբ գիտի դրանց գործառույթը, բնությունը, վերապրելու օրենքները, դրանց վերապրելու նշանակությունը և գոյության արժեքը։ Աստծու կողմից արարված բոլոր բաները՝ մի՞թե կարծում եք, թե Նա կարիք ունի ուսումնասիրելու դրանք կառավարող օրենքները։ Արդյո՞ք Աստված կարիք ունի ուսումնասիրելու մարդկային գիտելիքը կամ գիտությունը՝ դրանք քննելու և հասկանալու համար։ (Ո՛չ։) Կա՞ արդյոք մարդկության մեջ մեկը, որն ունի այնպիսի ուսում և գիտակություն, որ հասկանա բոլոր բաներն այնպես, ինչպես Աստված։ Չկա, այնպե՞ս չէ։ Կա՞ն արդյոք աստղագետներ կամ կենսաբաններ, որոնք ճշմարտապես հասկանում են այն օրենքները, որոնցով բոլոր բաներն ապրում և աճում են։ Կարո՞ղ են արդյոք նրանք ճշմարտապես հասկանալ յուրաքանչյուր բանի գոյության արժեքը։ (Ո՛չ, չեն կարող։) Պատճառն այն է, որ բոլոր բաները արարվել են Աստծու կողմից, և որքան շատ, կամ որքան խորը, կամ որքան երկար էլ մարդկությունն ուսումնասիրի այս գիտելիքը, երբեք չի կարողանա ըմբռնել Աստծու կողմից բոլոր բաների արարման խորհուրդը կամ նպատակը։ Մի՞թե դա այդպես չէ։ Ուրեմն, մինչ այժմ մեր քննարկումից զգո՞ւմ եք, որ մասնակի հասկացողություն եք ձեռք բերել «Աստված բոլոր բաների կյանքի աղբյուրն է» արտահայտության ճշմարիտ իմաստի վերաբերյալ։ (Այո՛։) Ես գիտեի, որ երբ նշեի այս թեման՝ «Աստված բոլոր բաների կյանքի աղբյուրն է», շատերն անմիջապես կմտածեին՝ «Աստված ճշմարտություն է, և Աստված Իր խոսքն է օգտագործում մեզ ապահովելու համար», և ոչինչ թեմայի իմաստի այդ մակարդակից այն կողմ։ Ոմանք գուցե նույնիսկ զգան, որ Աստծու կողմից մարդկային կյանքի, ամենօրյա ուտելիքի ու խմելիքի և ամենօրյա յուրաքանչյուր անհրաժեշտության ապահովումը չի համարվում որպես Նրա կողմից մարդուն ապահովել։ Մի՞թե չկան մարդիկ, որոնք այսպես են զգում։ Որպեսզի թույլ տա մարդկությանը ողջ մնալ և բնականոն ապրել, Աստված ստեղծեց այս ամենը․ մի՞թե Նրա մտադրությունն ակնհայտ չէ։ Աստված պահպանում է այն միջավայրը, որտեղ ապրում են մարդիկ, և Նա ապահովում է այն բոլոր բաները, որոնք անհրաժեշտ են մարդկությանն իր վերապրելու համար։ Ավելին՝ Նա կառավարում է բոլոր բաները և իշխանություն ունի դրանց նկատմամբ։ Այս ամենը թույլ է տալիս մարդկությանը բնականոն ապրել, բարգավաճել և բազմանալ․ հենց այս կերպ է Աստված ապահովում բոլոր բաները և մարդկությանը։ Արդյո՞ք մարդիկ կարիք ունեն ճանաչելու և հասկանալու այս բաները։ Գուցե ոմանք ասեն՝ «Այս թեման չափազանց հեռու է ճշմարիտ Աստծու Իրեն մասին մեր գիտությունից, և մենք չենք ուզում իմանալ սա, որովհետև միայն հացով չենք ապրում, այլ փոխարենն ապրում ենք Աստծու խոսքով»։ Արդյո՞ք այս խոսքերը ճիշտ են։ (Ո՛չ։) Ինչո՞ւ են դրանք սխալ։ Ասացե՛ք Ինձ, կարո՞ղ եք Աստծու մասին լիարժեք հասկացողություն ունենալ, եթե ունեք միայն գիտություն այն բաների մասին, որոնք Աստված ասել է։ Եթե միայն ընդունեք Աստծու գործը և ընդունեք Աստծու դատաստանն ու հանդիմանությունը, կարո՞ղ եք Աստծու մասին լիարժեք հասկացողություն ունենալ։ Աստծուն հասկանալու համար պարզապես պետք է իմանաք Աստծու բնույթի մի մասը, Աստծու իշխանության մի մասը, և ապա ձեռք բերած կլինեք Աստծու մասին հասկացողություն. արդյոք այս պնդումը ճի՞շտ է։ (Ո՛չ։) Աստծու գործերը սկսվեցին բոլոր բաների Նրա արարմամբ և շարունակվում են այսօր․ Աստծու գործերը ներկա են բոլոր ժամանակներում, ամեն ակնթարթ։ Եթե մեկը կարծում է, որ Աստված գոյություն ունի միայն այն պատճառով, որ ընտրել է մարդկանց մի խումբ՝ նրանց վրա Իր գործը կատարելու և փրկելու համար, և որ ուրիշ ոչինչ կապ չունի Աստծու հետ՝ ո՛չ Նրա իշխանությունը, ո՛չ Նրա ինքնությունը, ո՛չ էլ Նրա գործերը, ապա կարելի՞ է արդյոք համարել, որ նա Աստծու մասին ճշմարիտ գիտություն ունի։ Երբ մեկը, ով ենթադրաբար Աստծու մասին գիտություն ունի, միակողմանիորեն սահմանափակում է Նրա գործերը մարդկանց մի խմբով, արդյո՞ք սա ճշմարիտ գիտություն է Աստծու մասին։ Մի՞թե նման գիտությունը չի ժխտում Աստծու կողմից բոլոր բաների արարումը և դրանց վրա Նրա գերիշխանությունը։ Ոմանք չեն ցանկանում առնչվել այս կետի հետ՝ փոխարենն իրենք իրենց մտածելով՝ «Աստծու գերիշխանությունը բոլոր բաների վրա՝ չեմ տեսել դա։ Դա այնքան հեռու է ինձնից, և չեմ ուզում հասկանալ այն։ Աստված անում է այն, ինչ ուզում է, և դա ինձ հետ ոչ մի կապ չունի։ Ես միայն ընդունում եմ Աստծու առաջնորդությունն ու Նրա խոսքը, որպեսզի կարողանամ փրկվել և կատարյալ դարձվեմ Աստծու կողմից։ Ուրիշ ոչինչ ինձ համար կարևորություն չունի։ Այն օրենքները, որոնք Աստված ստեղծել է բոլոր բաների համար, և այն, ինչ Նա անում է բոլոր բաներին և մարդկությանն ապահովելու համար, ինձ հետ ոչ մի կապ չունեն»։ Ի՞նչ տեսակ խոսակցություն է սա։ Մի՞թե սա ծայրահեղ ըմբոստ չէ։ Կա՞ն արդյոք ձեր մեջ նման հասկացողություն ունեցողներ։ Գիտեմ, նույնիսկ առանց ձեր ասելու, որ այստեղ գտնվողներիցդ շատ-շատերն ունեն այս մտքերը։ Նման «գրքային» մարդիկ ամեն ինչին նայում են իրենց սեփական «հոգևոր» տեսանկյունից։ Նրանք ուզում են միայն սահմանափակել Աստծուն Աստվածաշնչով, սահմանափակել Աստծուն Նրա ասած խոսքերով, տառացի գրված խոսքից բխող վարդապետություններով։ Նրանք չեն ցանկանում ավելին ճանաչել Աստծուն և չեն ուզում, որ Աստված կիսի Իր ուշադրությունը՝ այլ բաներ անելով։ Այս տեսակի մտածելակերպը մանկամիտ է և նաև չափազանց կրոնական։ Կարո՞ղ են արդյոք այս տեսակետներն ունեցող մարդիկ ճանաչել Աստծուն։ Նրանց համար շատ դժվար կլիներ ճանաչել Աստծուն։ Երբ առաջին անգամ լսեցիք և առնչվեցիք այսօր Իմ պատմած երկու պատմությունների այս երկու կողմերին, գուցե զգացիք, որ դրանք մի փոքր խորն էին կամ մի փոքր վերացական, դժվար էր ըմբռնել և հասկանալ։ Գուցե դժվար լիներ դրանք կապել Աստծու գործերի և Աստծու Իրեն հետ։ Սակայն Աստծու բոլոր գործերը և այն ամենը, ինչ Նա արել է բոլոր բաների և մարդկության մեջ, պետք է հստակ և ճշգրիտ ճանաչվեն յուրաքանչյուր մարդու կողմից, յուրաքանչյուրի կողմից, ով ձգտում է ճանաչել Աստծուն։ Այս գիտությունը քեզ վստահություն և հավատ կտա Աստծու ճշմարիտ գոյության հանդեպ։ Այն նաև քեզ ճշգրիտ գիտություն կտա Աստծու իմաստության, Նրա զորության և այն եղանակի մասին, որով Նա ապահովում է բոլոր բաները։ Այն թույլ կտա քեզ հստակ գիտակցել, որ Աստծու գոյությունը ճշմարիտ է, ոչ թե հորինված, ոչ թե առասպել, ոչ թե մշուշոտ, ոչ թե տեսություն և հաստատ ոչ թե մի տեսակ հոգևոր խարիսխ, այլ իրական գոյություն։ Ավելին՝ այն թույլ կտա մարդկանց իմանալ, որ Աստված միշտ ապահովել է բոլոր բաները և մարդկությանը․ Աստված դա անում է Իր սեփական եղանակով և Իր սեփական ռիթմին համապատասխան։ Ուստի հենց այն պատճառով, որ Աստված արարեց բոլոր բաները և օրենքներ տվեց դրանց, դրանցից յուրաքանչյուրն ի վիճակի է, Նրա կանխորոշմամբ, կատարելու իրեն հատկացված առաջադրանքները, կատարելու իր պարտավորությունները և խաղալու իր սեփական դերերը․ Նրա կանխորոշմամբ՝ յուրաքանչյուր բան ունի իր սեփական կիրառությունը՝ ի սպաս մարդկության և այն տարածության ու միջավայրի, որտեղ բնակվում է մարդկությունը։ Եթե Աստված այդպես չաներ, և մարդկությունը բնակվելու նման միջավայր չունենար, ապա Աստծուն հավատալը կամ Նրան հետևելն անհնար կլիներ մարդկության համար․ այդ ամենը կհանգեր ընդամենը դատարկ խոսակցության։ Այդպե՞ս չէ։

Եկեք նորից նայենք մեծ լեռան և փոքրիկ առվակի պատմությանը։ Ո՞րն է լեռան գործառույթը։ Լեռը սնուցում է իր վրայի բոլոր բաները, ուստի դրա գոյությունն ունի բնորոշ արժեք, և այն նաև խոչընդոտում է փոքրիկ առվակին՝ թույլ չտալով, որ այն հոսի ուր պատահի, որպեսզի աղետ չբերի մարդկանց։ Այդպե՞ս չէ։ Լեռը գոյություն ունի իր սեփական կերպով՝ թույլ տալով, որ իր վրայի բոլոր բաները սնուցվեն. ծառերն ու խոտերը և լեռան վրայի բոլոր այլ բույսերն ու կենդանիները։ Այն նաև ուղղորդում է փոքրիկ առվակի հոսքի ընթացքը. լեռը հավաքում է առվակի ջրերը, և դրանք բնականորեն հոսում են նրա ստորոտով, որպեսզի կարողանան հոսել դեպի գետը և ի վերջո՝ ծովը։ Այս օրենքները բնականորեն չեն առաջացել, այլ հատկապես հաստատվել են Աստծու կողմից արարչագործության ժամանակ։ Ինչ վերաբերում է մեծ լեռանն ու կատաղի քամուն, լեռը նույնպես քամու կարիք ունի։ Լեռը քամու կարիք ունի, որպեսզի այն շոյի իր վրա ապրող կենդանի արարածներին՝ միևնույն ժամանակ սահմանափակելով կատաղի քամու ուժը, որպեսզի այն անիմաստ չփչի։ Այս օրենքը որոշակի առումով մարմնավորում է մեծ լեռան պարտավորությունը․ ուստի, արդյո՞ք լեռան պարտավորության վերաբերյալ այս օրենքն ինքնիրեն է ձևավորվել։ (Ո՛չ։) Այն ստեղծվել է Աստծու կողմից։ Մեծ լեռն ունի իր պարտավորությունը, և կատաղի քամին նույնպես ունի իր պարտավորությունը։ Ուրեմն, եկեք անդրադառնանք մեծ լեռանն ու հսկայական ալիքին։ Առանց լեռան գոյության, կկարողանա՞ր արդյոք ջուրն ինքնուրույն գտնել հոսքի ուղղությունը։ (Ո՛չ։) Ջուրը կհեղեղեր։ Լեռն ունի իր սեփական գոյութենական արժեքը՝ որպես լեռ, իսկ ծովն ունի իր սեփական գոյութենական արժեքը՝ որպես ծով․ սակայն, այն հանգամանքներում, երբ դրանք ի վիճակի են բնականոն կերպով միասին գոյություն ունենալ և չեն խանգարում միմյանց, դրանք նաև սահմանափակում են միմյանց. մեծ լեռը սահմանափակում է ծովը, որպեսզի այն չհեղեղի՝ դրանով իսկ պաշտպանելով մարդկանց տները, իսկ ծովը սահմանափակելը նաև թույլ է տալիս նրան սնուցել իր մեջ բնակվող բոլոր բաները։ Արդյո՞ք այս բնապատկերն ինքն իրեն է ձևավորվել։ (Ո՛չ։) Այն նույնպես ստեղծվել է Աստծու կողմից։ Այս պատկերից տեսնում ենք, որ երբ Աստված ստեղծեց բոլոր բաները, Նա սահմանեց, թե որտեղ պետք է կանգնի լեռը, որտեղից պետք է հոսի առվակը, որտեղ պետք է բարձրանա կատաղի քամին, որտեղից այն պետք է սկսի փչել և ուր պետք է փչի, և որքան բարձր պետք է լինեն հսկայական ալիքները։ Այս բոլոր բաները պարունակում են Աստծու մտադրություններն ու նպատակը. դրանք Աստծու գործերն են։ Ուրեմն, տեսնո՞ւմ եք, որ Աստծու գործերը ներկա են բոլոր բաներում։ (Այո՛։)

Ո՞րն է մեր նպատակն այս բաները քննարկելիս։ Մի՞թե այն է, որ ստիպենք մարդկանց ուսումնասիրել այն օրենքները, որոնք Աստված ստեղծել է բոլոր բաների համար։ Մի՞թե այն է, որ խրախուսենք հետաքրքրությունն աստղագիտության և աշխարհագրության նկատմամբ։ (Ո՛չ։) Ապա ո՞րն է։ Որպեսզի մարդիկ հասկանան Աստծու գործերը։ Աստծու գործերում մարդիկ կարող են հաստատել և հավաստիանալ, որ Աստված բոլոր բաների կյանքի աղբյուրն է։ Եթե կարողանաս հասկանալ սա, ապա ճշմարտապես ի վիճակի կլինես հաստատելու Աստծու տեղը քո սրտում և ի վիճակի կլինես հաստատելու, որ Աստված Աստված Ինքն է՝ եզակին, ով արարեց երկինքն ու երկիրը և բոլոր բաները։ Ուստի օգտակա՞ր է Աստծու մասին քո հասկացողության համար իմանալ բոլոր բաների օրենքները և իմանալ Աստծու գործերը։ (Այո՛։) Որքանո՞վ է այն օգտակար։ Նախևառաջ, երբ հասկացել ես Աստծու գործերը, կարո՞ղ ես արդյոք դեռ հետաքրքրվել աստղագիտությամբ և աշխարհագրությամբ։ Կարո՞ղ ես արդյոք դեռ թերահավատի սիրտ ունենալ և կասկածել, որ Աստված է արարել բոլոր բաները։ Կարո՞ղ ես արդյոք դեռ ուսումնասիրողի սիրտ ունենալ և կասկածել, որ Աստված է արարել բոլոր բաները։ (Ո՛չ։) Երբ հաստատես, որ Աստված է արարել բոլոր բաները, և հասկանաս այն օրենքներից մի քանիսը, որոնք Աստված ստեղծել է բոլոր բաների համար, արդյոք ճշմարտապես կհավատա՞ս քո սրտում, որ Աստված ապահովում է բոլոր բաները։ (Այո՛։) Արդյո՞ք «ապահովումն» այստեղ հատուկ նշանակություն ունի, թե՞ դրա գործածումը վերաբերում է առանձնահատուկ հանգամանքի։ «Աստված ապահովում է բոլոր բաները» արտահայտությունը շատ լայն նշանակություն և շրջանակ ունի։ Աստված ոչ միայն ապահովում է մարդկանց իրենց ամենօրյա ուտելիքով ու խմելիքով․ Նա ապահովում է մարդկությանն այն ամենով, ինչի կարիքը նրանք ունեն, ներառյալ այն ամենը, ինչ մարդիկ կարող են տեսնել, այլև այն բաները, որոնք հնարավոր չէ տեսնել։ Աստված պահպանում է, կառավարում է և իշխանություն ունի այս կենսամիջավայրի նկատմամբ, որի կարիքն ունի մարդկությունը։ Այսինքն՝ ինչպիսի միջավայր էլ որ մարդկությանն անհրաժեշտ լինի յուրաքանչյուր տարվա եղանակի համար, Աստված պատրաստել է այն․ ինչպիսի օդ և ջերմաստիճան էլ որ հարմար լինեն մարդուն վերապրելու համար, Նա կառավարում է նաև դա։ Այս բաները կառավարող օրենքներն ինքնիրեն կամ պատահականորեն չեն առաջանում․ դրանք Աստծու գերիշխանության և Նրա գործերի արդյունքն են։ Այսինքն՝ այս բոլոր օրենքների և բոլոր բաների վերապրելու աղբյուրը Աստված Ինքն է։ Անկախ նրանից՝ հավատում ես դրան, թե ոչ, կարող ես տեսնել դա, թե ոչ, կամ կարող ես հասկանալ դա, թե ոչ, սա մնում է հաստատված և անառարկելի փաստ։

Ես գիտեմ, որ մարդկանց ճնշող մեծամասնությունը հավատում է միայն Աստծու այն խոսքերին և գործին, որոնք ներառված են Աստվածաշնչում։ Փոքրամասնության մեջ Աստված հայտնել է Իր գործերը՝ թույլ տալով մարդկանց տեսնել Իր գոյության արժեքը։ Նա նաև թույլ է տվել մարդկանց որոշակի հասկացողություն ունենալ Իր ինքնության մասին և հաստատել Իր գոյության փաստը։ Սակայն է՛լ ավելի շատ մարդիկ մշուշոտ և անորոշ են այն փաստի վերաբերյալ, որ Աստված է արարել բոլոր բաները, և որ Նա է կառավարում ու ապահովում բոլոր բաները, և նույնիսկ կասկածանքի վերաբերմունք են պահպանում։ Այս վերաբերմունքը ստիպում է նրանց մշտապես կարծել, որ բնական աշխարհի օրենքներն ինքնաբերաբար են ձևավորվել, որ բնական աշխարհի փոփոխություններն ու կերպարանափոխությունները, դրա որոշ երևույթները և այն կառավարող բոլոր օրենքներն առաջացել են հենց բնությունից։ Այսինքն՝ մարդիկ չեն կարողանում իրենց սրտերում պատկերացնել, թե ինչպես է Աստված արարել բոլոր բաները և իշխանություն ունի դրանց նկատմամբ․ նրանք չեն կարողանում հասկանալ, թե ինչպես է Աստված կառավարում և ապահովում բոլոր բաները։ Այս նախադրյալի սահմանափակումների ներքո մարդիկ չեն կարողանում հավատալ, որ Աստված է արարել բոլոր բաները և իշխանություն ունի դրանց նկատմամբ, որ Աստված է ապահովում բոլոր բաները։ Նույնիսկ նրանք, ովքեր հավատում են, իրենց հավատքի մեջ սահմանափակված են Օրենքի դարաշրջանով, Շնորհքի դարաշրջանով և Թագավորության դարաշրջանով․ նրանք սահմանափակում են Աստծու գործերը և մարդկության համար Նրա ապահովումը բացառապես Նրա ընտրյալ մարդկանցով։ Սա մի բան է, որն ամենից շատ չեմ ցանկանում տեսնել, և մի բան, որն այնքան ցավ է պատճառում, որովհետև նույնիսկ երբ մարդկությունը վայելում է այն ամենը, ինչ Աստված բերում է, նրանք ժխտում են այն ամենը, ինչ Նա անում է, և այն ամենը, ինչ Նա տալիս է իրենց։ Մարդիկ միայն կարծում են, որ երկինքն ու երկիրը և բոլոր բաները կառավարվում են իրենց սեփական բնական օրենքներով և ապրելու իրենց սեփական բնական կանոններով, և որ դրանք զուրկ են որևէ իշխանից, որը կկառավարի դրանք, կամ որևէ իշխանից, որը կապահովի և կպահպանի դրանք։ Նույնիսկ եթե հավատում ես Աստծուն, դու չես կարողանում մտածել, որ այս ամենը Նրա գործերն են։ Ուստի, սա Աստծուն հավատացող յուրաքանչյուր մարդու, Աստծու խոսքն ընդունող յուրաքանչյուր մարդու և Աստծուն հետևող յուրաքանչյուր մարդու ամենամեծ կույր կետն է։ Ուստի, հենց որ սկսում եմ քննարկել մի բան, որը կապ չունի Աստվածաշնչի կամ այսպես կոչված հոգևոր տերմինաբանության հետ, ոմանք ձանձրանում են, հոգնում կամ նույնիսկ անհարմար են զգում։ Նրանք զգում են, որ Իմ խոսքերը կարծես կտրված են հոգևոր մարդկանցից և հոգևոր բաներից։ Դա սարսափելի բան է։ Երբ խոսքը վերաբերում է Աստծու գործերը ճանաչելուն, թեև չենք նշում աստղագիտությունը, ոչ էլ ուսումնասիրում ենք աշխարհագրություն կամ կենսաբանություն, այնուամենայնիվ, պետք է հասկանանք Աստծու գերիշխանությունը բոլոր բաների վրա, պետք է իմանանք բոլոր բաների համար Նրա ապահովման մասին, և որ Նա է բոլոր բաների աղբյուրը։ Սա անհրաժեշտ դաս է և այնպիսին, որը պետք է ուսումնասիրվի։ Կարծում եմ, որ հասկացաք Իմ խոսքերը, այո՞։

Թեև Իմ նոր պատմած երկու պատմությունների բովանդակությունը մի փոքր անսովոր էր, և դրանց պատմելու ու արտահայտելու ձևը նույնպես մի փոքր անսովոր էր, Ես պարզապես ուզում էի օգտագործել պարզ լեզու և հասարակ մոտեցում՝ օգնելու ձեզ ձեռք բերել և ընդունել ավելի խորը մի բան։ Սա էր Իմ միակ նպատակը՝ օգնել ձեզ տեսնել կամ նույնիսկ հավատալ այս փոքրիկ պատմությունների և դրանց նկարագրած պատկերների միջոցով, որ Աստված իշխանություն ունի ամեն ինչի նկատմամբ։ Այս պատմությունները պատմելու նպատակն է թույլ տալ ձեզ տեսնել և ճանաչել Աստծու անսահման գործերը պատմության սահմանափակ շրջանակներում։ Իսկ թե երբ այս նպատակը լիովին կիրագործվի և կիրականանա ձեր մեջ, դա կախված է ձեր սեփական փորձառություններից և ձեր սեփական ձգտումից։ Եթե մեկն ես, որ ձգտում է ճշմարտությանը և ձգտում է ճանաչել Աստծուն, ապա այս բաները կծառայեն որպես էլ ավելի զորեղ հիշեցում․ դրանք քեզ կտան խորը գիտակցություն, հստակություն քո հասկացողության մեջ, որն աստիճանաբար կմոտենա Աստծու իրական գործերին՝ այնպիսի մտերմությամբ, որը կլինի առանց հեռավորության և առանց սխալի։ Սակայն, եթե մեկը չես, որ ձգտում է ճանաչել Աստծուն, ապա այս պատմությունները չեն կարող քեզ որևէ վնաս պատճառել։ Պարզապես համարիր դրանք սովորական պատմություններ։

Արդյո՞ք որևէ հասկացողություն ձեռք բերեցիք այս երկու պատմություններից։ Նախ, մի՞թե այս երկու պատմությունները կտրված են մարդկության հանդեպ Աստծու հոգատարության վերաբերյալ մեր նախորդ քննարկումից։ Կա՞ արդյոք բնորոշ կապ։ Այս երկու պատմություններում կարո՞ղ եք արդյոք տեսնել Աստծու գործերը և այն համապարփակ կարգավորումները, որոնք Նա անում է մարդկության համար։ Ճի՞շտ է արդյոք, որ այն ամենը, ինչ Աստված անում է, և յուրաքանչյուր միտք, որ Նա ունի, հանուն մարդկության վերապրելուն են։ (Այո՛։) Մի՞թե մարդկության համար Աստծու մանրակրկիտ մտադրությունները շատ ակնհայտ չեն։ Մարդկությունը ստիպված չէ որևէ բան անել։ Աստված մարդկանց համար պատրաստել է օդը․ նրանց մնում է միայն շնչել։ Բանջարեղենն ու մրգերը, որոնք նրանք ուտում են, հեշտությամբ հասանելի են։ Հյուսիսից հարավ, արևելքից արևմուտք յուրաքանչյուր տարածաշրջան ունի իր սեփական տեղական բերքը։ Տարբեր տարածաշրջանային մշակաբույսերը, մրգերն ու բանջարեղենը բոլորը պատրաստվել են Աստծու կողմից։ Ավելի մեծ միջավայրում Աստված այնպես արեց, որ բոլոր բաները սնուցեն և պահպանեն միմյանց, զսպեն միմյանց և կախված լինեն միմյանցից վերապրելու համար։ Սա է Նրա մեթոդը և Նրա օրենքը՝ պահպանելու բոլոր բաների վերապրումն ու գոյությունը․ այս կերպ մարդկությունը կարողացել է ապահով և խաղաղ աճել այս կենսամիջավայրում, բազմանալ սերնդեսերունդ՝ ընդհուպ մինչև մեր օրերը։ Այսինքն՝ Աստված հավասարակշռություն է բերում բնական միջավայրին։ Եթե Աստված իշխանություն չունենար և չվերահսկեր, ապա միջավայրը, նույնիսկ եթե դեռ արարված լիներ Աստծու կողմից, վեր կլիներ պահպանելու և հավասարակշռության մեջ պահելու որևէ մեկի կարողությունից։ Որոշ վայրերում ընդհանրապես օդ չկա, ուստի մարդկությունը չի կարող վերապրել նման վայրերում․ սա Աստված է, որ թույլ չի տալիս քեզ գնալ այնտեղ։ Ուստի մի՛ անցիր պատշաճ սահմանները։ Սա մարդկության պաշտպանության համար է․ դրա մեջ խորհուրդներ կան։ Միջավայրի յուրաքանչյուր կողմ, երկրի երկարությունը, լայնությունը, բարձրությունը և խորությունը, երկրի վրայի յուրաքանչյուր արարած՝ և՛ կենդանի, և՛ մեռած, վաղուց պատրաստվել և մտածվել են Աստծու կողմից։ Թե ինչու է այս բանն անհրաժեշտ, ինչու այն բանն անհրաժեշտ չէ, այս բանն այստեղ և այն բանն այնտեղ ունենալու նպատակը․ Աստված վաղուց մտածել է այս ամենի մասին մարդկության համար, ուստի մարդիկ դրա մասին մտածելու կարիք չունեն։ Կան որոշ հիմար մարդիկ, որոնք միշտ մտածում են լեռները տեղափոխելու մասին, բայց դա անելու փոխարեն, ինչո՞ւ չտեղափոխվել հարթավայրեր։ Եթե չես սիրում լեռներ, ինչո՞ւ ես ապրում դրանց մոտ։ Մի՞թե դա հիմարություն չէ։ Ի՞նչ կպատահեր, եթե տեղափոխեիր այդ լեռը։ Փոթորիկներ ու հսկայական ալիքներ կգային, և մարդկանց տները կկործանվեին։ Մի՞թե սա հիմարություն չէր լինի նրանց կողմից։ Մարդիկ ընդունակ են միայն ավերածության։ Նրանք չեն կարողանում նույնիսկ պահպանել այն միակ միջավայրը, որն ունեն ապրելու համար, և այնուամենայնիվ ուզում են ապահովել բոլոր բաները։ Սա անհնար է։

Աստված հանձնարարել է մարդկությանը կառավարել բոլոր բաները և լինել դրանց տերը, բայց մի՞թե մարդը լավ է կատարում այդ գործը։ Մարդը միշտ ոչնչացնում է բաները։ Նա պարզապես անկարող է պահպանել այն ամենը, ինչ Աստված ստեղծել է իր համար, դրա սկզբնական վիճակում․ փոխարենը ոչնչացրել է Աստծու արարչագործությունը։ Մարդկությունը տեղափոխել է լեռները, ծովերից հողեր է խլել, հարթավայրերը վերածել է անապատների, որտեղ ոչ մի մարդ չի կարող ապրել, արդյունաբերություն է ստեղծել անապատում և այնտեղ միջուկային բազաներ է կառուցել։ Ամենուր ավերածություն է սփռել։ Այժմ գետերն այլևս գետեր չեն, ծովն այլևս ծով չէ… Երբ մարդկությունը խախտի այս հավասարակշռությունը և այս օրենքները, նրա աղետի և կործանման օրը սարերի հետևում չի լինի․ դա անխուսափելի է։ Երբ աղետը գա, մարդկությունը կիմանա այն ամենի արժեքավորությունը, ինչ Աստված ստեղծել է իր համար, և թե որքան կարևոր է այն մարդկության համար։ Մարդու համար այնպիսի միջավայրում ապրելը, որի քամիներն ու անձրևներն իրենց ժամանակին են գալիս, նման է դրախտավայրում ապրելուն։ Մարդիկ չեն գիտակցում, որ սա օրհնություն է, բայց այն պահին, երբ կորցնեն այդ ամենը, կտեսնեն, թե որքան հազվագյուտ և արժեքավոր է դա։ Ուստի ի՞նչ կարելի է անել այս ամենը փրկելու համար։ Ի՞նչ կարող էին անել մարդիկ, եթե Աստված չցանկանար կրկին արարել այն։ Լուծում ունե՞ք։ Իրականում լուծում կա, շատ պարզ է. երբ ասեմ, թե որն է, անմիջապես կիմանաք, որ իրագործելի է։ Ինչպե՞ս է պատահել, որ մարդը հայտնվել է գոյության իր ներկայիս վիճակում։ Մի՞թե դա նրա ագահության և ավերածության պատճառով չէ։ Եթե մարդը վերջ դնի այս ավերածությանը, մի՞թե նրա կենսամիջավայրն աստիճանաբար չի շտկվի։ Եթե Աստված ոչինչ չանի, եթե Աստված այլևս չցանկանա որևէ բան անել մարդկության համար, այսինքն՝ եթե Նա չմիջամտի այս հարցին, ապա մարդկության լավագույն լուծումը կլինի դադարեցնել բոլոր ավերածությունները և թույլ տալ, որ իրենց կենսամիջավայրը վերադառնա իր բնական վիճակին։ Այս բոլոր ավերածություններին վերջ դնելը նշանակում է վերջ դնել Աստծու արարած բաների թալանին և ամայացմանը։ Դա անելը թույլ կտա, որ այն միջավայրը, որտեղ ապրում է մարդը, աստիճանաբար վերականգնվի, մինչդեռ դա չանելը կհանգեցնի կյանքի համար անընդհատ վատթարացող միջավայրի, որի ավերածությունը ժամանակի ընթացքում կսրվի։ Արդյոք Իմ լուծումը պա՞րզ է։ Պարզ է և իրագործելի, այնպե՞ս չէ։ Իսկապես պարզ է և իրագործելի որոշ մարդկանց համար, բայց մի՞թե իրագործելի է երկրի վրա մարդկանց ճնշող մեծամասնության համար։ (Ո՛չ։) Առնվազն ձեզ համար արդյոք դա իրագործելի՞ է։ (Այո՛։) Ինչի՞ վրա է հիմնված ձեր պատասխանը։ Կարելի՞ է ասել, որ հիմնված է Աստծու գործերը հասկանալու հիմքի վրա։ Կարելի՞ է ասել, որ հիմնված է Աստծու գերիշխանությանն ու կարգավորմանը հնազանդվելու վրա։ (Այո՛։) Բաները փոխելու ճանապարհ կա, բայց դա այն թեման չէ, որն այժմ քննարկում ենք։ Աստված պատասխանատու է յուրաքանչյուր մարդկային կյանքի համար, և Նա պատասխանատու է մինչև վերջ։ Աստված ապահովում է քեզ, և նույնիսկ եթե Սատանայի կողմից կործանված այս միջավայրում հիվանդացել ես, աղտոտվել կամ բռնության ենթարկվել, կարևոր չէ. Աստված կապահովի քեզ, և Աստված քեզ թույլ կտա շարունակել ապրել։ Դուք պետք է հավատաք սրան։ Աստված հեշտությամբ թույլ չի տա, որ մարդը մահանա։

Արդյոք հիմա որոշ չափով զգացի՞ք «Աստված բոլոր բաների կյանքի աղբյուրն է» հասկանալու կարևորությունը։ (Այո՛, զգացել ենք։) Ի՞նչ զգացումներ ունեք։ Ասացե՛ք Ինձ։ (Նախկինում երբեք չէինք մտածել լեռները, ծովերն ու լճերն Աստծու գործերի հետ կապելու մասին։ Միայն այսօր Աստծու հաղորդակցությունը լսելուց հետո հասկացանք, որ այս բաներն իրենց մեջ պարունակում են Աստծու գործերն ու իմաստությունը. մենք տեսնում ենք, որ սկզբում, երբ Աստված ստեղծեց բոլոր բաները, ամեն ինչ ուներ Նրա կանխորոշումն ու Նրա բարի մտադրությունները։ Բոլոր բաները սնուցում և պահպանում են միմյանց, իսկ մարդկությունը վերջնական շահառուն է։ Այն, ինչ լսեցինք այսօր, շատ թարմ ու նոր է թվում. զգացինք, թե որքան գործնական են Աստծու գործերը։ Իրական աշխարհում, մեր առօրյա կյանքում և բոլոր բաների հետ մեր շփումներում տեսնում ենք, որ դա այդպես է։) Իսկապես տեսել եք, այնպե՞ս չէ։ Աստված դատարկ տեղից չի ապահովում մարդկությանը. Նրա ապահովումը պարզապես մի քանի կարճ խոսք չէ։ Աստված այնքան շատ իրական բաներ է արել, և նույնիսկ այն բաները, որոնք չես տեսնում, բոլորը քո օգտի համար են։ Մարդն ապրում է այս միջավայրում՝ այն բոլոր բաների մեջ, որոնք Աստված արարել է իր համար, և վերապրելու համար փոխադարձաբար կախված է բոլոր բաներից։ Օրինակ՝ բույսերն արտաշնչում են գազեր, որոնք մաքրում են օդը, իսկ մարդիկ շնչում են մաքրված օդը և օգուտ քաղում դրանից, սակայն որոշ բույսեր թունավոր են մարդկանց համար, մինչդեռ այլ բույսեր հակազդում են թունավոր բույսերին։ Սա Աստծու արարչագործության մի հրա՜շք է։ Բայց եկեք առայժմ թողնենք այս թեման. այսօր մեր քննարկումը հիմնականում մարդու և բոլոր բաների մասին էր, որոնք վերապրելու համար կախված են միմյանցից, և թե ինչպես մարդը չի կարող անջատվել բոլոր բաներից։ Ո՞րն է Աստծու կողմից բոլոր բաների արարման կարևորությունը։ Մարդը չի կարող ապրել առանց բոլոր բաների։ Վերցնենք ամենապարզ օրինակը․ մարդը չի կարող յոլա գնալ առանց օդի։ Եթե հայտնվեիր անօդ տարածությունում, շուտով կմահանայիր։ Սա շատ պարզ սկզբունք է, որը ցույց է տալիս, որ մարդը չի կարող գոյություն ունենալ բոլոր բաներից անջատ։ Ուստի ի՞նչ վերաբերմունք պետք է ունենա մարդը բոլոր բաների նկատմամբ։ Այնպիսին, որն արժևորում է դրանք, պաշտպանում, արդյունավետորեն օգտագործում, չի ոչնչացնում, չի վատնում և կամայականորեն չի փոխում, քանի որ բոլոր բաներն Աստծուց են, բոլոր բաները Նրա ապահովումն են մարդկությանը, և մարդկությունը չպետք է անլուրջ վերաբերվի դրանց։ Այսօր քննարկեցինք այս երկու թեմաները։ Վերադարձե՛ք և ուշադիր խորհե՛ք դրանց մասին ու լավ մտորե՛ք դրանց շուրջ։ Հաջորդ անգամ մանրամասն կքննարկենք որոշ բաներ։ Այսքանով ավարտվում է այսօրվա հավաքույթը։ Ցտեսությո՛ւն։

18 հունվարի, 2014 թ.

